Pakistanuge Is fandiyaaruge vagah negi dhari salaami koffi | Mihaaru\nފަނޑިޔާރުގެ ދަރި ސަލާމަތްވުމުން އާއިލާގެ މީހުން މަރުހަބާ ކިޔަނީ. --ފޮޓޯ:ބީބީސީ\nޕާކިސްތާނުގެ އިސް ފަނޑިޔާރުގެ ވަގަށް ނެގި ދަރި ސަލާމަތްކޮށްފި\n19 ޖުލައި 2016 - 17:00\nކަރާޗީ (ޖުލައި 19) - މިދިޔަ މަހު ކަރާޗީން ވަގަށް ނެގި ޕާކިސްތާނުގެ އިސް ފަނޑިޔާރެއްގެ ފިރިހެން ދަރި ސަލާމަތީ ފަރާތްތަކުން މިއަދު ސަލާމަތްކޮށްފި އެވެ.\nސިންދު ޕްރޮވިންސްގެ އުއްތަމަ ފަނޑިޔާރު ސައްޖާދު އަލީ ޝާހުގެ ދަރިކަލުން އަވައިސް އަލީ ޝާހު ސަލާމަތް ކުރީ އަފްޣާނިސްތާނުގެ ސަރަހައްދީ ރޮނގާ ކައިރީގައި އޮންނަ ގަބީލާތަކުގެ ސަރަހައްދަކުންނެވެ. އޭނާ ފެނުނީ ކާރެއްގެ ތެރޭގައި އަތާއި ފައި ބަނދެ، އަދި ބުރުގާއެއް އަޅުވާފައި އިންދަ އެވެ. ފަނޑިޔާރުގެ ދަރި ސަލާމަތް ކުރުމަށް ދިން ހަމަލާތަކުގައި ހަނގުރާމަވެރިންގެ ތިން މީހުން ވަނީ މަރާލައިފަ އެވެ.\nސިފައިންގެ ތަރުޖަމާނަކު ބުނީ އަވައިސް ވަގަށް ނެގި ކަމަށް ބެލެވެނީ ޕާކިސްތާން ތާލިބާން ޖަމާއަތުން ކަމަށެވެ. އަދި ތާލިބާނުން ވަނީ އުއްތަމަ ފަނޑިޔާރުގެ އާއިލާއާ ގުޅާ ބައެއް ޑިމާންޑްތައް ކޮށްފައި ކަމަށް ތަރުޖަމާން ބުންޏެވެ. ބައެއް ރިޕޯޓްތައް ބުނާ ގޮތުގައި ތާލިބާނުން ޑިމާންޑްކޮށްފައި ވަނީ ޖަލުގައި ތިބި އިސްލާމީ ހަނގުރާމަވެރިންގެ ބައެއް މީހުން މިނިވަން ކުރުމަށެވެ. އަވައިސް ވަގަށް ނެގީ މިދިޔަ މަހު 21 ވަނަ ދުވަހު އެވެ.\nޕާކިސްތާނުގައި މީގެ ކުރިން ވެސް ވަނީ ހަނގުރާމަވެރި ޖަމާއަތްތަކުން ބައެއް އިސް މީހުންގެ ދަރިން ވަގަށް ނަގައިފަ އެވެ. އޭގެ ތެރޭގައި އަވަރާކޮށްލާފައިވާ ޕަންޖާބުގެ ކުރީގެ ގަވަރުނަރު ސަލްމާން ތަސީރުގެ ދަރިކަލުން ޝަހުބާޒް ތަސީރު ހިމެނެ އެވެ. ހަތަރު އަހަރަށް ފަހު އޭނާ މިނިވަން ކުރީ މިދިޔަ މާޗު މަހު އެވެ. އަދި 2013 ވަނަ އަހަރު ވަގަށް ނެގި ކުރީގެ ބޮޑު ވަޒީރު ޔޫސުފް ރަޒާ ގިލާނީގެ ދަރިކަލުން އަލީ ހައިދަރު ގިލާނީ ވަނީ މިދިޔަ މެއި މަހު ސަލާމަތްކޮށްފަ އެވެ.\nއިތުރު ލިޔުންތައް ޕާކިސްތާން ފަނޑިޔާރުން ކިޑްނެޕްކުރުން ދެކުނު އޭޝިއާ


vnews - TC ge nan gaumugai RAN AKURUN favaalevijje\nޓީސީގެ ނަން ގައުމުގައި "ރަން އަކުރުން" ފަވާލެވިއްޖެ\nޝައިހް ކަމާލް އިންޓަނޭޝަނަލް ކްލަބު ކަޕުްގެ ތައްޓާއެކު ޓީސީގެ ކުޅުންތެރިން---\n3 މާޗް 2017 ވަނަ ދުވަހަކީ ދިވެހި ފުޓްބޯޅައަށް ރީތި ނަމަކާއި ޝަރަފެއް ލިބިގެން ދިޔަ ދުވަހެކެވެ. މިދުވަހުގެ މޭސްތިރިންނަކީ 2014 ވަނަ އަހަރު ދެވަނަ ޑިވިޝަނުގެ ޗެމްޕިއަންކަން ހޯދުމަށްފަހު ޖެހިގެން އައި އަހަރު ފުރަތަމަ ޑިވިޝަންގައި ވާދަކުރި ރާއްޖޭގެ ޓީސީ ސްޕޯޓްސް ކުލަބެވެ. މިއަދު މިކުޑަ ކުޑަ ދިވެހިރާއްޖޭގެ ފުޓްބޯޅައަށް ޓީސީއިން މިހޯދައިދިން ރީތި ނަމަށް ވަރަށް ވެސް ހޫނު މަރުހަބާއެއް ކިޔަމެވެ. ދިވެހި ފުޓްބޯޅައަށް ލޯބިކުރާ ގިނަ ބަޔަކު "ފަތުއަޑު ލައްވާލައިފައި އެއްއަޑަކުން ދައްކަމުން މިއަދު މިދަނީ އޭރު ކަންމަތި ގްރޫޕަކުން މަޝްހޫރުވި ޓީސީ " ފުޓްބޯޅައިން ދިވެހިގައުމަށް މިހޯދައި ދިން ކާމިޔާބީގެ ވާހަކަ އެވެ. ޓީސީގެ ނަން ގައުމުގައި ރަން އަކުރުން ލިޔެލަން ވަރަށް ވެސް ބޭނުމެވެ. އެއީ ހަމަގައިމުވެސް ނުކޮށް ނުވާނެ ކަމަކަށް ވާތީއެވެ.\nޓީސީ ހޯދި ކާމިޔާބީއަށް މަރުހަބާ ކިޔައި، ގައުމީ ފުޓްބޯޅަ އިދާރާއިން ކޮށްފައިވާ ޓްވީޓެއް.\nޓީސީ ހޯދި ކާމިޔާބީގެ އަގުވަޒަންކޮށް ކުޅިވަރާ ބެހޭ މިނިސްޓަރު ކޮށްފައިވާ ޓްވީޓެއް.\nޓީސީ ހޯދި ކާމިޔާބީއަށް މަރުހަބާ ކިޔައި ރައްޔިތުންގެ މަޖިލީހުގެ ކޮމަންޑޫ ދާއިރާގެ މެންބަރު އަހްމަދު ނާޝިދު (އޭޑީކޭ ނާޝިދު) ކޮށްފައިވާ ޓްވީޓެއް.\nޓީސީ ހޯދި ކާމިޔާބީއަށް މަރުހަބާ ކިޔައި ފުލުހުންގެ މައި އިދާރާއިން ކޮށްފައިވާ ޓްވީޓެއް.\nމި ދުވަސްވަރު އެންމެ ގަދައަށް އިވެމުންދާ އަޑަކީ އަދި މީޑިއާތަކުން އެންމެ ބާރަށް ދައުރުވާ ކުޅިވަރު ހަބަރަކީ ބަންގްލަދޭޝްގައި ކުރިއަށްދިޔަ ޝައިހް ކަމާލް އިންޓަނޭޝަނަލް ކްލަބު ކަޕުްގެ ތަށި ރާއްޖޭގެ ޓީސީ ސްޕޯޓްސް ކްލަބުން އުފުލާލި ވާހަކައެވެ. މިތަށި ޓީސީއިން މިއުފުލާލީ މުބާރާރުގައި އެޓީމް ކުޅުނު އެއްވެސް މެޗަކުން ބަލިނުވެއެވެ. މިއީ ރާއްޖޭގެ ކްލަބަކުން ބައިނަލްއަގްވާމީ މުބާރާތެއްގެ ޗެމްޕިއަންކަން ހޯދި ފުރަތަމަ ފަހަރެވެ. އަދި މިއީ ޓީސީގެ ހެޑް ކޯޗް މުހައްމަދު ނިޒާމް (ނިޒާމްބެ)ގެ އިރުޝާދުގެ ދަށުން 2015 ވަނަ އަހަރު އަލަށް ރާއްޖޭގެ ފުރަތަމަ ޑިވިޝަންގައި ވާދަކުރަން ފެށި ޓީސީން ކުޅުނު ބައިނަލްއަގްވާމީ ފުރަތަމަ މުބާރާތެވެ. އަދި ނިޒާމްބޭގެ ކޯޗިން ކެރިއަރުގައި އޭނާއަށް ވެސް ލިބުނު އެންމެ ބޮޑު އެއް ކާމިޔާބީއެވެ.\nޓީސީގެ ހެޑް ކޯޗް ނިޒާމްބެ---\nޓީސީއިން ބަންގާޅުގައި ކުރިއަށް ދިޔަ ޝައިހް ކަމާލް ކަޕްގެ ތަށި އުފުލާލީ ޕެނަލްޓީ ޖަހައިގެން 6-4 އިން ދެކުނު ކޮރެއާގެ ޕޮޗެއޯން ސިޓިޒެން ބަލިކޮށެވެ. ރާއްޖެ ގަޑިން އިއްޔެ ހަވީރު 5:30 ބަންގާޅުގައި ކުޅުނު މިމެޗް ދިވެހިންގެ ގިނަ ބަޔަކު ވަނީ ބަލާފައެވެ. އަދި މެޗުން މޮޅުވެ، މިމުބާރާތުގެ ތަށި ޓީސީ އުފުލާލުމުން، "ޝާނާއި ސައުކަތުގެ" ބަސްތަކުން ޓީސީއަށް މަރުހަބާތައް ދިވެހިން ވަނީ އަމުނާލައިފައެވެ. އަދި ސޯސަލް މީޑިއާގައި ވެސް ޓީސީ ހޯދި ކާމިޔާބީގެ ވާހަކަ ގޮތްގޮތައް ދައުރުވަމުން ދަނީ ފަތުއަޑު ލައްވާލައިފައެވެ. ރާއްޖޭގެ ފުޓްބޯޅައަށް ލޯބިކުރާ ގިނަ ބަޔަކު ޓީސީއަށް މަރުހަބާ ކިޔައި ޓްވީޓް ވެސް ކުރަމުން އަންނައިރު، ގިނަ ބައެއްގެ އެފްބީގައި ވެސް ޓީސީއަށް ދަނީ އެކި ގޮތްގޮތުން މަރުހަބާ ކިޔަމުންނެވެ. އަދި މަޖިލީސް މެމްބަރުންނާއި ސަރުކާރުގެ އިސްވެރިންގެ އިތުރުން ކުޅިވަރު އެސޯސިއޭޝަންތަކުގެ އިސްވެރިން ވެސް ޓީސީ މިހޯދި ކާމިޔާބު ބަލާގެންފައި ވަނީ "ގައުމަށް ހޯދައިދިން ރީތި ނަމެއްގެ" ގޮތުގައެވެ.\nމޯލްޑިވްސް ފުޓްބޯލް އެވޯޑްސްގެ އެންމެ މޮޅު ކޯޗުކަމުގެ މަގާމު ޓީސީގެ މުހައްމަދު ނިޒާމް (ނިޒާމްބެ) މިދިޔަ އަހަރު ހޯދި އިރު މިދިޔަ އަހަރުގެ ލީގުގެ އެންމެ މޮޅު ކުޅުންތެރިޔާގެ އިތުރުން ރަންބޫޓް ވެސް ހޯދީ ނިޒާމްބެގެ އިރުޝާދުގެ ދަށުން ކުޅުނު އަލީ ފާސިރު (ސެންޓޭ) އެވެ. އެހެން ކަމުން މީގެ ކުރިން ކްލަބް ވެލެންސިއާގެ ކުޅުންތެރިޔެއްގެ ގޮތުން އަދި ޔޫތު ގައުމީ ޓީމުގެ ކޯޗުގެ ހައިސިއްޔަތުން ބައިނަލްއަގްވާމީ މުބާރާތްތަކުގެ ރަން ވަނަ އަސްލު ހައްގުވާ ދިވެހި ކޯޗުގެ ލަގަބު ވެސް މިއަދު ނިޒާމްބެއަށް މިވަނީ ލިބިފައެވެ.\nބަންގްލަދޭޝްގައި ކުރިއަށްދިޔަ ޝައިޚް ކަމާލް އިންޓަނޭޝަނަލް ގޯލްޑް ކަޕް އިއްޔެ ނިމުނުއިރު، މުބާރާތުގައި ވާދަކުރަން ޓީސީ ފުރީ ވެސް " އަޒުމަކާ އެކު އެވެ. އެއީ ތަށި ހިފައިގެން ގައުމަށް އެބުރި އައުމުގެ އަޒުމް"ގައެވެ. އެކަން ޓީސީއިން ދިވެހިންގެ ލޯކުރިމައްޗަށް މިއަދު މިދައްކައިދިނީ ތޯތޯ ގޮތަަށް ނޫނެވެ. ވަރަށް ވެސް ނަލަކޮށެވެ. މިމުބާރާތުގައި ވާދަކުރަން ޓީސީ ފުރީ ހުސްވި ފެބުރުއަރީ މަހުގެ 15 ވަނަ ދުވަހު އެވެ. ޓީސީއިން އެދުވަހު އެބުނިގޮތައް، އެއުއްމީދު މިއަދު ހަގީގަތަކަށް ހަދާލައި، ދިވެހި ފުޓްބޯޅައިގެ ތާރީހުން އެކުލަބް ޖާގަ އެހޯދީ "ރަންއަކުރުން ލިޔެލާފައިވާ" ރަންތައްޓަކާއެކު އެވެ.\nމިއީ ޓީސީގެ ޅަފަތުގައި އެޓީމް ބޭރު މުބާރާތެއްގައި ވާދަކޮށް އެކި ގައުމުތަކުގެ ޗެމްޕިއަން ކްލަބުތައް ފަހަށް ޖައްސާލައި މުބާރާތުގެ ޗެމްޕިއަންކަން ހޯދި ފުރަތަމަ ފަހަރު ކަމަށް ވާއިރު، މިވާހަކަ ސަރަހައްދީ މީޑިއާތަކުގައި ވެސް މިއަދު ވަނީ ބޮޑު އަކުރުން ލިއެފައެވެ. މިއީ ވެސް ގައުމަށާއި ޓީސިއަށް ލިބުނު ރީތި ނަމަކާއި ޝަރަފެކެވެ.\nޓީސީ ވަނީ މިދިޔަ އަހަރު ރާއްޖޭގެ ޕްރިމިއާ ލީގާއި އެފްއޭ ކަޕް އަދި ޕްރެޒިޑެންޓްސް ކަޕުގެ ދެ ވަނަ ހޯދައިފަ އެވެ. އެ ޓީމުގެ އެ ހުރިހާ ކާމިޔާބެއްގެ ފަހަތުގައި ހުރީ ވެސް އިއްޔެ އެ ޓީމަށް ޝައިހް ކަމާލް އިންޓަނޭޝަނަލް ކްލަބު ކަޕް ކާމިޔާބުކޮށްދިނުމުގައި އިރުޝާދު ދިން އެޓީމްގެ ހެޑް ކޯޗު މުހައްމަދު ނިޒާމް (ނިޒާމްބެ) އެވެ.\nޓީސީ އާއި ޕޮޗޯއޮން ކުޅުނުމެޗުގެ ތެރެއިން---\nބަންގްލަދޭޝްގައި މިދިޔަ މަހުގެ 18 ވަނަ ދުވަހު ފެށި މިމުބާރާތަށް ޓީސީން ކުރިމަތިލިއިރު ޓީމުގެ ކުޅުންތެރިންނާއި ހެޑް ކޯޗް ނިޒާމްބެގެ އުއްމީދަކަށް ވެފައި އޮތީ ދިވެހިން އުފާވާ ވަރުގެ ކާމިޔާބެއް ހޯދުމެވެ. މުބާރާތައް ފުރުމުގެ ކުރިން ދިވެހި މީޑިއާތަކާ ވާހަކަ ދައްކަމުން ނިޒާމްބެ ބުނީ ހުވަފެނީ ވާހަކައެއް ނޫނެވެ. އަސްލު ވާހަކައެކެވެ.\n"މިމުބާރާތަށް މިދަނީ މުބާރާތް ކާމިޔާބުކުރުމުގެ އަޒުމުގައި. އިރާދަކުރެއްވިއްޔާ އެބުރި ގައުމަށް އަންނާނީ ތަށި ހޯދައިގެން،" މުބާރާތުގައި ވާދަ ކުރަން ބަންގާޅަށް ފުރުމުގެ ކުރިން ދިވެހި މީޑިއާތަކަށް ދިން އިންޓަވިއުގައި ނިޒާމްބެ ބުންޏެވެ.\nރޭގެ ފައިނަލް މެޗަށްފަހު ނިޒާމްބެ ބުނީ، މިލިބުނު ކާމިޔާބީގެ ފަހަތުގައި ވަރަށް ގިނަ ބަޔަކު ތިބި ކަމަށާއި މިއީ ހަމަ ކުޅުންތެރިން ކުރި ބުރަ މަސައްކަތުގެ ނަތީޖާ ކަމަށެވެ. އަދި މިކާމިޔާބު ލިބުމުން ވަރަށް އުފާވެއްޖެ ކަމަށް ވެސް ނިޒާމްބެ ބުންޏެވެ.\nކޮރެއާގެ ހަތަރު ވަނަ ޑިވިޝަނުގެ ޕޮޗެއޮންއާ ދެކޮޅަށް ޓީސީ އިއްޔެ ކުޅުނު ފައިނަލް މެޗުގެ ފުރިހަމަ ވަގުތު ހަމަވިއިރު މެޗު އޮތީ 2-2 އިން އެއްވަރުވެފަ އެވެ. ޕޮޗެއޮން 2-1 އިން މޮޅުވާން ދަނިކޮށް ޓީސީން އެއްވަރުކުރީ މެޗުގެ މޮޅު ކުޅުންތެރިޔާގެ މަގާމް މުހައްމަދު އަޒާމް ފަހު ވަގުތު ވައްދާލި ލަނޑުންނެވެ. އެހެން ކަމުން ނަތީޖާ ނެރުމަށް ކުޅުނު 15 މިނެޓުގެ ދެހާފުގަިއ ވެސް ނަތީޖާއަށް ބަދަލެއް އައިސްފައި ނެތުމުން ދެން ޖެހުނީ ޕެނަލްޓީ ޖަހާށެވެ. ޕެނަލްޓީ ޖަހައިގެން ޓީސީ މޮޅުވީ 4-2 އިންނެވެ. ޓީސީގެ ހަތަރު ޕެނަލްޓީ ވެސް ވަނީ ކާމިޔާބު ކޮށްފަ އެވެ. ޕޮޗެއޯން އިން ފޮނުވާލި ހަތަރު ޕެނަލްޓީގެ ތެރެއިން ދެ ޕެނަލްޓީ ޓީސީ އަށް ކުޅޭ ނޭޕާލް ގައުމީ ޓީމުގެ ކީޕަރު ކިރަން ސެމްޝޮން ވަނީ މަތަކޮށްފަ އެވެ.\nމިއީ މިމުބާރާތް ބާއްވާ ދެވަނަ އަހަރެވެ. އެގޮތުން 2015 ވަނަ އަހަރު އެންމެ ފުރަތަމަ ބޭއްވި މިމުބާރާތުގެ ތަށި އުފުލާލީ ބަންގްލަދޭޝްގެ އަބަހާނީ އެވެ.\nމި މުބާރާތުގައި ވާދަކުރީ ޓީސީ އާއި ޕޮޗެއޮންގެ އިތުރުން ނޭޕާލުގެ ޗެމްޕިއަން މަނަން މަޝިޔަންޑީ އާއި ބަންގްލަދޭޝްގެ ޗެމްޕިއަން ޑާކާ އަބަހާނީ އާއި ދެ ވަނަ ޗިޓަގޮންގް އަބަހާނީ އާއި މުހައްމަދީން އެސްސީ އާއި ކިރްގިސްތާނުގެ ޗެމްޕިއަން އަލްގާ ބިޝްކެކް އާއި އަފްގާނިސްތާނުގެ ޗެމްޕިއަން ޝަހީން އަޝްމައީ އެވެ. މިހުރިހާ ޓީމްތަކެއް ފަހަތަށް ޖައްސާލާ ރޭހުގެ ކުރި ޓީސީ ހޯދުމުން އަދިވެސް އެއްފަހަރު ވީމީޑިއާގެ އެންމެހާ މުވައްޒަފުންގެ ނަމުގައި ވެސް ޓީސީ މިހޯދި ކާމިޔާބީއަށް ހޫނު މަރުހަބާއެއް ކިޔަމެވެ. ރާއްޖޭގެ ފުޓްބޯޅައިގެ މައި އިދާރާއިން ޓީސީއަށް ފަހިކޮށްދިން ފުރުސަތުގެ ބޭނުން ހިފައި އެ ކްލަބުން މިވަނީ، މުޅި ގައުމުގެ ސަމާލުކަން ހޯދައިފައެވެ.\nޓީސީއ މިހޯދިކާމިޔާބީ އަށްފަހު އެނބުރި ގައުމަށް އެޓީމް އަންނަން ވާއިރަށް، ޓީމަށް ހޫނު މަރުހަބާއެއް ކިޔުމަށްޓަކައި މިހާރު ވެސް އެޓީމުގެ އިސްވެރިނާއި އެޓީމަށް ސަޕޯޓްކުރާ ގިނަ ބަޔަކު ވަނީ ހަރަކާތްތަކެއް ފަށައިފައެވެ.


Pizza Delivery Kuran Sifaingeyah Dhiumun Kohly Gaumun Beyru - Vaguthu\nޕިއްޒާ ޑެލިވެރީ ކުރަން ސިފައިންގެޔަށް ދިއުމުން ކޮށްލީ ޤައުމުން ބޭރު\nސިފައިންގެ އަސްކަރީމަރުކަޒަކަށް ޕިއްޒާ ޑެލެވެރީ ކުރަން ދިޔަ މީހަކު ޤައުމުން ބޭރުކޮށްލަން ނިންމައިފިއެވެ.\nއެމެރިކާގެ ސިފައިންގެ އަސްކަރީ މަރުކަޒަކުން މީޑިޔާތަކަށް މައުލޫމާތު ދެމުން ބުނެފައިވަނީ އެމެރިކާގެ ސިފައިންގެ ބޭހަކަށް ޕިއްޒާ ގެންގޮސްދިން މީހަކު އިމިގުރޭޝަންގެ ބެލުމުގެ ދަށަށް ގެންގޮސްފައިވާ ކަމަށެވެ.\nސިފައިން ބުނެފައިވަނީ ސިފައިންގެ އަސްކަރީ މަރުކަޒުން ވަނުމުގެ ކުރިން އެމީހެއްގެ މައުލޫމާތުތައް ބަލާ ކަމަށާއި މިގޮތުން ބެލި ބެލިމުން އެއީ އެމެރިކާގެ އިމިގުރޭޝަންއިން ހޯދަން ބޭނުންވާ ޤައުމަށް ވަގަށް ވަދެފައިވާ މީހެއްކަން އެނގުނު ކަމަށެވެ. އަދި ވަގުތުން ހައްޔަރުކޮށް މިމީހާ އެމެރިކާގެ އިމިޤުރޭޝަންއާ ހަވާލުކޮށްފައިވާ ކަމަށް ސިފައިން ބުނެފައިވެއެވެ.\nމިމައްސަލައިގައި މިމީހާގެ އަނބިމީހާ ބުނެފައިވަނީ ހައްޔަރުކުރި މީހާގެ އަނބިމީހާއަކީ އެމެރިކާ މީހެއް ކަމަށާއި ގުރީން ކާޑް ލިބުމުގައި ކިތާބީ މައްސަލަތަކެއް ދިމާވި ކަމަށާއި ނަމަވެސް އެއީ ޤައުމަށް ވަގަށް އެތެރެ ވެގެން އުޅޭ މީހެއް ނޫން ކަމަށެވެ.\nބޭރުގެ މީޑިޔާތަކަށް މައުލޫމާތުދެމުން މިމީހާގެ އަނބިމީހާވަނީ މިއީ ވަރަށް ލާއިންސާނީ އަމަލެއްކަން ސިފަކޮށް ކޮންމެ ދުވަހަކު އޭނާގެ ދެކުދިން ބައްޕަ އަންނާނެ ދުވަހަކާމެދު ސުވާލު ކުރާ ކަމަށް ގިސްލަމުން ބުނެފައެވެ.


މުޙައްމަދު ފައިޒަން 15 ސެޕްޓެމްބަރ 2020\nއަޅުގަނޑުމެން ގިނަ ބަޔަކަށް ހީވެފާއޮނަނީ ރައްޔިތުންގެ ބަސް ބުނެވޭ ހަމައެކަނި ނިޒާމަކީ ޑިމޮކްރަސީގެ ނިޒާމުހެނެވެ. ހަގީގަތުގައި ވެސް ރައްޔިތުންގެ ބަސް ބުނެވޭ ހަމައެކަނި ނިޒާމަކީ ޑިމޮކްރަސީތޯއެވެ. މިސުވާލަށް ޖަވާބު ހޯދުމުގެ ކުރީގައި މިނިޒާމުތަކުގެ ހަގީގަތް ދެނެގަތުމަކީ މުހިންމު ކަމަކެވެ. މިގޮތުން ފާހަގަ ކޮއްލެވޭ ވެރިކަމުގެ ނިޒާމުތަކަކީ އޮޓޯކްރަސީއާއި ޑިމޮކްރަސީއެވެ.\nއޮޓަކަރެސީގެ މާނައަކީ އެކެއްގެ އަތުގާ ހުރިހާ ބާރުތަކެއް އޮންނަ ނީޒަމެވެ. މިނިޒާމުގައި ކޮންމެކަމެއްގެ އެންމެ ފަހުބަސް ބުނާނީ ވެރިޔަކަށް ހުނަމީހެކެވެ. އާމުކޮށް ރަސްކަމަކީ މިނިޒާމުގެ ވަތަރަކެވެ. ކޫރީގެ ރައީސް މައުމޫން އަބްދުލް ގައްޔޫމް ގެ ތިރީސް އަހަރުގެ ވެރިކަމަކީވެސް މި ނިޒާމުގެ ވައްތަރެއް ކަމަށް ބުނެވިދާނެއެވެ. ސަބަބަކީ ރައްޔިތުންގެ މަޖުލީހެއް އޮތް ކަމުގައި ވިޔަސް އެތާގެ ފުރިހަމަ ކޮންޓްރޯލް އޮތީ ރައީސް މައުމޫން އަތުގައެވެ. އެއާއެކު ގާޝީ އަޔަނުކުރުމުގެ ބާރު ވެސް އޮތީ ރައީސް މައުމޫން އަތުގައެވެ. މިނިޒާމުގައި ވެރިކަމުގާއި ރައްޔިތުންގެ ބާރު ވަރަށް ކުޑަވާނެއެވެ. ހާސަކޮށް ރަސްކަމެއްގައި ރައްޔިތުންގެ ބަސް ބުނެމުގެ ފުރުސަތު ވަރަށް ކުޑަވާނެވެ. ނަމަވެސް ރައްޔިތުން އިންތިހާބު ކުރާ އޮޓަކްރެޓިކް ވެރިކަމެއް އެއްގައި ރައްޔިތުންގެ ބާވެރިވުމާ ބަސް ބުނުމުގެ ފުރުސަތު އޮވެއެވެ. މިފަދަ ނިޒާމެއްގައި އާމުކޮށް ވޯޓްލުމުގެ ފުރުސަތު ލިބެނީ އުމުރުން ހަގުނޫން ބޭފުޅުންނަށެވެ. ގިނަފަހަރަށް 21 އަހަރުން މަތީގެ ބޭފުޅުނަށެވެ. ސަބަބަކީ އުމުރުން ހަގު ބޭފުޅުން ކަންކަން ނިމުމުގައި އަވަސްއަރުވާލުމާ އަމިއްލަ ނިންމުމަށް ވުރެ ކާރީގައި ތިބޭ މީހުންގެ ނިންމުން އެއީ އެބޭފުންގެ ނިންމުކަމަށް ހަދާ ފަހަރު ގިނައެވެ. މިގޮތަށް ކަންތަށް އޮތުމުން ވޯޓު ގަނެވިއްކުމަކީ ފަސޭހަކަމަކަށް ނުވެއެވެ. މިފަދަ ވެރިކަމެއްގައި އިހުލާސްތެރި އަދުލުވެރި ވެރިއެއް ހުރި ކަމުގައި ވަނީނަމަ ގިނަފަހަރު އެގައުމެއްގެ ކުރިއެރުން ބާރު ދުވެއްޔެއްގައި ކުރިއަރާގެންދެއެވެ. މިގޮތުން ސިންގަޕޫރުގެ ލީ ކުއަން ޔެއޫގެ ވެރިކަމުގައި އެގައުމު ފަގީރު ގައުމަކުން އެންމެ ކުރިއަރާފައިވާ ގައުމަކަށް ވެގެން ދިޔުމުގެ އަސްލަކީ ކަންކަން ކުރުމުގެ ގާބިލް ކަން ހުރުމާއެކު ގާނޫނުތަކާއި ގަވާއިދުތަށް ތަސްދީގުވެގެން އަންނަލެއް އަވަސްކަމުނެވެ.\nއޮޓޯކްރަސީއާއި ހިލާފަށް ޑިމޮކްރަސީއަކީ ވެރިކަމުގެ ބާރުތަށް ބެހިފައިވާ ނިޒާމެކެވެ. ގިނަފަހަރަށް ބެހިފާއޮނަނީ ތިން ބާރެއްގެ މައްޗަށެވެ. މިތިން ބާރަކީ ވެރިކަން ހިއްގުމުގެ ބާރައި ގާނޫނު ހެދުމުގެ ބާރައި އަދުލު އިންސާފުގެ ބާރެއެވެ. މިބާރުތަށް އެކިގައުމުތަކުގައި ބެހިފާއޮންނަނީ އެކިމިންވަރަށެވެ. ހަމަ އެފަދައިން މިބާރުތަކަށް މީހުން އައްޔަނުކުރުމުގައި ރައްޔިރުންގެ ހިއްސާވުން އޮނަނީ އެކިމިން ވަރަށްށެވެ. މިނިޒާމަށް ތާއީދު ކުރައްވާ ގިނަ ބޭފުޅުން ވަކާލާތު ކުރައްވާ ގޮތުގައި ހަގުއުމުރުގެ ބޭފުންގެ ބާވެރިވުން އެއީ މުހިންމު ކަމެކެވެ. އެބޭފުޅުން ވިދާޅުވާގޮތުގައި ގިނަ ބައެއްގެ ބާވެރިވުމާއެކު އުފެދޭ ވެރިކަމަކީ އެންމެ ރަގަޅު ވެރިކަމެވެ. މިގޮތުން 16 އަހަރު އެއީ ވޯޓް ލުމުގެ ހައްގު ލިބޭ އުމުރުކަމަށް ބަލާ ގައުމުތަށް އަނަނީ އިތުރުވަމުންނެވެ. އޭގެ ތެރޭގައި އޮސްޓްރިއާ، ބްރެޒިލް، އާޖެންޓީނާ، އެސްޓޯނިއާއި ޖަރުމަން ހިމެނެއެވެ. މިނިޒާމު ބައްޓަން ވެފައިވާ ގޮތުން ގައުމުގެ ކުރިއެރުމަށް ހުރަސް އެޅޭ ގިނަކަންތަށް ތަކެއް ހުރެއެވެ. މިނިޒާމުގައި ވެރިކަން ހިންގުމުގެ ބާރުތަކުގެ ސިޔާސަތު ތަންފީޒު ކުރުމަށް އޮތް އެންމެ ބޮޑު ގޮންޖެހުމަކަށް ވެފައި ވަނީ އެސިޔާސަތަކާ ގުޅިގެން ހަދަން ޖެހޭ އަދި ބަދަލު ކުރަން ޖެހޭ ގާނޫނުތަކަށް ބަދަލު ގެނައުން ލަސްވާތީއެވެ. މިކަން މިހެން ދިމާވަނީ ވެރިކަން ކުރާބަރާ ގަނޫނު ހަދައި ބާރުގެ ދެމެދު އޮންނަ ހިޔާލު ތަފާތުވުންތަކާ ގުޅިގެން ކަމަށް ބެލެވެއެވެ. މިފަދަ ނިޒާމެއްގައި ވެރިކަމުގެ ބާރުގެ ސިޔާސަތުތަށް ތަންފީޒު ނުކުރެވެން ފެށުމުން އެފަރާތަށް ލިބިފައިވާ ބާރުތަކުގެ ބޭނުން ނަހަމުގޮތުގައި ބޭނުންކުރަން ޖެހެއެވެ. ނުވަތަ ރިސްވަތު ދޭން ޖެހޭ ވަގުތު އާދެއެވެ.\nއަޅުގަނޑުމެނަކީ ސައްތާން ސައްތަ މުސްލިމް ގައުމަކަށް ވެފާ އިސްލާމް ދީނުގައި ވެރިކަމުގެ ނިޒާމު އޮންނަންވި ގޮތެއް ދެނެގަތުމަކީ މުހިއްމު ކަމެކެވެ. މިކަމުގައި އިލްމުވެރިންގެ ހިޔާލު ތަފާތެވެ. ނަމަވެސް އިލްމުވެތިންގެ މެދުގައި އިއްތިފާގު ވާކަންތަށް ތަކެއް އެބަހުޓެއެވެ. ވެރިމީހާ އިޙްތިޔާރު ކުރަން ވީގޮތަކައި، ބާރުތަކެއް ދިނުމުގައި، އިސްލާމީ އަސްލުތަކާ ހިލާފުނުވާ ކޮންމެގޮތަކަށް ވެރިޔަކު އިހްތިޔާރު ކުރުމައި އެކު އެވެރިޔަކަށް ކަނޑައަޅާ ބާރުތަކެއް ދެވިދާނެއެވެ. އިސްލާމީ ނަޒަރަކުން ބަލާނަމަ، އޮޓޯކްރަސީއެއް ވިޔަސް ނުވަތަ ޑިމޮކްރަސީއެއް ވިޔަސް ވެރިކަމަކީ މާތް ރަސްކަލާނގެ އެކަލާނގެ އިރާދަކުރައްވާ އަޅަކަށް ދެއްވާ އެއްޗެއްކެވެ. ވެރިކަން ދަމަހައްޓަނީ ވެސް އެކަލާނގެއެވެ. ކިތައްމެ ބާރުގަދަ އަދި ކިތައްމެ ތާއީދު ބޮޑު ވެރިކަމެއް ވިޔަސް އެކަލާނގެ އިރާދަ ކުރެއްފި ނަމަ އެވެރިކަމެއް ނިމުމަކަށް އަންނާނެއެވެ.\nއޮޓޯކްރަސީއާއި ހިލާފަށް ޑިމޮކްރަސީއަކީ ވެރިކަމުގެ ބާރުތަށް ބެހިފައިވާ ނިޒާމެކެވެ. ގިނަފަހަރަށް ބެހިފާއޮނަނީ ތިން ބާރެއްގެ މައްޗަށެވެ. މިތިން ބާރަކީ ވެރިކަން ހިއްގުމުގެ ބާރު، ގާނޫނު ހެދުމުގެ ބާރައި އަދުލު އިންސާފުގެ ބާރެއެވެ. މިބާރުތަށް އެކިގައުމުތަކުގައި ބެހިފާއޮންނަނީ އެކިމިންވަރަށެވެ. ހަމަ އެފަދައިން މިބާރުތަކަށް މީހުން އައްޔަނުކުރުމުގައި ރައްޔިރުންގެ ހިއްސާވުން އޮނަނީ އެކިމިން ވަރަށްށެވެ. މިނިޒާމަށް ތާއީދު ކުރައްވާ ގިނަ ބޭފުޅުން ވަކާލާތު ކުރައްވާ ގޮތުގައި ހަގުއުމުރުގެ ބޭފުންގެ ބާވެރިވުން އެއީ މުހިންމު ކަމެކެވެ. އެބޭފުޅުން ވިދާޅުވާގޮތުގައި ގިނަ ބައެއްގެ ބާވެރިވުމާއެކު އުފެދޭ ވެރިކަމަކީ އެންމެ ރަގަޅު ވެރިކަމެވެ. މިގޮތުން 16 އަހަރު އެއީ ވޯޓް ލުމުގެ ހައްގު ލިބޭ އުމުރުކަމަށް ބަލާ ގައުމުތަށް އަނަނީ އިތުރުވަމުންނެވެ. އޭގެ ތެރޭގައި އޮސްޓްރިއާ، ބްރެޒިލް، އާޖެންޓީނާ، އެސްޓޯނިއާއި ޖަރުމަން ހިމެނެއެވެ. މިނިޒާމު ބައްޓަން ވެފައިވާ ގޮތުން ގައުމުގެ ކުރިއެރުމަށް ހުރަސް އެޅޭ ގިނަކަންތަށް ތަކެއް ހުރެއެވެ. މިނިޒާމުގައި ވެރިކަން ހިންގުމުގެ ބާރުތަކުގެ ސިޔާސަތު ތަންފީޒު ކުރުމަށް އޮތް އެންމެ ބޮޑު ގޮންޖެހުމަކަށް ވެފައި ވަނީ އެސިޔާސަތަކާ ގުޅިގެން ހަދަން ޖެހޭ އަދި ބަދަލު ކުރަން ޖެހޭ ގާނޫނުތަކަށް ބަދަލު ގެނައުން ލަސްވާތީއެވެ. މިކަން މިހެން ދިމާވަނީ ވެރިކަން ކުރާބަރާ ގަނޫނު ހަދައި ބާރުގެ ދެމެދު އޮންނަ ހިޔާލު ތަފާތުވުންތަކާ ގުޅިގެން ކަމަށް ބެލެވެއެވެ. މިފަދަ ނިޒާމެއްގައި ވެރިކަމުގެ ބާރުގެ ސިޔާސަތުތަށް ތަންފީޒު ނުކުރެވެން ފެށުމުން އެފަރާތަށް ލިބިފައިވާ ބާރުތަކުގެ ބޭނުން ނަހަމުގޮތުގައި ބޭނުންކުރަން ޖެހެއެވެ. ނުވަތަ ރިސްވަތު ދޭން ޖެހޭ ވަގުތު އާދެއެވެ.\nއަރުޝީފަށް ނެގީ 15/09/2020 15:55\nއެންމެފަހުން އަޕްޑޭޓްކުރީ 15/09/2020 15:55\nމިފްކޯއިން މަސްވެރިންނަށް ވިއްކާ ތެލުގެ އަގު ހެޔޮކޮށްފި.\nއ-ވޮއިސް 15 މިނެޓު ކުރިން\nސިޔާސީ ނަފުރަތުން މިނިވަންވުމަކީ ޤައުމު ކުރިއަށް ދިއުމަށް ބޭނުން ކަމެއް: ޝަރީފު\nއިބްރާހިމް އާދަމް 25 މިނެޓު ކުރިން\nޚިޔާނާތުގެ ފައިސާ އަޅުގަނޑަކަށް ނުލިބޭ: ރައީސް ނަޝީދު


ހަކަތައިގެ ނުރަނގަޅު ސިޔާސަތުތަކުގެ ސަބަބުން ބައިނަލްއަޤްވާމީ ސިޔާސީ މާޙައުލުވެސް ތަޣައްޔަރު ވާނެ – ރައީސް ނަޝީދު – Maldivian Democratic Party\n17 އޭޕްރީލް 2013\nހަކަތައިގެ ނުރަނގަޅު ސިޔާސަތުތަކުގެ ސަބަބުން ބައިނަލްއަޤްވާމީ ސިޔާސީ މާޙައުލުވެސް ތަޣައްޔަރު ވާނެ – ރައީސް ނަޝީދު\nހަކަތައިގެ ނުރަނގަޅު ސިޔާސަތުތަކުގެ ސަބަބުން ތަޣައްޔަރު ވާނީ ހަމައެކަނި ތިމާވެށި ނޫން ކަމާއި އެފަދަ ސިޔާސަތުތަކުގެ ސަބަބުން ދުނިޔޭގެ ސިޔާސީ މާޙައުލާއި ބައިނަލްއަޤްވާމީ ސިޔާސީ މަޝްރަޙް ވެސް ތަޣައްޔަރު ވާނެ ކަމުގައި ރައީސް މުޙަންމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ޑެންމާކުގެ ކޯޕަންހޭގަންއަށް ކުރައްވާ ދަތުރުފުޅުގައި ޔުނިވަރސިޓީ އޮފް ކޯޕަންހޭގަންގެ ސަސްޓެއިނަބިލިޓީ ސައިންސް ސެންޓަރ އިން ދަޢުވަތު ދެއްވައިގެން “ދުނިޔޭގެ އިޤްތިޞާދު ކާބަން ނިއުޓްރަލް ގޮތެއްގައި ބިނާކުރާނީ ކިހިނެތް؟” މި މަޢުޟޫގެ މައްޗަށް މިއަދު ތަޤްރީރު ކުރައްވަމުންނެވެ.\nކޯޕަންހޭގަން ޔުނިވަރސިޓީގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ މިއަދު ދުނިޔޭގެ ސިޔާސީ މާޙައުލު ބައްޓަންވެފައިވަނީ ތެލުގެ ހަކަތައިގެ ސިޔާސަތުތަކުގެ މައްޗަށް ކަމަށެވެ. އަދި ތެލުގެ ވަޞީލަތްތައް ދެމެހެއްޓުމަށް ކުރެވޭ މަސައްތްތަކުގެ މެދުގައި ވަނީ މެދުއިރުމަތީގެ ހަމަނުޖެހުން ފަދަ ދުނިއަށް ކުރިމަތިވެފައިވާ އެންމެ ބޮޑެތި ހަމަނުޖެހުންތައް ކަމުގައި ފާހަގަ ކުރެއްވިއެވެ. މިވަޞީލަތްތައް ރައްކާތެރި ކުރުމުގެ ނަމުގައި ކުރެވޭ މަސައްކަތްތަކުގެ ސަބަބުން އިޤްތިޞާދުތައް ޚަރާބުވެ، ރައްޔިތުން އޮބަހައްޓައި އިންސާނިއްޔަތާ ޚިލާފު އެތައް ޖަރީމާތައް ހިންގާފައިވާކަން ރައީސް ނަޝީދު ފާހަގަކުރެއްވިއެވެ.\n“ސާފު ހަކަތައިގެ ދުވެލި މަޑުކުރާ އެހެން ކަމެއްވެސް އެބައޮތް. އެކަމަކީ ދުނިޔޭގެ ބޮޑު ބަޔަކަށް އޭގެ ހިޔަނިން އެކަހެރިކޮށްފައި އޮތް ކަމެއް. އެއީ ޙުދުމުޚްތާރްވެރިންގެ ކަސްތޮޅުގައި އެތައް އެތައް ޤައުމެއްގެ ކަނދުރާތައް ހައްޔަރުކުރާ ވަންހަނާ ބާރު. އޭގެ ސަބަބުން އަރާރުންތައް ގިނަވެ، އިންސާނީ ޙައްޤުތަކުގައި އޮބިއަޅާ، ޑިމޮކްރަސީއާއި ތަރައްޤީ ހާސްކޮށްލާ ނެގިމަޑުވުމެއް ފަތުރާލާ. ވަކި ގޭސްތަކެއް ދުނިޔޭގެ ވައި ކިލަނބުކުރާ ފަދައިން، މިބުނާ ހަކަތައިގެ ސިޔާސީ ކޯޅުންގަނޑު ކިލަނބުކުރަނީ ބައިނަލްއަޤްވާމީ ގުޅުން” ކޯޕަންހޭގަން ޔުނިވަރސިޓީގައި ވާހަކަ ދައްކަވަމުން ރައީސް ނަޝީދު ވިދާޅުވިއެވެ.\nއެހެންކަމުން މޫސުމަށް އަންނަ ބަދަލުތަކަކީ ހަމައެކަނި ތިމާވެށްޓާއި އިޤްތިޞާދީ މައްސަލައެއް ނޫން ކަމަށާއި އެއީ އިންސާނީ ޙައްޤުތަކާ ގުޅިފައިވާ މައްސަލައެއް ކަމުގައި ރައީސް ނަޝީދު ވިދާޅުވިއެވެ. އަދި މޫސުމީ ބަދަލުތަކާމެދު އަޅުގަނޑުމެން ޢަމަލު ކުރާ ގޮތްތަކުން ބައްޓަން ކުރާނީ ހަމައެކަނި ދުނިޔޭގެ ތިމަވެށި ނޫން ކަމަށެވެ. އެކަމުގެ ސަބަބުން މުޅި ދުނިޔޭގެ ސިޔާސީ ވެށިވެސް ބަދަލުވެގެން ދާނެ ކަން ރައީސް ނަޝީދު ފާހަގަކުރެއްވިއެވެ. އެމަނިކުފާނު ވިދާޅުވީ ތިމާވެށީގެ މައްސަލައަކީ މާދަމާ ނިންމުމަށް ބޭއްވެން އޮތް މައްސަލައެއް ނޫން ކަމަށެވެ.\nތިމާވެށީގެ މައްސަލަ ހައްލު ކުރުމަކީ ޖަމުޢީ ނިންމެވުމެއްކަން މިއަދުގެ ތަޤްރީރުގައި ރައީސް ނަޝީދު ފާހަގަކުރެއްވިއެވެ. އަދި މިފަދަ ބަދަލުތައް ގެނެވޭނީ ދުވަސްވީ، ބައު، އަދި ކިލަނބު ތެލުގެ ހަކަތަ ނައްތާލެވި މުސްތަޤްބަލަށް ވިސްނައި އިއާދަކުރަނިވި ހަކަތަ ބޭނުންކޮށްގެން ކަމުގައި ވިދާޅުވެ، ދުނިޔޭގެ ތިމާވެށީގެ މައްސަލަތައް ޙައްލުކުރެވޭނީ ތެލުގެ ވަޞީލަތްތައް، ފަސާދަކުރަނިވި ސިޔާސީ ނުފޫޒުން އެއްކިބާ ތިބެގެން ކަމުގައި ރައީސް ނަޝީދު ވިދާޅުވިއެވެ.\nއިރުގެ ދޯދިތަކާއި ވައިން، އަދި ރާޅުތަކުން އުފެދޭ ހަކަތައަކީ ހަމަހަމަ ގޮތެއްގައި ފެތުރިފައިވާ ވަޞީލަތްތަކެއް ކަމާއި އެފަދަ ވަޞީލަތްތަކާމެދު ބޮޑެތި ހަމަނުޖެހުންތައް އުފެދިގެން ނުދާނެކަމަށް ރައީސް ނަޝީދު ވިދާޅުވިއެވެ. އަދި ހަމަހަމަ ގޮތެއްގައި ފެތުރިފައިވާ އިއާދަކުރަނިވި ހަކަތަ ބޭނުންކުރާން ފެށުމުން އަންނާނީ ހަމައެކަނި އިޤްތިޞާދީ ބަދަލެއް ނޫންކަމަށާއި އެކަމުގެ ސަބަބުން ބޮޑު ސިޔާސީ ބަދަލުތަކެއް އަންނާނެ ކަމުގައިވެސް ރައީސް ނަޝީދު ވިދާޅުވިއެވެ. އަދި އެކަމުގެ ސަބަބުން ދުނިޔޭގައި އާ ސިޔާސީ ނިޒާމެއް ބައްޓަންވެގެން އަންނާނެ ކަމުގައި އެމަނިކުފާނުގެ ތަޤުރީރުގައި ވިދާޅުވިއެވެ. ހަކަތައިގެ ސިޔާސީ ވިސްނުން ބަދަލުކޮށް އިސްލާޙުކުރުމުގެ ވަގުތު އައިސް ޖެހިއްޖެކަމަށާއި، މައުދަނީ ހައްޤުގެ މައްޗަށް އިންސާނީ ހައްޤު ކުރިއަރުވަންޖެހޭކަމުގައި ރައީސް ނަޝީދު ވިދާޅުވިއެވެ.\nކާބަން ނިއުޓްރަލް އިގްތިޞާދެއް ބިނާކުރުމުގެ މުހިއްމު ކަމުގެ މައްޗަށް އަލިއަޅުވާލައްވާ ވާހަކަފުޅު ދައްކަވަމުން ރައީސް ނަޝީދު ވިދާޅުވީ ކާބަން ނިއުޓްރަލް ކުރުމާއި އިއާދަކުރުވަނި ހަކަތައަށް އިޤްތިޞާދު ބިނާކުރުމަކީ މިއަދު ދުނިޔޭގެ ބޮޑެތި ޤައުމުތަކުން ބަލައިގެންފައިވާ ކަމެއްކަން ހާމަވަނީ ސަޢޫދީ ޢަރަބިއްޔާ، ޑެންމާކް އަދި އައިސްލެންޑް ފަދަ ޤަމުތަކުންވެސް އެމަގަށް މިސްރާބު ޖަހާފައިވާތީ ކަމަށެވެ. މީގެ އިތުރުން ދުނިޔޭގެ ބޮޑެތި އަމިއްލަ ކުންފުނިތައް ކަމުގައިވާ އެޕަލް، ގޫގްލް ފަދަ ކުންފުނިތަކުންވެސް މިހާރު އިއާދަ ކުރަނިވި ހަކަތަ ބޮޑު މިންވަރުން ބޭނުން ކުރަމުން އަންނަކަން ރައީސް ނަޝީދު ފާހަގަ ކުރެއްވިއެވެ. އަދި މިވިސްނުމަށް އެންމެ ތާޢީދު ބޮޑީ ޒުވާނުންގެ މެދުގައި ކަމާއި އެއީ ހަކަތައިގެ ވިސްނުމާއި ސިޔާސަތުތައް އިއާދަކުރުވަނި ހަކަތައަށް ބަދަލު ކުރުމުން އެކަމުގެ ބަދަލު އެންމެ ބޮޑަށް އިޙުސާސް ކުރެވި އަދި އެބޮޑު ބަދަލު ފެންނާނީ އަދުގެ ޒުވާނުންނަށް ކަމުގައިވާތީ ކަމުގައި ރައީސް ނަޝީދު ވިދާޅުވިއެވެ. އެއީ ދުވަސްވީ، ބައު އަދި ކިލަނބު ޓެކްނޮލޮޖީތަކަކީ މަޒީކަމަށާއި އެއީ މުސްތަޤްބަލު ނޫން ކަމުގައި ވާތީކަމުގައިވެސް އެމަނިކުފާނު ވިދާޅުވިއެވެ.\nމާދަމާގެ ލީޑާރުން ކަމުގައި ވާނީ ކިލަނބު ތެލަށް ބަރޯސާ ނުވެ އެކަމުން ދުރުވެގެން ކަމުގައި ވިދާޅުވެ، މިކަމަށް ހުރި ގޮންޖެހުންތަކަށްވެސް އެމަނިކުފާނުގެ ތަޤްރީރުގައި އަލިއަޅުވައިލެއްވިއެވެ. އެގޮތުން ކާބަން ނިއުޓްރަލް ކުރުމަށް މިއަދުގެ ޓެކްނޮލޮޖީ ތަންދޭއިރު މި މިޞްރާބަށް ނުދެވިގެން އުޅެނީ މިކަމަށް އަލަށް ވަންނަ ފަރާތްތަކަށް ލިބެންވާ އެހީތެރިކަން ނުލިބޭތީ ކަމުގައި ރައީސް ނަޝީދު ވިދާޅުވިއެވެ. ޚާއްޞަކޮށް ކުދި ޤައުމުތަކުގައި މިބޮޑު ބަދަލު ގެނައުމަށް ބޭނުންވާ ފައިސާގެ އެހީތެރިކަމާއި ޓެކްނޮލޮޖީ އަދި މިކަމަށް އާމްދަނީ ހޯދުމަށް ކާރބަން ޓެކްސްއެއް އޮތުމަކީ ކޮންމެހެނެ މުހިއްމު ކަމެއްކަމުގައި ރައީސް ނަޝީދު ވިދާޅުވިއެވެ.


ސުލްޠާން މުޙައްމަދު މުޙްޔިއްދީނު އަލްޢާދިލު - ވިކިޕީޑިއާ\nސުލްޠާން މުޙައްމަދު މުޙްޔިއްދީނު އަލްޢާދިލު\nސުލްޠާން މުޙައްމަދު މުޙްޔިއްދީނު އަލްޢާދިލު ސުލްޠާން މުޙައްމަދު މުޙްޔިއްދީނު އަލްޢާދިލު އަކީ އަކީ މީލާދީން 1691 ން 1692 އަށް ދިވެހިރާއްޖޭގެ ރަސްކަން ކުރެއްވި ރަދުންނެވެ. އެއީ ހިޖުރައިން 1102 ން 1103 އަށެވެ. މިރަދުން ރަސްކަމަށް އިސްވެ ވަޑައިގަތި ހިޖުރައިން 1102 ވަނަ އަހަރުއެވެ.\n3 ރަސްކަމުގެ ދުވަސްވަރު\n4 ދަންނަބޭކަލަކު މާލެ ގެންނެވުން\nނަންފުޅު: އައްސުލްޠާން މުޙައްމަދު މުޙްޔިއްދީނު އަލްޢާދިލު\nކޮލީ ނަންފުޅު: ސިރީނާކިރީ ސުންދަރަ މަހާރަދުން\nއެހެނިހެން ނަންތައް: އަދުލުވެރި ރަސްގެފާނު\nނިސްބަތްވާ ދަރިކޮޅު: އުތީމު ދަރިކޮޅު\nބައްޕާފުޅު: ޙަސަން ފާށަނާ ކިލެގެފާނު\nމަންމާފުޅު: ފ.ދަރަބޫދޫ ކަދީދާ ދިޔޯ\nރަސްކަންކުރެއްވީ: 1102ހ - 1103ހ ( 1691މ - 1692މ ) މުއްދަތު: 11 މަހާއި 26 ދުވަސް\nފުރިހަމަ ނަންފުޅަކީ އައްސުލްޠާން މުޙައްމަދު މުޙްޔިއްދީނު އަލްޢާދިލު ( ނުވަތަ މުޙައްމަދު ފާމުލަދޭރި ކިލެގެފާނު ) ސިރީނާކިރީ ސުންދަރަ މަހާރަދުންނެވެ. ބައެއް ލިޔުންތަކުގައި މިރަދުންގެ ކޮލި ނަންފުޅުގެ ގޮތުގައި ސިރީ ކުލަ ރަންމަނި މަހާރަދުން ލިޔުއްވާފައި ވެއެވެ. މިއީ އިސްކަންދަރު ރަސްގެފާނުގެ އަޚު ޙުސައިން ފާމުލަދޭރި ކިލެގެފާނު ނުވަތަ ސުލްޠާން ޙުސައިން ފާމުލަދޭރިކިލެގެފާނު އާއި ކަނބާ ޢާއިޝާ ގެ ދަރިކަލުން ޙަސަން ފާށަނާ ކިލެގެފާނު އާއި ފ.ދަރަބޫދޫ ކަދީދާ ދިޔޯ ގެ ދަރިކަލުންނެވެ.\nއައްސުލްޠާން މުޙައްމަދު މުޙްޔިއްދީނު އަލްޢާދިލު މިރަދުންގެ ނަމުގެ ފަހަތަށް އަލްޢާދިލު ރަދުންގެ ނަމާއި ގުޅުވައިގެން ކިޔާފައިވަނީ، ރަދުންގެ ޢަދުލުވެރިކަމާއި، އިންޞާފަށް ލޯބިކުރެއްވުން ހުރިގޮތާއި، އިސްލާމީ ޝަރީޢަތް ގާއިމްކުރެއްވޭތޯ ގަދައަޅުއްވައި، ކުރެއްވި އަގުހުރި މަސައްކަތްޕުޅުގެ ސަބަބުންނެވެ.\nއައްސުލްޠާން މުޙައްމަދު މުޙްޔިއްދީނު އަލްޢާދިލު ރަސްކަމަށް އިސްވެވަޑައިގަތީ، ރާއްޖޭގެ ތާރީޚް ދެކިފައިނުވާ ވަރަށް ފާސިގުކަމާއި ލާދީނީ ކަންތައްތައް، ފެތުރިފައިވާ ދުވަސްވަރެއްގައެވެ. އެއީ މީލާދީން 1691 ވަނަ އަހަރު އެވެ. އެރަދުން ރާއްޖޭގެ ރަސްކަމަށް އިސްވިއިރު ރާއްޖެވަނީ އެއްވެސް ލާދީނީ ބާރެއްގެ މަޖުބޫރު ކަމެއްނެތި، ކުރިން ހުންނެވި ތުއްޕުޅު ރަދުންގެ މަންމާފުޅު، އެނދި މަރިޔަމްގެ ބާރުގައި އިސްލާމްދީންގެ އަސްލުތައް އުވިދިޔުމާއި ހަމައިގައެވެ.\nއައްސުލްޠާން މުޙައްމަދު މުޙްޔިއްދީނު އަލްޢާދިލު ރަސްކަމަށް އިސްވެ ވަޑައިގަތީ ކުރިން ހުންނެވި ރަދުން، ކުޑަ މުޙައްމަދު ރަސްގެފާނު އަވަހާރަވުމުންނެވެ. ދިވެހިރާއްޖޭގެ ދީނީ ޙާލަތު ބަދަލުވެފައި ވަނިކޮށް، އަލުން އިސްލާމީ ނިޒާމް ގާއިމުކުރައްވައި، އަދުލު އިންޞާފާއި ޞުލްޙަ ހިންގަވައި، ޢިލްމުވެރިންގެ ނަޞޭޙަތާއި އިރުޝާދު ލިބިގަނެ، އަލުން ގައުމު ނެގެހެއްޓެވި ޢަދުލުވެރި ރަސްކަލެކެވެ.\nމިރަދުންނަކީ ވަރަށް ދީންވެރި ޢިލްމަށް ލޯބިކުރެއްވި ބޭފުޅެކެވެ. ރަސްކަމަށް އިސްވެ ވަޑައިގަތުމަށްފަހު މިރަދުންގެ އެންމެ އިސް ޢަމަލުފުޅެއްކަމުގައި ވީ އޭރު އަރުވާލައްވާފައި ހުންނެވި ޝައިޚް ޙަސަން ތާޖުއްދީން މާލެ ގެންނަވައި، އެކަށީގެންވާ ގަދަރެއްގެ މަތީގައި ބެހެއްޓުމެވެ.އގޮތުން މަހަކު 50 ލާރި ޙަސަން ތާޖުއްދީންއަށް ދެއްވި އެވެ. އަދި ފުނަދޫ ޚަޠީބު ތަކުރުފާނުގެ ލަފާގެ މަތީން ދީނުގެ ވަރަށް ގިނަ އަމުރުތައް އާކުރެއްވި އެވެ. ފަސް ވަގުތު ނަމާދު ކުރުމަށާއި، ޒަކާތްދިނުމަށާއި، ރޯދަ ހިފުމަށާއި، ރާނުބޯށާއި، ބަނގުނުކާށާއި، ޒިނޭނުކުރުމަށާއި، އަންހެނުން މޫނުބުރުގާ އެޅުމަށް އަމުރު ކުރެއްވި އެވެ. އަދި ފިރިހެނުން ގަމީސްލައި، ފަގުޑިއަޅައި، ފައިވާނަށް އެރުމަށް ހުއްދަ ދެއްވައި، ޙައްޖަށްދާނޭ މީހަކު ޙައްޖަށް ދިއުމަށް ހުއްދަ ދެއްވި އެވެ.\nމިރަދުންނަކީ ރައްޔިތުންގެ މައްޗަށް ވަރަށް އޯގާވެރި ވެރިއެކެވެ. އެގޮތުން ރައްޔިތުންނަށް ލުއިކުރެއްވުމަށް ވާރުން ވެސް އެތަން ތަނެއް ކެނޑުއްވި އެވެ. ޝަރުޢީ އަދި މަދަނީ އަމުރުތައް ހިންގެވުމުގައި ދެރަމީހުންނާއި، މުއްސަދިން ހަމަހަމަ ކުރެއްވި އެވެ. މުޙައްރަމް މަހުގެ ތެރޭގައި އެތައް ހާސް ލާރިއެއް ފަގީރުންނަށް ބެއްސެވި އެވެ.\nދިވެހިރާއްޖޭގައި ނާއިބުކަމާ ހިނގުން ( ހިޖުރައިން 1102 ރަޖަބު މަހުގެ6ވަނަ ދުވަހު ) ފެއްޓެވީ ވެސް ސުލްޠާން މުޙައްމަދު މުޙްޔިއްދީނު އަލްޢާދިލު އެވެ. މިރަދުން ރަސްކަންކުރެއްވީ 11މަހާއި 26 ދުވަހު އެވެ. ސުލްޠާން މުޙައްމަދު މުޙްޔިއްދީނު އަލްޢާދިލު ރަސްކަން ކުރެއްވި އަހަރަކީ ރައްޔިތުން އުފާފާގަތިކަމުން ފުރުނު އަހަރެކެވެ.\nދަންނަބޭކަލަކު މާލެ ގެންނެވުން[އުނިއިތުރު ގެންނަވާ]\nސުލްޠާން މުޙައްމަދު މުޙްޔިއްދީނު އަލްޢާދިލު ރަސްކަމަށް އިސްވެ ވަޑައިގަތުމާއެކު ބަންގާޅުގައި ހުރި ދަންނަ ބޭކަލަކު، އެބުރި މާލެއައުން އެދިވަޑައިގެން އޭނާ އަށް ސިޓީއެއް ލިޔުއްވި އެވެ. މިދެންނެވި ކަލޭގެފާނަކީ އިސްކަންދަރު ރަސްގެފާނު ރަސްކަމުގެ ފަހުކޮޅު ވެސް ރާއްޖެ ވަޑައިގެން ހުންނެވި ސައްޔިދު ކަލޭގެފާނު އެވެ. އޭނާގެ ނަމަކީ އައްޝައިޚް މުޙައްމަދު ޝަމްސުއްދީނު އަލްޙަމަވީ ( ފަހުން ސުލްޠާން ސައްޔިދު މުޙައްމަދު ޝަމްސުއްދީނު) އެވެ. ރަދުންގެ އެދިވަޑައިގަތުމަށް މިކަލޭގެފާނު މާލެވަޑައިގެންނެވި އިރު ސުލްޠާން މުޙައްމަދު މުޙްޔިއްދީނު އަލްޢާދިލު އުޅުއްވަނީ ވަރަށް އާލާސްކަން ފުޅާއެވެ.\nއައްޝައިޚް މުޙައްމަދު ޝަމްސުއްދީނު އަލްޙަމަވީ ( ފަހުން ސުލްޠާން ސައްޔިދު މުޙައްމަދު ޝަމްސުއްދީނު) މާލެ ދުރުވިތާ3ވަނަ އަށްވީ ދުވަހު ސުލްޠާން މުޙައްމަދު މުޙްޔިއްދީނު އަލްޢާދިލު އަވަހާރަވެއްޖެއެވެ.އެއީ 30 ޖުމާދިލް އޫލާ 1103ހ ގައެވެ. ރަސްކަން ކުރެއްވީ 11 މަހާއި 26 ދުވަސް ވަންދެނެވެ. އެރަދުން ފަސްދާނު ލެވިފައިވަނީ ކުޑަ މުޙައްމަދު ރަސްގެފާނުސުލްޠާން ކުޑަ މުޙައްމަދުގެ ގަބުރު ކައިރީގައި ހުކުރު މިސްކިތުގައެވެ.\nފަތްތޫރަ - މެއި 1980 -ދިވެހިބަހާއި ތާރީޚަށް ޚިދުމަތްކުރާ ގައުމީ މަރުކަޒު\nފަތްތޫރަ - އޮކްޓޫބަރު 1989 -ދިވެހިބަހާއި ތާރީޚަށް ޚިދުމަތްކުރާ ގައުމީ މަރުކަޒު\nފަތްތޫރަ 105 - މާރޗް 1988 -ދިވެހިބަހާއި ތާރީޚަށް ޚިދުމަތްކުރާ ގައުމީ މަރުކަޒު\nފަތްތޫރަ 131 - ފެބުރުއަރީ 1990 -ދިވެހިބަހާއި ތާރީޚަށް ޚިދުމަތްކުރާ ގައުމީ މަރުކަޒު\nސުލްޠާން ކުޑަ މުޙައްމަދު ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން ސައްޔިދު މުޙައްމަދު ޝަމްސުއްދީނު\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ފެބްރުއަރީ 2010، 21:45 ގައެވެ.


Insaafu: Raees Waheed ge siyaasee hayaaiypulhu kuru gothakah | Mihaaru\nއިންސާފު: ރައީސް ވަހީދުގެ ސިޔާސީ ހަޔާތްޕުޅު ކުރު ގޮތަކަށް\n25 ނޮވެމްބަރ 2016 - 21:04 82 comments\nމި ޖީލު ދުށް، ސިޔާސީ ގޮތުން އެންމެ ބޮޑެތި ތުހުމަތުތައް ބައެއް މީހުން ކުރާ އެއް ބޭފުޅަކީ ކުރީގެ ރައީސް މުހައްމަދު ވަހީދު ކަމަށް ވެދާނެ އެވެ. އެމަނިކުފާނު ވެރިކަމަށް ވަޑައިގެންނެވި ގޮތާއި ވެރިކަމުގައި ހިނގައި ދިޔަ ގޮތް ލިއެފައި ވަނީ މި ފަހުގެ ތާރީޚެއްގައި ރާއްޖޭގައި ހިނގި އެންމެ ބޮޑެތި ކަންކަމުގެ ގޮތުގަ އެވެ. އާދައިގެ އާއިލާއަކަށް އުފަންވެވަޑައިގެންނެވި ނަމަވެސް ދުނިޔޭގެ އެންމެ ފެންވަރު މަތީ އެއް ޔުނިވަސިޓީން ތައުލީމު ހާސިލްކުރައްވައި ޕީއެޗް.ޑީ ނެންގެވި ފުރަތަމަ ދިވެއްސަކަށް ވެވަޑައިގަތުމުގެ ޝަރަފް ހޯއްދެވި އެވެ.\nމި ހުރިހާ ކަމަކާ ބެހޭ ގޮތުން "އިންސާފު"ގެ ނަމުގައި، ނޫސްވެރިޔާ އަދި ޓީވީއެމްގެ އެގްޒެކްޓިވް އެޑިޓަރު މުހައްމަދު ޖަމީލު ލިޔުއްވި، ރައީސް ވަހީދުގެ ބަޔޮގްރަފީގައި އެމަނިކުފާނުގެ މަސައްކަތްޕުޅު ބައްޓަންކުރެއްވި ގޮތާއި އެކި މީހުންނާ މެދު އަމަލުކުރެއްވި ގޮތާއި ވިސްނުންފުޅު ގެންގުޅުއްވި ގޮތް ބަޔާންކޮށްފައިވެ އެވެ. މިއީ އެ ފޮތުން ފާހަގަކޮށްލެވޭ ބައެއް ކަންކަމުގެ ޚުލާސާއެކެވެ.\nހޮޓެލް ޖެންގައި މިރޭ ބާއްވާ ރަސްމިއްޔާތެއްގައި، ރައީސް ވަހީދުގެ ބަޔޮގްރަފީ ނެރޭނެ އެވެ.\nވަކި ހިސާބަކުން ވަހީދަށް ވެރިކަން ހަވާލުކުރުމުގެ ވާހަކަ\nކުރީގެ ރައީސް މުހައްމަދު ނަޝީދުގެ ރަނިންމޭޓްގެ ގޮތުގައި 2008 ގެ ރިޔާސީ އިންތިހާބަށް ވަހީދު ނިކުންނެވި ނަމަވެސް އެއީ އެމަނިކުފާނު އެންމެ ފުރަތަމަ ބޭނުންފުޅުވި ގޮތެއް ނޫނެވެ.\nގިނަ ސިޔާސީ ޕާޓީތައް ހިމެނޭ ސިޔާސީ ވެއްޓެއް ރާއްޖޭގައި ފުރަތަމަ ފަހަރަށް ގާއިމްވުމާ އެކު، ވަހީދު އދ. ގައި އަދާކުރެއްވި ވަޒީފާ ދޫކޮށްލައްވައި 2008 ގައި ރާއްޖެ ވަޑައިގަތީ ރިޔާސީ އިންތިހާބަށް ކުރިމަތިލެއްވުމަށެވެ. ގައުމީ އިއްތިހާދު ޕާޓީގެ ނަމުގައި ސިޔާސީ ޕާޓީއެއް އުފައްދަވަން ނިންމެވީ ކުރިން މާލޭގެ މެންބަރުކަން ހޯއްދެވި އިރު ލިބިވަޑައިގެންނެވި ބޮޑު ތަރުހީބަށް ބައްލަވާފައި ކަމަށް ފޮތުގައިވެ އެވެ.\nނަޝީދުގެ ރަނިން މޭޓަކަށް ހަމަޖައްސާނެ ބޭފުޅަކާ މެދު ހިޔާލު ތަފާތުވުން އުފެދުނެވެ. އެކަން ވަހީދަށް ހުށަހެޅުއްވުމުގެ ކުރިން ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ރަނިން މޭޓަކަށް ވެވަޑައިގަތުމުގެ ފުރުސަތު ވެސް ވަހީދަށް ލިބިވަޑައިގަތެވެ. އެކަމަކު އަރިސް ބޭފުޅުން ލަފާ ދެއްވީ ގާސިމާ އެކު ވެރިކަން ކުރައްވަން ފަސޭހަ ނުވާނެ ކަމަށެވެ.\nވަހީދުގެ އަނބިކަނބަލުންގެ ގޭގައި ސިޔާސީ އެކި ބޭފުޅުންނާ އެކު މި މަޝްވަރާގައި އުޅުއްވަނިކޮށް، ރައީސް މައުމޫންގެ ސަރުކާރުގައި މަތީ މަގާމުތައް އަދާކުރެއްވި އަދި އެމްޑީޕީގެ އިސް ބޭފުޅެއް ކަމަށްވާ އިބްރާހިމް ހުސެން ޒަކީ ވަޑައިގެން ނަޝީދުގެ ރަނިން މޭޓްކަން ހުށަހެޅުއްވި އެވެ. ގައުމީ އެއްބައިވަންތަކަމުގެ ކޯލިޝަނެއް އުފައްދައި އެ ކޯލިޝަންގެ ކެންޑިޑޭޓަކީ ނަޝީދު ކަމަށާއި ރަނިން މޭޓަކީ ވަހީދު ކަމަށް ހަމަޖައްސަން ވާހަކަ ދެކެވުނެވެ. އެއްބަސްވުމަކަށް ނާދެވި އުޅެނިކޮށް ސީދާ ނަޝީދު ވަޑައިގެން އެ ވާހަކާގައި ބައިވެރިވެވަޑައިގެންނެވި އެވެ.\n"ސޯފާގައި އިށީނދެވަޑައިގެންފައި އޭނާ ވިދާޅުވި އެވެ. ވަހީދު މިކަން ކުރަމާ ހިނގާށެވެ. ކުރިން ވެސް އަހަރެމެންނަކީ އެކީގައި އުޅުނު މީހުންނެއް ނޫން ހެއްޔެވެ؟" ފޮތުގައި ލިއެފައިވެ އެވެ.\nނަޝީދުގެ ވާހަކަތައް އައްސަވަން އިންނަވާފައި ވަހީދު ވިދާޅުވި އެވެ.\n"އަޅުގަނޑުމެން ދެ މީހުން ކުރެ ގިނަ ދުވަސް ވެފައި ހުރީ އަޅުގަނޑަށެވެ. ގިނައިން ބޮޑެތި ތަންތަން ހިންގުމުގެ ތަޖުރިބާ ވެސް ބޮޑަށް ލިބިފައި ވަނީ އަޅުގަނޑަށެވެ. އެހެންވީމާ ފުރަތަމަ ކެންޑިޑެސީ އަޅުގަނޑަށް ދެއްވަންވީ ނޫން ހެއްޔެވެ؟"\nނަމަވެސް ނަޝީދު ވިދާޅުވީ އެމްޑީޕީގެ މީހުން އެގޮތް ގަބޫލުނުކުރާނެ ކަމަށެވެ. ފޮތުގައިވާ ގޮތުން ނަމަ ނަޝީދު ވެރިކަމަކަށް އިންތިހާބުކުރުމަށް ފަހު ދައުރުގެ މެދަކާ ހިސާބުން ވަހީދަށް ވެރިކަން ދޫކޮށްލެއްވުމުގެ ވާހަކަ ވެސް ވިދާޅުވި އެވެ. އެގޮތުން، ދެ އަހަރެއްހާ ދުވަހު ވެރިކަން ކުރައްވާފައި ވަހީދަށް ވެރިކަން ހަވާލުކުރެއްވިދާނެ ކަމަށާއި "މި ވާހަކަ އަހަރެން ކަރުދާސްގަނޑެއްގައި ލިޔެފައި ސޮއިކޮށްފައި ދީ ވެސް ފާނަމޭ" ވިދާޅުވި އެވެ. ވަހީދު ޖަވާބުދެއްވީ ހަމައެކަނި ހިނިތުންވުމަކުންނެވެ. އެއްވެސް އެއްޗެކޭ ވިދާޅެއް ނުވެ އެވެ.\nނަަމަވެސް ފަހުން ކުރި މަޝްވަރާތަކަށް ފަހު، ސަރުކާރުގައި ނައިބު ރައީސްގެ ގޮތުގައި ވަހީދަށް ދޭނެ ބާރުތަކާ ބެހޭ ގޮތުން އެއްބަސްވުމަކަށް އާދެވި ނަޝީދުގެ ރަނިން މޭޓްކަން ވަހީދު ގަބޫލުފުޅުކުރެއްވި އެވެ.\nމާލޭ އިންޓަނޭޝަނަލް އެއާޕޯޓް އިންޑިއާގެ ޖީއެމްއާރަށް ކުއްޔަށް ދިނުމާ، ވަހީދުގެ ގައުމީ އިއްތިހާދު ޕާޓީގެ އިސް ބައެއް ބޭފުޅުން ދެކޮޅުހައްދަވައި ޕާޓީގެ ޖަލްސާއެއްގައި އެ ވާހަކަ ދެއްކެވި އެވެ. މިއީ އެމްޑީޕީ ސަރުކާރުގެ ސިޔާސަތާ ދެކޮޅު ވާހަކައަކަށް ވުމުން ވަހީދަށް ފިއްތުން ކުރިމަތިވި އެވެ. އޭގެ ކުރިން ވެސް، މުހިންމު ކަންކަން ނިންމުމުގައި ނައިބު ރައީސް ވަރަށް ބޮޑަށް އެކަހެރި ކޮށްފައި ހުންނަ ކަމަށް ވަހީދު ވިދާޅުވެ އެވެ. އެމަނިކުފާނު އެންމެ ބޮޑަށް ހިތްޕުޅުހަމަޖެހިވަޑައިނުގަތީ ނައިބު ރައީސަށް ވުރެ ބޮޑަށް އެހެން ބަޔަކު ރައީސަށް ގޮތް ކިޔައި، ސަރުކާރުގެ ކަންކަމަށް ނުފޫޒު ފޯރުވާތީ އެވެ.\nވަހީދުގެ ޕާޓީއަށް ސަރުކާރުން ދިން މަގާމުތަކުގައި ތިއްބެވި ބޭފުޅުން ވަކިކުރަން ފެށީ އެ ނުތަނަވަސްކަމުގެ ތެރޭގަ އެވެ. ބައެއް ބޭފުޅުން މަގާމު ދިފާއުކުރެއްވީ އެމްޑީޕީ އަށް ސޮއިކުރައްވައިގެންނެވެ.\nޖީއެމްއާރަށް އެއާޕޯޓް ދިނުމާއި ފެން ކުންފުންޏާއި ދިރާގުގެ ހިއްސާއިން ބައެއް ބޭރު ބަޔަކަށް ވިއްކާލުން އަދި ބޯޑަ ކޮންޓްރޯލް ސިސްޓަމްގެ މައްސަލާގައި ސަރުކާރަށް އަމާޒުވަމުން ދިޔަ ފާޑުކިޔުންތަކާ އެކު ސިޔާސީ މަސްރަހު ބަނަވެ މަޖިލިސް ތެރެއިންނާއި ޖުޑީޝަރީ ތެރެއިން ސަރުކާރަށް ކުރިއަށް ދެވޭނެ ގޮތެއް ރައީސް ނަޝީދަށް ފެނިވަޑައެއް ނުގަތެވެ. ވަހީދު ގަބޫލުފުޅުކުރައްވާ ގޮތުގައި އޭރު ސަރުކާރާ ދެކޮޅަށް ހިނގި ކަންކަމުގައި އެމަނިކުފާނުގެ ޕާޓީއަށް އެވަރުގެ އަދަބެއް ދޭން ޖެހޭ ސަބަބެއް ނެތެވެ.\nސަރުކާރާ ދެކޮޅު ހަރަކާތްތަކުން މަގުތައް ހަލަބޮލިވި އިރު ވަހީދު ހުންނެވީ މުޅިން ބާކީވެފަ އެވެ. ވަހީދު ސިފަކުރައްވާފައިވާ ގޮތުގައި އެމަނިކުފާނަށް މަލާމާތް ރައްދުވާ ގޮތަށް ހިނގާ ކަންކަމާއި އިހްތިރާމް ކުޑަކުރުމުގެ ކަންކަމަށް ބަދަލެއް ނައިސް ކުރިއަށް ދިޔަ އެވެ.\n"އައްޑު އަތޮޅުގައި ބޭއްވި ސާކް ސަމިޓުގެ ރަސްމިއްޔާތަށް ވަޑައިގެންނެވުމުން ވެސް ކަންތައް ދިމާވީ އެކަހަލަ ގޮތަކަށެވެ. އެއްވެސް ޕްރޮޓޮކޯލެއް ނެތެވެ. އެއާޕޯޓްގައި ނައިބު ރައީސް ރިސީވް ކުރާނެ މީހަކު ނެތެވެ. ދަތުރުފުޅު ކުރައްވާނެ ވެހިކަލެއް ވެސް ހަމަޖެހިފައެއް ނުވެ އެވެ. އެންމެ ފަހުން ސިފައިންގެ ސެކިއުރިޓީގެ މީހަކަށް އެކަން ފާހަގަކުރެވިގެން ވެހިކަލެއް ހޯދައިގެން ނައިބު ރައީސަށް ދަތުރުކުރެއްވޭނެ ގޮތް ހަމަޖައްސައިދިނެވެ،" ފޮތުގައިވެ އެވެ.\nކުއްލި އިންތިހާބެއްގެ ވާހަކަ ރައީސް ނަޝީދު ޔާމީނާ ދެއްކެވި\nސަރުކާރުގެ އެއްވެސް ކަމަކަށް މަޖިލީހުން ރުހުން ނުލިބުމާއި ހައްޔަރުކުރާ މީހުން ކޯޓުން ދޫކޮށްލުން ފަދަ ކަންކަމާ ގުޅިގެން ސަރުކާރު އޮތީ ހޫނުވެފަ އެވެ. މަޖިލިސް މެންބަރުންނަށް ރިޝްވަތު ދީގެން ސަރުކާރު ވައްޓާލަން އުޅުމުގެ ތުހުމަތަށް ޖުމްހޫރީ ޕާޓީގެ ލީޑަރު ގާސިމާއި އޭރު ޕީއޭގެ ލީޑަރަކަށް ހުންނެވި މިހާރުގެ ރައީސް އަބްދުﷲ ޔާމީން ހައްޔަރުކުރި އެވެ. މި ނޫނަސް އިދިކޮޅު ބައެއް ބޭފުޅުން ހައްޔަރުކުރުމާ އެކު ކުރިމަތިވި ބޭރުގެ ފިއްތުންތަކާ އެކު މަސްރަހު ފިނިކުރަން އިނގިރޭސި ވިލާތާއި އެމެރިކާގެ މަންދޫބުންނާ އެކު ބޭއްވި ބައްދަލުވުމެއްގައި "މިޑް ޓާމް އިލެކްޝަނަކާ ބެހޭ ގޮތުން އަޅުގަނޑު ޔާމީނާ ވެސް ވާހަކަ ދައްކައިފީމޭ" ރައީސް ނަޝީދު ވިދާޅުވި ކަމަށް ވަހީދުގެ ފޮތުގައިވެ އެވެ. އެކަމަކު ނަޝީދު އިސްތިއުފާ ދެއްވިޔަސް ނައިބު ރައީސް ކަންތައް ކުރައްވާނީ ކިހިނެއް ކަމެއް ނޭނގޭ ނޫންހޭ ޔާމީން ވިދާޅުވި ކަމަށް ވެސް ބުނެފައިވެ އެވެ.\nވަހީދު ގަބޫލުފުޅުކުރައްވަނީ އެކަހަލަ ވާހަކަތަކެއް އެވަގުތު އެ އައީ މިޑް ޓާމް އިލެކްޝަނެއް ބޭއްވުމާ ބެހޭ ގޮތުން ނަޝީދާއި ޔާމީނާ ދެމެދު ކޮންމެވެސް މަޝްވަރާތަކެއް ކުރައްވާފައި ވާތީ ކަމަށެވެ.\nމިޑް ޓާމް އިލެކްޝަނަކާ ބެހޭ ގޮތުން ވަހީދު ދެކެވަޑައިގެންނެވި ގޮތެއް ފޮތުގައި ނެތެވެ.\nއަބްދުﷲ ގާޒީ ހައްޔަރުކުރެވޭނެ ގޮތެއް އޮތްތޯ އެއްސެވީ ނަޝީދު\nނަޝީދުގެ ވެރިކަން ނިމުމަކަށް އައުމުގެ ފަހު މަރުހަލާގެ ފެށުމަކަށް ވީ އޭރު ކްރިމިނަލް ކޯޓުގެ އިސް ގާޒީގެ އަބްދުﷲ މުހައްމަދު (އަބްދުﷲ ގާޒީ) ހައްޔަރުކުރުމެވެ. ވަހީދު ވިދާޅުވެފައިވާ ގޮތުގައި އަބްދުﷲ ގާޒީ ހައްޔަރުކުރެވޭނެ ގޮތެއް އޮތްތޯ އެންމެ ފުރަތަމަ ސުވާލުކުރެއްވީ ނަޝީދެވެ. އެއީ ޖެނުއަރީ 2012 ގައި ޑިފެންސް މިނިސްޓަރު ތަލްހަތު އިބްރާހިމް ކަލޭފާނާއި ޗީފް އޮފް ޑިފެންސް ފޯސް މޫސާ އަލީ ޖަލީލާއި ހޯމް މިނިސްޓަރު ހަސަން އަފީފާއި ޕޮލިސް ކޮމިޝަނަރު އަހްމަދު ފަސީހާ އެކު ރައީސް އޮފީހުގައި ބޭއްވި ބައްދަލުކުރެއްވުމެއްގަ އެވެ.\nފަސީހު ވިދާޅުވީ ގާނޫނީ ގޮތުން އެކަން އޮންނަ ގޮތެވެ. އެކަމަކު ގައުމީ ސަލާމަތަށް ނުރައްކާވާ އެތައް ބަޔަކު ދޫކޮށްފި ކަމަށާއި އެހެންވެ ގައުމީ ސަލާމަތަށް ނުރައްކާވާ ނަމަ އަބްދުﷲ ގާޒީ ހައްޔަރުކުރެވިދާނެ ކަމަށް ތަލްހަތު ވިދާޅުވި ކަމަށް ފޮތުގައިވެ އެވެ. މި ނުތަނަވަސްކަމުގައި ފަސީހާއި އަބްދުﷲ ގާޒީ އާއި އުއްތަމަ ފަނޑިޔާރު އަހްމަދު ފާއިޒު ހުސައިންއާ އެކު ވެސް ބައްދަލުވުންތަކެއް ދިޔަ ކަމަށްވެ އެވެ. އެކަމަކު ސަރުކާރުން ބޭނުންވާ ގޮތަކަށް އެކަމެއް ނުވި އެވެ. އެންމެ ފަހުން ޖެނުއަރީ 16 ގައި އަބްދުﷲ ގާޒީ ހައްޔަރުކުރީ އެވެ. އަނެއް ދުވަހު ދައުލަތުގެ ހުރިހާ ބާރުތަކެއްގެ ވެރިން ރައީސް އޮފީހުގައި ބޭއްވި ބައްދަލުވުމެއްގައި އަބްދުﷲ ގާޒީ ދޫކޮށްލަން އުއްތަމަ ފަނޑިޔާރު ރައީސަށް ދެންނެވުމުން ރައީސް ކޯފާވެ އެ ބައްދަލުވުން ކުރިއަކަށް ނުދިޔަ އެވެ.\n"އިދިކޮޅު މީހުންނާ ބައިވެރިއެއް ނުވަން"\nވަހީދު ވިދާޅުވަނީ ސަރުކާރާ ދެކޮޅު ހަރަކާތްތަކުން ރަށުތެރޭ ނާމާންވެފައި ވަނިކޮށް އެއް ރެއެއްގެ ދަން ގަޑިއެއްގައި އިދިކޮޅު ފަރާތްތަކުން ވަހީދާ ބައްދަލުކުރި ކަމަށް ވިޔަސް ސަރުކާރާ ދެކޮޅު އެއްވެސް ކަމެއްގައި ބައިވެރިވާން ނުވަތަ އެފަދަ ރޭވުމެއްގެ ވާހަކަ ވެސް ދައްކަވާފައި ނުވާނެ ކަމަށެވެ. ނަޝީދު އިސްތިއުފާ ދެއްވައިފި ނަމަ ވެރިކަމާ ހަވާލުވާން ތައްޔާރުތޯ، އިދިކޮޅު ޕާޓީތަކުގެ ބޭފުޅުން އެއްސެވި ކަމަށާއި، އޭގެ ޖަވާބުގައި ގާނޫނު އަސާސީގައިވާ ގޮތަށް އަމަލުކުރައްވާނެ ކަމަށް ވަހީދު ވިދާޅުވި އެވެ. އެކަމަކު އެ ބައްދަލުވުމަށް ފަހު އިދިކޮޅު މީހުން ނިކުތް އިރު މީޑިއާ ޖަމާވެފައި އޮތުމުން އެކަމުގެ އެޑްވާންޓޭޖް ނަގައި، ނައިބު ރައީސް ހުންނެވީ ވެރިކަމާ ހަވާލުވާން ތައްޔާރަށް ކަމަށާއި ސިފައިންނާއި ފުލުހުން ވެސް އެކަމަށް ތާއީދުކުރާނެ ކަމަށް އިދިކޮޅު ބޭފުޅުން ވިދާޅުވީ އެގޮތަށް ވާހަަކަ ދެކެވިފައި އޮވެގެން ނޫން ކަމަށް ވަހީދު ވިދާޅުވެ އެވެ.\nފެބްރުއަރީ 7، ވެރިކަން ވެއްޓުން\nސަރުކާރާ ދެކޮޅު ސިލްސިލާ މުޒާހަރާތައް، އަބްދުﷲ ގާޒީ ހައްޔަރުކުރުމާ އެކު ވަރުގަދަވެ އޭގެ ފަހުން 22 ދުވަސް ވެއްޖެ އެވެ. ފެބްރުއަރީ 6، 2012 ވަނަ ދުވަހުގެ ރޭ މުޒާހަރާ ކުރިއަށް ދަނިކޮށް ސަރުކާރަށް ތާއީދުކުރާ މީހުން ވެސް އާޓިފިޝަލް ބީޗަށް ނިކުމެ ދެ ބައި މީހުން ތަޅާފޮޅަށް ފެށި އެވެ. ހިނގައިދިޔަ ހަމަނުޖެހުމާ އެކު ފުލުހުންގެ ބަޔަކު އިހުތިޖާޖު ފެށި އެވެ. ސިފައިންނަށް އެ މީހުން މައިތިރިއެއް ނުވި އެވެ. ސަލާމަތީ ބާރުތަކުން އެއް ބަޔަކު އަނެއް ބަޔަކާ ތަޅާފޮޅި އެވެ.\nމި ހުރިހާ ކަމެއް ހިނގަމުން ދިޔައިރު ވެސް ރަސްމީ ނަޝީދު އެއްވެސް ގޮތަކުން ނައިބު ރައީސް ވަހީދަށް މައުލޫމާތެއް ނުދެއްވަ އެވެ. ވަހީދު ވިދާޅުވެފައިވާ ގޮތުގައި އެނގިވަޑައިގަތް ކަމެއް އެނގިވަޑައިގަތީ ޓީވީތަކުން ފެންނަ މަންޒަރުތަކާއި ބައެއް ބޭފުޅުންގެ ފަރާތުން އިވުނު ވާހަކަތަކުންނެވެ. އެކަމަކު ނަޝީދު އިސްތިއުފާ ދެއްވަން އުޅުއްވާ ކަމުގެ ޚަބަރުތައް ޓީވީތަކުން ކިޔަން ފެށި ފަހުން ޕީޕީއެމްގެ މަޖިލިސް ތިން މެންބަރަކު ހިލާލީގެ އަށް ވަޑައިގެން ވަހީދު އިސްތިއުފާ ނުދެއްވަން އެދިވަޑައިގެންނެވި ކަމަށް ފޮތުގައި އޮތެވެ. އެކަމަކު އެ މެންބަރުންގެ ނަމެއް ހާމައެއް ނުކުރައްވަ އެވެ.\nނަޝީދު އިސްތިއުފާ ދެއްވިކަން ވަހީދަށް އެންގެވީ އޭރު ރައްޔިތުންގެ މަޖިލީހުގެ ރައީސް އަބްދުﷲ ޝާހިދެވެ. އުއްތަމަ ފަނޑިޔާރަށް ވެސް އެންގެވި އެވެ. ވަހީދު ވިދާޅުވެފައި ވަނީ ނަޝީދު އިސްތިއުފާ ދެއްވި ޚަބަރު ޓީވީން އިވިފައި ވަނިކޮށް ހަވީރު 3:30 އަށް ރައީސް ކަމުގެ ހުވާކުރައްވަން ރައްޔިތުންގެ މަޖިލީހަށް ވަޑައިގަތުމަށް ޝާހިދު ދެންނެވި އެވެ. އަދި އޭނާ އެގޮތަށް އަމަލުކުރެއްވި އެވެ.\nފުރަތަމަ ސިފައިންގެއަށް، ނާޒިމް ހުންނެވި\nރައީސްކަމުގެ ހުވާކުރެއްވުމަށް ރައްޔިތުންގެ މަޖިލީހަށް ވަޑައިގެންނެވި އިރު މަޖިލީހުގެ ރައީސްގެ ކޮޓަރިކޮޅުގައި، އޭރު ސިފައިންގެ ވަޒީފާއިން ރިޓަޔާކުރައްވާފައިވާ ކާނަލް މުހައްމަދު ނާޒިމް އިންނެވި އެވެ. އަދި ހުވާކުރެއްވުމަށް ފަހު އެންމެ ފުރަތަމަ ކަމަކަށް ސިފައިންގެއަށް ވަޑައިގެންވި އިރު ވެސް އަރިހުގައި ނާޒިމް ވަޑައިގެންނެވި ކަމަށާއި ސިފައިންގެ ވެރިންނާ ބައްދަލުކުރެއްވުމުގެ އިންތިޒާމު ހަމަޖެހިފައި ވާތީ ރައީސަށް ހުރި ގޮނޑިކޮޅުގައި އިށީނދެވަޑައިގަތުމާ އެކު ރައީސް ވަހީދުގެ ކަނާތް ފަރާތުން ޖެހިގެން ހުރި ގޮނޑީގައި ނާޒިމް އިށީނދެވަޑައިގެންނެވި އެވެ. އެކަމާ ވަހީދުގެ ހިތްޕުޅުގައި ސުވާލު އުފެދުނު ކަމަށް ފޮތުގައި ލިއެފައިވެ އެވެ. ނަމަވެސް ވަކި އެއްޗެކޭ ވިދާޅެއް ނުވެ އެވެ.\nސިފައިންނާ ބައްދަލުކުރެއްވުމަށް ފަހު ރައީސް ވަހީދު އެދިވަޑައިގަތީ އެއްބައިވަންތަކަމަށެވެ. އަދި މާ އަވަސްއަރުއްވާލައްވާފައި މުލީއާގެއިން ނަޝީދު ނިކުމެވަޑައިގަންނަވާނެ ކަމެއް ނެތް ކަމަށް، ސިފައިން މެދުވެރިކޮށް ވަހީދު ދެންނެވި އެވެ. އެކަމަކު އެގޮތް ނަޝީދު ބޭނުންފުޅެއް ނުވި އެވެ. ވަހީދު ވިދާޅުވި ގޮތުގައި ނަޝީދާއި ނަޝީދުގެ އާއިލާ އަށް ފުރިހަމަ ހިމާޔަތް ދިނުމަށް ސިފައިންނަށް އެންގެވި އެވެ.\nނަޝީދު އެހެން ގައުމަކަށް ގެންދަން އަވަށްޓެރި ގައުމަކުން އުޅުނު\nނަޝީދުގެ ވެރިކަން ވެއްޓުމާ އެކު ޖެހިގެން އައި ފެބްރުއަރީ 8 ވަނަ ދުވަހު ނަޝީދުގެ ސަޕޯޓަރުން މާލެ އާއި ރާއްޖޭގެ އެކި ރަށްރަށުގައި ބޭއްވި އެއްވުންތަކުން ސަރުކާރުގެ އިމާރާތްތަކުގައި ހުޅުޖެހުމާއި ސަލާމަތީ ބާރުތަކާ ދެމެދު ކުރިމަތިލުން ފަދަ އެތައް ކަމެއް ހިނގި އެވެ. މި ހުރިހާ ކަމަކަށް ފަހު ޖެހިގެން އައި ދުވަހު ރައީސް ވަހީދުގެ އަރިހަށް އަވަށްޓެރި ގައުމެއްގެ ސަފީރަކު ވަޑައިގެން، ރައީސް ބޭނުންފުޅު ނަމަ ނަޝީދު އެ ސަފީރުގެ ގައުމަށް ގެންދެވިދާނެ ކަމަށް ވިދާޅުވި އެވެ. އެކަމަކު މިއީ ކޮން ގައުމެއްގެ ސަފީރެއް ކަމެއް ވަހީދު ހާމަކުރައްވާފައެއް ނުވެ އެވެ.\nވަހީދު ޖަވާބު ދެއްވީ ނަޝީދު ރާއްޖޭގައި ހުންނެވި ނަމަވެސް އެއްވެސް ގެއްލުމެއް ލިބިވަޑައިނުގަންނަވާނެ ކަމުގެ ޔަގީންކަމާ އެކުގަ އެވެ.\nނައިބު ރައީސްކަން ފުރަތަމަ ހުށަހެޅުއްވީ އިސްމާއިލް ޝަފީއު އަށް\nރައީސް ވަހީދުގެ ނައިބަކަށް ހަމަޖައްސަން އެންމެ ފުރަތަމަ ހުށަހެޅުއްވީ ކުރީގެ މިނިސްޓަރު އިސްމާއިލް ޝަފީއު އަށެވެ. އެކަމަކު އެފަދަ މަގާމެއް ބޭނުންފުޅު ނުވާ ކަމަށް ޝަފީއު ވިދާޅުވި އެވެ. މުހައްމަދު ވަހީދުއްދީން (ޑީން) އަށް އެ މަގާމު ހުށަހެޅުއްވީ އޭގެ ފަހުންނެވެ. ވަހީދު ވިދާޅުވި ގޮތުގައި ޑީން މަގާމު ގަބޫލުފުޅު ކުރެއްވީ އަމިއްލަފުޅު ގޭގައި، ބަނޑޮހުގައި ދިރިއުޅުއްވޭ ގޮތަށް ޝަރުތުކުރައްވައިފަ އެވެ.\nޖީއެމްއާރު ފޮނުވާލުމުގެ ވިސްނުމެއް ނުގެންގުޅެން\nނަޝީދުގެ ވެރިކަމުގައި ހިންގަން ފަށާފައިވާ ގިނަ ޕްރޮޖެކްޓްތަކުގައި ކޮރަޕްޝަން އެކުލެވޭ ކަމަށާއި އެހެންވެ ހުއްޓާލަން ޖެހޭ ކަމަށް އާ ސަރުކާރުގެ ވަޒީރުން ވަހީދަށް ދެންނެވި އެވެ. އެކަމަކު ޖީއެމްއާރް އަތުން އެއާޕޯޓް އަތުލައި އެ މީހުން ފޮނުވާލުމަކީ، ވަހީދު ވިދާޅުވެފައިވާ ގޮތުގައި، އެއް އިރެއްގައި ވެސް ގެންގުޅުއްވި ވިސްނުންފުޅެއް ނޫނެވެ. ރަނގަޅަށް ހުރި ކަންކަން ބަހައްޓާފައި ގޯސްކޮށް ހުރި ކަންކަން ރަނގަޅުކޮށް ރަނގަޅަށް ހިނގާ ޕްރޮޖެކްޓްތަކައިގެން ކުރިއަށް ދާން ނިންމެވި އެވެ.\nހދ. ހޮނޑައިދު އަށް އެއް ރޭ ފުލުހުން އަރައި އެމްޑީޕީގެ އިސް ބައެއް ބޭފުޅުން ހައްޔަރުކުރި ހާދިސާ އާއި ރައްޔިތުންގެ މަޖިލީހުގެ އޭރުގެ ރައީސް އަބްދުﷲ ޝާހިދުގެ ބޭބެ ހައްޔަރުކުރަން އެ ގެޔަށް ފުލުހުން ވަން ހާދިސާ އަށް އިޝާރާތް ކުރައްވަމުން ވަހީދު ވިދާޅުވެފައި ވަނީ ފުލުހުންގެ މައްޗަށް އެހެން ބަޔަކު ބާރު ފޯރުވާ ކަމަށެވެ.\nސަރުކާރުގައި ހިމެނުނު ކޮންމެ ޕާޓީއަކުން ޖީއެމްއާރު އެއްބަސްވުމާ މެދު ދެކޭ ގޮތެއް ބަލައި ހުށަހެޅި ކަންކަމުގެ ޕްރެޒެންޓޭޝަނެއް ތައްޔާރުކޮށް މަޝްވަރާކޮށްގެން ގޮތެއް ހޯދަން ވަހީދު ބޭނުންފުޅުވި އެވެ. އެކަމަކު އެ ބައްދަލުވުމުގައި މިހާރުގެ ރައީސް ޔާމީން، "އަޅުގަނޑުމެންނަށް ފެންނަ ގޮތް އޮންނާނީ ދަންނަވާފަ"އޭ ވިދާޅުވެ ބައްދަލުވުން ދޫކުރައްވައި ވަޑައިގަންނަވަން އުޅުއްވި ކަމަށް ފޮތުގައިވެ އެވެ. އެކަމަކު ވަހީދު އެދިވަޑައިގަތުމުން ޔާމީން މަޑުކުރެއްވި އެވެ.\nވަހީދު ބޭނުންފުޅު ނުވިޔަސް ސަރުކާރުގައި ހިމެނުނު ޕާޓީތަކުން ޖީއެމްއާރާ ދެކޮޅަށް ކެމްޕޭން ވަރުގަދަކޮށް އެންމެ ފަހުން ޖީއެމްއާރުގެ އެއްބަސްވުން އުވާލެއްވި އެވެ.\nއަފްރާޝީމް އަވަހާރަކޮށްލި ވާހަކަ ފުރަތަމަ އެންގެވީ އަދީބު\nރައްޔިތުންގެ މަޖިލީހުގެ އުނގޫފާރު ދާއިރާގެ މެންބަރަކަށް ހުންނެވި ޑރ. އަފްރާޝީމް އަލީ، ވަރަށް އަނިޔާވެރި ގޮތަކަށް އަވަހަރާކޮށްލި ކަމުގެ ޚަބަރު، ނިއު ޔޯކްގައި ހުންނަވަނިކޮށް އެންމެ ފުރަތަމަ ދެއްވީ އޭރުގެ ޓޫރިޒަމް މިނިސްޓަރު އަހްމަދު އަދީބު ކަމަށް ވަހީދު ވިދާޅުވެ އެވެ. އެކަން އެނގިވަޑައިގަތުމާ އެކު އިނގިރޭސި ވިލާތުގެ ފުލުހުންގެ އެހީތެރިކަން ހޯދަން އޭރުގެ ޕޮލިސް ކޮމިޝަނަރު އަބްދުﷲ ރިޔާޒަށް އެންގެވި އެވެ. އެކަމަކު އިނގިރޭސި ވިލާތުގައި އޭނާ ދަންނަ ބަޔަކު ނޫޅޭ ކަމަށް ރިޔާޒް ދެންނެވި އެވެ. އޮސްޓްރޭލިޔާގެ އެއްބާރުލުން ވެސް ނުލިބުމުން އެންމެ ފަހުން އެމެރިކާގެ އެފްބީއައިގެ އެހީ ހޯއްދެވީ އެވެ. ތަހުގީގަށް ފަހު ރައީސް ވަހީދަށް ދަންނަވާފައި ވަނީ ގަތުލުގައި ދީނީ އެއްވެސް ކަމެއް ނޫޅޭ ކަމަށާއި އެކަން ގޮސް ޖެހެނީ އެމްޑީޕީގެ އެކްޓިވިސްޓަކާއި ސިފައިންގޭގައި އުޅޭ މީހެއްގެ މައްޗަށް ކަމަށެވެ.\nފޮތުގައި ވަހީދު ވިދާޅުވެފައިވާ ގޮތުގައި އެއީ ސިޔާސީ ގަތުލެއް ކަމަށް ފެންނަން ހުރި ކަންކަމަށް ބަލައިގެން ބުނެވިދާނެ އެވެ. އެކަމަކު ސާބިތުވާ ވަރުގެ ހެކި ލިބިފައިނުވާ ކަމަށް ވިދާޅުވި އެވެ.\nފުލުހުންގެ މައްޗަށް ބަޔަކު ބާރު ހިންގި\nހޮނޑައިދު އަށް ފުލުހުން އެރީ ޕޮލިސް ކޮމިޝަނަރު ރިޔާޒު އަށް އެނގިވަޑައިގެން ނޫން ކަމަށާއި އެއީ އަތޮޅު ޕޮލިހުން ހިންގި ވަކި އޮޕަރޭޝަނެއް ކަމަށް ވަހީދަށް ރިޔާޒު ދެންނެވި އެވެ. އަދި ޝާހިދުގެ ގެޔަށް ފުލުހުން ވަދެ، އާއިލާގެ ދުވަސްވީ މީހުންނަށް ވެސް އުނދަގޫވާ ގޮތަށް އަމަލުކުރި ކަމަށާއި އެކަމަކު އެއީ ފުލުހުންނަށް އެއަށް ވުރެ މާ ރީއްޗަށް ކުރެވެން ހުންނަ ކަންކަން ކަމަށް ވަހީދު ގަބޫލުފުޅުކުރައްވަ އެވެ.\nފުލުހުންނަށް ބާރު ފޯރުވާ އެހެން ބާރުތަކެއް އުޅޭ ކަމަށް ވިދާޅުވިޔަސް އެއީ ކޮން ބައެއްކަން އެނގިވަޑައި ނުގަންނަވާ ކަމަށް ފޮތުގައިވެ އެވެ.\nވެރިކަން ނިމުނީ ވެސް އެކަނިވެރިވެގެން\nވަހީދުގެ ވެރިކަން ދަމަހައްޓަން އެމްޑީޕީއާ ދެކޮޅު ޕާޓީތަކުން މަސައްކަތްކުރި ކަމަށް ވިޔަސް، ވަހީދު ވިދާޅުވި ގޮތުގައި، ރިޔާސީ ދައުރު ހަމަވުމާ ގާތްވި އިރު ކޮންމެ ޕާޓީއަކުން ވެސް އުޅުނީ ވެރިކަން ހޯދާށެވެ. ވަހީދު ވަކިން ނިކުމެވަޑައިގަތުމުގެ ކުރިން، އެމަނިކުފާނު ވިދާޅުވި ގޮތުގައި، ޕީޕީއެމްގެ ކެންޑިޑޭޓެއްގެ ގޮތުގައި ނިކުންނަވަން ރައީސް މައުމޫނާ ވެސް މަޝްވަރާކުރެއްވި އެވެ. އެކަމަކު ޕާޓީގެ މެންބަރަކަށް ވިތާ ހަ މަސް ނުވާ މީހަކަށް ރިޔާސީ ކެންޑިޑޭޓަކަށް ނުވެވޭނެ ކަމަށް ޕީޕީއެމްގެ ކައުންސިލުން ފާސްކުރުމުން އެ ފުރުސަތު ގެއްލިވަޑައިގަތީ އެވެ.\nޑީއާރްޕީގެ ލީޑަރު ތަސްމީން އަލީއާ ގުޅިވަޑައިގެން ވަހީދު މަސައްކަތް ފެއްޓެވި އިރު ވަހީދާ ދެކޮޅަށް ކުރީގެ މިތުރުން މަޖިލިސް ތެރެއިންނާއި އެކި ދިމަދިމާލުން މަސައްކަތް ކުރަމުން ގެންދިޔަ އެވެ. ކުދި ޕާޓީތައް އުވޭ ގޮތަށް ގާނޫނު އިސްލާހުކުރުމާއި ސަރުކާރަށް ދަތިވާނެ ކިތަންމެ ކަމެއް ކުރިމަތިކުރުވިކަމަށް ވަހީދު ވިދާޅުވި އެވެ. އަނެއްކޮޅުން، ވަހީދަށް އެއްބާރުލުން ދޭން އޮތް ޑީއާރްޕީ އާއި އަދާލަތުގެ މާ ބޮޑު ޕްލޭނެއް ނެތި އެކަމަކު ކެމްޕޭން ފައިސާ އެ މީހުންނާ ހަވާލުކުރަން ކުރި ޑިމާންޑްތަކާއި އެމެރިކާ އިން ގެނައި ތަޖުރިބާކާރުންގެ ލަފަޔަށް ބެލުމެއް ނެތި ކުރަމުން ދިޔަ ޕްލޭނެއް ނެތް ކެމްޕޭންތަކުން ވަހީދަށް ނުތަނަވަސްކަން ލިބިވަޑައިގަތެވެ. ނަތީޖާއަކަށް ވީ ރިޔާސީ އިންތިހާބުގައި ބޮޑު ބައްޔަކަށް ބަލިވެވަޑައިގަތުމެވެ.\nއެހެންކަމުން އެމަނިކުފާނުގެ ވެރިކަން ނިމުނީ ވެސް، ރައީސް ނަޝީދުގެ ވެރިކަމުގައި އެކަހެރިކޮށް ބެހެއްޓި ގޮތަށް، އެކަނިވެރިވެގެންނެވެ.\nއިތުރު ލިޔުންތައް ރައީސް މުހައްމަދު ނަޝީދު އަދާލަތު ޕާޓީ ޕީޕީއެމް ޑިސެމްބަރު 23 މުޒާހަރާ ޑިސެމްބަރު 23 ކޯލިޝަން ރައީސް މުހައްމަދު ވަހީދު ރައީސް އަބްދުﷲ ޔާމީން ފެބްރުއަރީ7ފެބްރުއަރީ 8


ވައިރަހަށް ޝައްކު ކުރެވޭ ދިވެއްސަކު ޓެސްޓު ކުރަނީ – ދިވެހި ނޫސް\nHome ⁄ ހަބަރު ⁄ ވައިރަހަށް ޝައްކު ކުރެވޭ ދިވެއްސަކު ޓެސްޓު ކުރަނީ\nކޮރޯނާވައިރަހަށް ޝައްކު ކުރެވޭ އަލާމާތްތައް ހުރި ދިވެއްސަކު ށ.ފޯކައިދޫއިން ޓެސްޓު ކުރުމަށް ކަރަންޓީނު މަރުކަޒަށް ގެނައުމުގެ މަސައްކަތް ފަށައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ އޭނާ މޮނީޓާކޮށް، އަދި ޓެސްޓު ހެދުމަށް ފަރުކޮޅުފުށީގައި ގާއިމުކޮށްފައިވާ ކަރަންޓީނު މަރުކަޒަށް ގެނައުމަށް މިހާރު މަސައްކަތް ކުރަމުންދާ ކަމަށެވެ.\nމި މީހާއަކީ ކުރެއްދޫ އައިލޭންޑް ރިސޯޓުގެ މުވައްޒަފެއް ކަމަށްވެސް އެޗްޕީއޭ އިން ބުނެއެވެ.\n#ކޮވިޑް19 އަށް ޝައްކު ކުރެވޭ އަލާމާތްތައް ހުރި ދިވެއްސެއް ށ.ފޯކައިދޫއިން ފަރުކޮޅުފުއްޓަށް މޮނިޓަރކޮށް، ޓެސްޓު ހެދުމަށް ގެނައުމުގެ މަސައްކަތް ކުރަމުންދަނީ. މި މީހާއަކީ ކުރެއްދޫ ރިސޯޓްގެ މުވައްޒިފެއް.\nމިކަމުގެ އިތުރު މައުލޫމާތު ޙިއްސާ ކުރަމުންދެވޭނެ.\nކުރެއްދޫ ރިސޯޓުގެ މުވައްޒަފަކު ވައިރަހަށް ޓެސްޓު ކުރަން ނިންމާފައިވާއިރު، އެ ރިސޯޓުގެ ބިދޭސީ ދެ މުވައްޒަފަކު މިހާރު ވަނީ މި ބައްޔަށް ޕޮޒިޓިވް ވެފައެވެ. މިއީ ރާއްޖެ އިން މި ބައްޔަށް ޕޮޒިޓިވްވި ފުރަތަމަ ދެ މީހުންނެވެ.


Moonu buruga elhi teacher ah kiyavai nudhevumun beleniverin dharivarun govaigen ge ah | Mihaaru\nމޫނު ބުރުގާ އެޅި ޓީޗަރަށް ކިޔަވައި ނުދެވުމުން ބެލެނިވެރިން ކުދިން ގޮވައިގެން ގެއަށް\n30 ޖެނުއަރީ 2017 - 12:14 53 comments\nމީގެ ހަތް އަހަރު ކުރިއްސުރެ މަތިވެރި ސްކޫލުގެ ޕްރައިމަރީ ގްރޭޑްތަކަށް ކިޔަވައިދެމުން އަންނަ ޓީޗަރު، އައިޝަތު ސުޒީ އަށް މޫނު ނިވާކޮށްގެން ސްކޫލުގައި ކިޔަވައި ނުދެވޭނެ ކަމަށް އަންގާފައިވަނީ މިދިޔަ އަންގާރަ ދުވަހެވެ.\nއެކަމަކު މިއަދު އޭނާ ސްކޫލަށް ނުކުމެ، ކިޔަވައިދޭން ކްލާހަށް ދިޔުމުން ސްޓާފް ރޫމުގައި މަޑުކުރަން ވަނީ އަންގާފަ އެވެ. އޭރު ސުޒީ ކިޔަވައިދޭ ގްރޭޑް އެކެއްގެ ދަރިވަރުން ތިބީ ކްލާހުގަ އެވެ.\nމަތިވެރީ ކައުންސިލުން ބުނީ ދެ މާއްދާއެއް ފިޔަވައި އެ ގްރޭޑްގެ ހުރިހާ މާއްދާއެއް ނަގައިދެނީ ސުޒީ ކަމަށާއި އެހެންވެ އޭނާ އަށް ކިޔަވައިދޭން ނުވަދެވުމުން އެ ކްލާހުގައި ކިޔަވައިދޭނެ އިތުރު ޓީޗަރެއް ނެތް ކަމަށެވެ.\n"ވަގުތީ ޓީޗަރެއް ވެސް ނެތް. އެހެންވެ ކިޔަވައިދޭނެ އިތުރު ޓީޗަރެއް ނެތުމުން ބެލެނިވެރިން ގްރޭޑް އެކެއްގައި ކިޔަވާ 18 ދަރިވަރުން ގޮވައިގެން ދިޔައީ ގެ އަށް،" ކައުންސިލްގެ ރައީސް އިސްމާއީލް އާތިފް ވިދާޅުވި އެވެ.\nއޭނާ ވިދާޅުވީ ދަރިވަރުން ގެ އަށް ލުމަށް ފަހު، ބެލެނިވެރިން ކައުންސިލް އިދާރާ ދޮށަށް އެއްވެ އެކަމާ ގުޅޭގޮތުން ހިތްހަމަ ނުޖެހުން ފާޅުކުރި ކަމަށެވެ. އެ މީހުން އެދެމުން ދިޔައީ ސުޒީއަށް އަލުން ކިޔަވައިދެވޭނެ ގޮތް ހަދައިދިނުމަށް ކަމަށް އާތިފް ވިދާޅުވި އެވެ.\nއެ ބެލެނިވެރިން އިއްޔެ ވެސް ވަނީ ކައުންސިލް އިދާރާ ދޮށަށް އެއްވެފަ އެވެ.\nމޫނު ބުރުގާ އަޅައިގެން ސުޒީ މިދިޔަ އަހަރު ވެސް ކިޔަވައިދިނެވެ. އެކަމަކު އެކަން އެޑިއުކޭޝަން މިނިސްޓްރީގެ ސަމާލުކަމަށް އައީ މޫނު ނިވާކޮށްގެން ޓީޗަރަކު ކިޔަވައިދޭތީ ބެލެނިވެރިއަކު މިނިސްޓްރީ އަށް ޝަކުވާ ހުށަހެޅުމުންނެވެ. ސިވިލް ސާވިސްގެ ގަވައިދުގައިވާ ގޮތުން ހިދުމަތް ހޯދާ މީހުންނަށް، ހިދުމަތް ދޭ މީހުން ފާހަގަކޮށް އެނގެން ޖެހެ އެވެ. އެހެންވެ، ސިވިލް ސާވިސްގެ މުވައްޒަފުން މަސައްކަތު ގަޑީގައި ހެދުން އަޅާފައި ހުންނަންވާނީ ކާކުކަން ރަނގަޅަށް އެނގޭ ފަދަ ގޮތެއްގައި ކަމަށް އެ ގަވައިދުގައި ބުނެފައި ވެ އެވެ.\n"އަޅުގަނޑު މި ދަންނަވަނީ މަތިވެރީގެ ވާހަކައެއް ނޫން. އެކަމަކު އެއްވެސް ތަނެއްގައި ތިބި އެއްވެސް ޓީޗަރަކަށް ހުއްދައެއް ނުދެވޭނެއޭ ސިވިލް ސާވިސްގެ ގަވައިދާ ހިލާފަށް ހެދުން އަޅާކަށް،" ޝެރީނާ ވިދާޅުވި އެވެ.\nމަތިވެރީ ކައުންސިލުން ބުނީ މޫނު ނިވާކޮށްގެން ހުއްޓަސް، 400 އެއްހާ މީހުން ދިރިއުޅޭ އެ ރަށުގެ އެންމެންނަށް ވެސް ސުޒީ ފެނުމުން އެނގޭނެ ކަމަށާއި އަދި އޭނާ އަށް ސްކޫލަށް ވަދެވޭނީ ވެސް ފިންގަޕްރިންޓް ޖަހައިގެން ކަމުން އެއީ ކާކުކަން އެނގޭނެ ކަމަށެވެ. އެހެންވެ، ސުޒީ އަލުން ސްކޫލުގައި ކިޔަވައިދިނުމުގެ ހުއްދަ އަށް އެދި ކަމާ ބެހޭ ފަރާތްތަކަށް ކައުންސިލުން ސިޓީ ފޮނުވާފައިވާ އިރު ބެލެނިވެރިން ވެސް ޕެޓިޝަނެއް ތައްޔާރުކުރަމުން އަންނަ ކަމަށް އެ ތަނުން ބުންޏެވެ.\nއިތުރު ލިޔުންތައް ސްކޫލް ތައުލީމް އެޑިއުކޭޝަން މިނިސްޓްރީ މޫނު ބުރުގާ އއ. މަތިވެރި


ކޯވަރެއްދަމާލާފައި ފެންފުޅި އެއްލާލުމުގެ ބަދަލުގައި މިފަދަ ކުދިން މަތިން ހަނދާކޮށްލުން ކީއްތޯ.؟ – Haftha\nFri, 15 January, 2021, 7:39 pm\nކޯވަރެއްދަމާލާފައި ފެންފުޅި އެއްލާލުމުގެ ބަދަލުގައި މިފަދަ ކުދިން މަތިން ހަނދާކޮށްލުން ކީއްތޯ.؟\nމި ކާއިނާތުގައި ލައްވާފައިވާހާ އެންމެހާ ތަކެއްޗަކީ އިންސާނާއަށްޓަކައި ލައްވާފައިވާ ތަކެއްޗެވެ. ކަންމިހެން އޮތްކަމުގައި ވިޔަސް، އިލާހީ ދެއްވުންތައް ލިބިގަނެވެނީ އެކި މީހުންނަށް އެކި މިންވަރަށެވެ. އެކަމުގެ ޙިކުމަތް ދެނެވޮޑިގެންވާނީ މާތްﷲ އެވެ.\nވިސްނާ ފިކުރުކުރާ އިންސާނާއަށް އޮތީ ހަމައެކަނި ވިސްނާ ފިކުރުކުރުމެވެ. އެހެންކަމުން މިއަދު މިބަލަލަނީ އަޅުގަނޑު މެން އެންމެވެސް އެއެއްޗަކަށް އެންމެބޭނުންވެފައިވާ އަދި އެއާއި ނުލައި ދިރިނޫޅޭވޭ ސާފް ފެންފޮދަކަށެވެ. އަދި އެފެންފޮދުގެ މުހިންމުކަމުގެ މައްޗަށެވެ.\nދުނިޔޭގެ ތަފާތު ބައްރުތަކުގައި އެތަށް ސަތޭކަ މީހުންނަކައި ކުދިންނެއް ސާފް ބޯފެންފޮދެއް ނުލިބި ދުނިޔޭގައި ނިކަމެތި ހާލުގައި ހޭދަކުރަމުންދާއިރު އެ ކުދިންގެ ކަރުހިއްކުން އެ ފިލުވަނީ ކޮން ކޮންޙާލެއްގައިކަން އަޅުގަނޑު މެންނަށް އެބަ އިގޭބާވައެވެ..؟\nދުނިޔޭގައި ސާފު ބޯފެނުގެ ނިޢުމަތުން މަޙުރޫމުވެފައިވާ އެއްބިލަޔަނަށް ވުރެ ގިނަ އިންސާނުން އެބަ ތިބިކަން ހަނދާނަށް ގެންނަމާތޯއެވެ؟ އަދި އާބާދީގެ ދެބައިކުޅައެއްބައި މީހުންނަށް ޞިއްޙީގޮތުން އެކަށީގެން ނުވާ ފެން، ބޭނުން ކުރަންޖެހިފައިވާ މީހުންނޭ ދެންނެވުމަކީވެސް ދޮގަކަށް ނުވާނެއެވެ.\nދުނިޔޭގައި އަހަރެއްގެ މައްޗަށް،3ނުވަތަ4މިލިޔަން މީހުން ނުސާފު ފެނުގެ ސަބަބުން ފެތުރޭ ބަލިމަޑުކަމުގައި މަރުވެދާއިރު، މީގެތެރޭގައި 1.5 މިލިޔަން ކުޑަކުދިން މި ދުނިޔޭ ދޫކޮށް ދާ ހިތާމަވެރި މަންޒަރު ފެންނަނީ އަޅުގަނޑުމެންގެތެރެއިން ކިތަށް މީހުންނަށްތޯއެވެ.\nއެހެންކަމުން އަޅުގަނޑުމެން އަމިއްލަޔަށް އަޅުގަނޑުމެންގެ ލޭ ހިނގާ އެންމެ ކުއްޖަކު ހިމެނުނަސް ގިސްލެވޭނެ މިންވަރާއި ލޮލުން ކަރުނަ އޮހޭނެ ވަރު އަމިއްލަފުޅަށް ތަޞައްވުރު ކޮށްލުން ކީއްތޯއެވެ. ދުވާލަކަށް 5000 އެއްވާ ކުޑަކުދިން، ނުސާފު ހަޑި ފެނުގެ ސަބަބުން މި ދުނިޔެއަށް އަލްވަދާޢު ކިޔަންޖެހުންކަން އިޙްސާސް ކޮށްލެއްވުން ކީއްތޯއެވެ؟\nކަންމިހެން އޮތް އިރު އަޅުގަނޑުމެން ވިސްނަލަންޖެހޭ ވަރަށް މުހިންމު ކަމެއް އެބައޮތެވެ. މާތްﷲ ގެ އިރާދަފުޅައި މިންވަރު ފުޅުން އަޅުގަނޑުމެން ދިވެހީންނަށް ސާފްބޯފެން ލިބުމުގައި މަބޮދު ދަތިކަމެއް ނެތެވެ.އެހެންނަމަވެސް އެލިބޭ ސާފް ބޯފެން ފޮދު އިސްރާފް ނުކޮށް ދެމެހެއްޓުންމަކީ ވަރަށް މުހިންމުކަމެކެވެ.\nއިރު އިރުކޮޅުން ފުޅިއެއް ކަނޑާލައިފައި ދެތިން ކޯވަރެއް ދަމާލާފައި އެއްލާލުމުގެ ބަދަލުގައި ދެމީހަކު އެއްފެންފުޅި ހިއްސާކޮށްލުމަކީވެސް ހުތުރުކަމެއް ނޫނެވެ. ނުފޯރާކަމެއްވެސް ނޫނެވެ. ލަދުގަންނަޖެހޭކަމެއްވެސް ނޫނެވެ. ބުނަނަމަ ބުނެވޭނީ ތަހުޒީބު އިންސާނުންގެ ގޮތެވެ.\nހޮޓާ ހޮޓަލާއި ކެފޭ ރެސްޓޯރަންޓުތަކުން ފެންބޮއިފައި ފުޅިންބާކީވާބައި ގެޔަށް ގެންދަން ލަދުގަންނަންވީ ސަބަބެއް ނެތެވެ. ސިއްރުން ނުވަތަ ވަގަށް ނަގައިގެން ގެންދާ އެއްޗެއް ނޫނެވެ. އަގު އަދާކޮށްފައި ގަނެގެން ގެންދާ ހުއްދަ މުދަލެކެވެ. އަދި އެކަން އެހެން ކޮށްފިނަމަ އިސްރާފު ކުރުމުގެ ފާފައިން ހަމަޔަގީނުންވެސް ސަލާމަތްވީހެވެ. ކަލާނގެ ތަނަވަސް ނިޢުމަތަށް ޝުކުރުވެރިވެވުނީއެވެ. ނިކަމެތި ޙާލުގައި ތިބި ތިމާ ފަދަ އެހެން އިންސާނުން ތިމާގެ ޅަދަރިން ފަދަ އެހެން ކުދިން މަތިން ހަނދާންކޮށް އެމީހުންގެ ވޭނީ ޖަޒުބާތުގައި ބައިވެރިވެވުނީއެވެ.


Fuvahmulak atholhu council ge2veri akah dhauvaa kuran fonuvaifi | Mihaaru\nފުވައްމުލައް: ގަވާއިދާ ޚިލާފަށް ލައިސަންސް ދީގެން ދައުވާކުރަން ފޮނުވީ އެރަށު އަތޮޅު ކައުންސިލްގެ ދެ ވެރިއަކަށް --ފޮޓޯ/ޕޮލިސް\nގަވާއިދާ ޚިލާފަށް ލައިސަންސް ދިން މައްސަލައެއްގައި ފުވައްމުލަކު އަތޮޅު ކައުންސިލްގެ ދެ ވެރިއަކަށް ދައުވާކުރަން ފޮނުވައިފި\n05 ޖޫން 2017 - 13:523comments\nސިޓީއެއްގެ ދަރަޖަ ލިބުމާ އެކު އުވާލާފައިވާ ފުވައްމުލަކު އަތޮޅު ކައުންސިލްގެ ޑިރެކްޓަރާއި އެސިސްޓެންޓް ޑިރެކްޓަރުގެ މައްޗަށް ދައުވާ ކުރަން އޭސީސީން ފޮނުވީ ލައިސެންސަށް އެދި ހުށަހެޅި ދެ ފަރާތް ވެސް ފުލުހުން ޖޫރިމަނާކޮށް، ޖޫރިމަނާ ނުދައްކައި އޮއްވައި ލައިސަންސް ހައްދައި ދިނުމުންނެވެ.\nއޭސީސީން ބުނީ މާޗް، 2015 ގައި ލައިސެންސަށް އެދި ހުށަހެޅި ދެ މީހެއްގެ ފޯމުގައި، 40،000ރ. ގެ ޖޫރިމަނާއެއް ނުދައްކައި އޮތް ކަމަށް ފުވައްމުލަކު ޕޮލިސް ސްޓޭޝަނުން ސްޓޭމްޕް ޖަހާފައި އޮއްވައި، އެ ޖޫރިމަނާ ނުދައްކަނީސް އެ ދެ ފޯމު ބަލައިގަނެ އެ ދެ މީހުންނަށް ލައިސަންސް ހަދައި ދީފައިވާ ކަމަށެވެ. އެއީ ލައިސަންސް ދޫކުރުމުގެ ގަވާއިދާ ޚިލާފް ކަމެއް ކަމަށް އޭސީސީން ބުނެ އެވެ.\nއެ ކޮމިޝަނުން ބުނިގޮތުން ޖޫރިމަނާ ނުދައްކަނީސް ލައިސަންސް ހަދައި ދިނީ ޑިރެކްޓަރުގެ އެންގެވުމަކަށެވެ. އަދި އެ ދެ ފޯމްގައި ހުއްދަ ދެއްވި ކަމަށް ސޮއިކުރެއްވި އެސިސެންޓެންޓް ޑިރެކްޓަރު އެކަން ކުރެއްވީ ބައްލަވަންޖެހޭ މިންވަރަށް ނުބައްލަވައި ކަމަށް އޭސީން ބުންޏެވެ.\nއޭސީސީން ޕީޖީ އޮފީހަށް މައްސަލަ ފޮނުވީ އެ ދެ މީހުންގެ މައްޗަށް މަގާމުގެ ނުފޫޒު ބޭނުން ކުރުމުގެ ދައުވާ ކުރުމަށާއި 40،000ރ. އެ ދެ މީހުން އަތުން ހޯދުމަށް އެދި އެވެ.\nއިތުރު ލިޔުންތައް ފުވައްމުލައް އެންޓި ކޮރަޕްޝަން ކޮމިޝަން ކޮރަޕްޝަން ލޯކަލް ކައުންސިލްތައް ޕްރޮސެކިއުޓާ ޖެނެރަލް ޕީޖީ އޮފީސް


ފުވައްމުލަކުގެ 54 އިންސައްތަ ވޯޓް އެމްޑީޕީ ކެންޑިޑޭޓުންނަށްމިކަލް ނޫސް\nފުވައްމުލަކުގެ 54 އިންސައްތަ ވޯޓް އެމްޑީޕީ ކެންޑިޑޭޓުންނަށް\n13 މެއި 2017, 15:12 |\nމިދިޔަ އާދީއްތަ ދުވަހު ނެގުނު ލޯކަލް ކައުންސިލް އިންތިޚާބުގެ ވަގުތީ ނަތީޖާ އިލެކްޝަންސް ކޮމިޝަނުން އާންމުކޮށްފައިވާ ނަތީޖާތަކަށް ބަލާލާއިރު، ފުވައްމުލަކުގެ ވޯޓުލީ މީހުންގެ 54 އިން ސައްތަ މީހުން ވޯޓުލާފައިވަނީ އެމްޑީޕީގެ ކެންޑިޑޭޓުންނަށެވެ. ވޯޓުލުމުގެ ހައްގު ލިބިފައިވާ 75 އިންސައްތަ މީހުން ވޯޓުލުމުގައި ބައިވެރިވިއިރު އެންމެ ގިނަ މީހުން ވޯޓްލާފައިވަނީ ފުވައްމުލަކު އުތުރު ދާއިރާއިންނެވެ.\nނިމިދިޔަ ލޯކަލް ކައުންސިލް އިންތިޚާބުގައި އެންމެ ގިނަ މީހުން ވޯޓުލާފައިވަނީ އުތުރު ދާއިރާއިންނެވެ. ވޯޓުލުމުގެ ހައްގު ލިބިފައިވާ 79 އިންސައްތަ މީހުން ވޯޓުގައި ބައިވެރިވި މިދާއިރާ އަކީ އެންމެ އާބާދީ ބޮޑު ދާއިރާވެސްމެއެވެ. މިދާއިރާގައި ވޯޓްލުމުގެ ހައްގު ލިބިފައިވާ 3255 މީހުން ދިރިއުޅުނު ނަމަވެސް ވޯޓް ލާފައިވަނީ 2564 މީހުންނެވެ. ވޯޓްލީ މީހުންގެ ތެރެއިން އެންމެ ގިނަ ވޯޓް ހޯދައިގެން މިގޮޑި ކާމިޔާބު ކުރަނީ ޕީޕީއެމްގެ ކެންޑިޑޭޓް ހަމަދު އަބްދުﷲ އެވެ. ހަމަދަށް 1289 ވޯޓް ލިބުނު އިރު އެމްޑީޕީގެ ކެންޑިޑޭޓް އައިމިނަތު ޒުހުދާ އަށް ލިބުނީ 1226 ވޯޓެވެ. އަދި ޖޭޕީ ކެންޑިޑޭޓް ހަސަން އަތީގަށް ލިބުނީ އެންމެ9ވޯޓެވެ. އެއީ ބާތިލް ވޯޓްގެ ގޮތުގައި އެފޮއްޓަށް ލާފައިވާ 60 ވޯޓަށްވުރެވެސް މަދު އަދަދެކެވެ.\nމިނަތީޖާތަކަށް ބަލާއިރު މިދާއިރާއިން އާދަޔާ ޚިލާފު ކަންތައްތަކެއް ފާހަގަކުރެވެއެވެ. އެގޮތުން، ފުވައްމުލަކުގެ އެމްޑީޕީގެ މަޝްހޫރު ދެއަވަށް ކަމަށްވާ ދިގުވާޑާއި ހޯދަޑު އިން ޕީޕީއެމް ކެންޑިޑޭޓުވަނީ އެހެންފަހަރު ފަހަރާއި ޚިލާފަށް ގިނަ އަދަދަކަށް ވޯޓު ގެންގޮސްފައެވެ.\nދަޑިމަގު އަވަށަކީ އަބަދުވެސް ޕީޕީއެމްގެ ބޮޑު އަޣުލަބިއްޔަތެއް އޮންނަ އަވަށެއް ކަމުން މިފަހަރުވެސް ތަފާތު ބޮޑުކޮށް ޕީޕީއެމް ކެންޑިޑޭޓަށް ދަޑިމަގު ވޯޓު ފޮށިން ވޯޓު ލިބިފައިވެއެވެ. އެގޮތުން، ޕީޕީއެމް ކެންޑިޑޭޓަށް 402 ވޯޓް ލިބުނު އިރު އެމްޑީޕީ ކެންޑިޑޭޓަށް މިފޮށިން ލިބިފައިވަނީ 198 ވޯޓެވެ.\nދިގުވާޑު އަވަށުގެ މީހުން ވޯޓުލުމަށް ބެހެއްޓުނު ވޯޓު ފޮށިން 235 ވޯޓު ޕީޕީއެމް ކެންޑިޑޭޓް ގެންދިޔަ އިރު އެމްޑީޕީ ކެންޑިޑޭޓަށް ގެންދެވުނީ އެންމެ4ވޯޓު އިތުރަށް 238 ވޯޓެވެ. މިއީ ފާއިތުވީ އިންތިޚާބުތަކަށް ބަލާއިރުވެސް އެމްޑީޕީއަށް ނާކާމިޔާބު ނަތީޖާއެކެވެ. ވަކިން ޚާއްސަކޮށް ދިގުވާޑުގައި ދިރިއުޅޭ ދިގުވާޑު ކެންޑިޑޭޓަކު ވާދަކޮށް މިހާތަނަށް ލިބުނު އެންމެ ދަށް ނަތީޖާއެވެ.\nހޯދަޑަކީ ވެސް އެމްޑީޕީގެ ނުފޫޒުގަދަ އަވަށެއް ނަމަވެސް، މިފަހަރު ހޯދަޑު އަވަށުން ލިބުނު ވޯޓު ނިސްބަތުން މަދެވެ. ސަބަބެއް ކަމަށް ބެލެވެނީ ހޯދަޑު އަވަށުގައި ދިރިއުޅޭ ހޯދަޑު އަވަށަށް ނިސްބަތްވާ ކެންޑިޑޭޓެއް ޕީޕީއެމް އިން ނިކުތުމެވެ. ހޯދަޑު އަވަށުގައި ބެހެއްޓުނު ވޯޓު ފޮށިން 267 ވޯޓް ޕީޕީއެމް ކެންޑިޑޭޓަށް ލިބުނުއިރު އެމްޑީޕީ ކެންޑިޑޭޓަށް ލިބިފައިވަނީ 291 ވޯޓެވެ.\nއެމްޑީޕީ އަށް އެންމެ ގިނަ ވޯޓް އަބަދުވެސް ލިބެނީ މާލޭގައި ބަަހައްޓާ ފޮށިންނެވެ. މިފަހަރު މާލޭގައި ބެހެއްޓި ފޮށިން 323 ވޯޓް އެމްޑީޕީ ކެންޑިޑޭޓަށް ލިބުނު އިރު ޕީޕީއެމް ކެންޑިޑޭޓަށް ލިބުނީ 251 ވޯޓެވެ. އެހެނިހެން ސަރަހައްދުތަކުގައި ބެހެއްޓުނު ވޯޓު ފޮށިތަކުންވެސް ކުރި ހޯދާފައިވަނީ އެމްޑީޕީއިންނެވެ. އެމްޑީޕީ ކެންޑިޑޭޓަށް 176 ވޯޓް ހޯދިއިރު ޕީޕީއެމް ކެންޑިޑޭޓަށް އަށް ލިބުނީ 134 ވޯޓެވެ.\nޕީޕީއެމް މެމްބަރަކު ރައްޔިތުންގެ މަޖިލީހުގައި ތަމްސީލުކުރާ މެދުދާއިރާއިން މިފަހަރު އެމްޑީޕީ ކެންޑިޑޭޓް ވަނީ ތަފާތު ބޮޑު ނަތީޖާއެއް ހޯދާފައެވެ. އެމްޑީޕީ ކެންޑިޑޭޓަށް 1163 ވޯޓް ލިބުނު އިރު ޕީޕީއެމް ކެންޑިޑޭޓަށް ލިބިފައިވަނީ 812 ވޯޓެވެ. އެމްޑީޕީ ކެންޑިޑޭޓް 351 ވޯޓް ޕީޕީއެމް ކެންޑިޑޭޓަށްވުރެ ގިނައިން ހޯދާފައިވާއިރު މިނަތީޖާއަކީ މިފަހަރު އިންތިޚާބުން ފުވައްމުލަކުން އެންމެ ތަފާތު ބޮޑު ނަތީޖާއެވެ. މިދާއިރާގައި 2730 މީހުންނަށް ވޯޓްލުމުގެ ހައްގު ލިބިފައިވާއިރު ވޯޓްގައި ބައިވެރިވެފައިވަނީ އޭގެ 75 އިންސައްތަ ކަމަށްވާ 2035 މީހުންނެވެ.\nމިދާއިރާގެ މާދަޑު އަވަށަކީ އަބަދަވެސް އެމްޑީޕީއިން ލީޑް ކުރާ އަވަށެއްކަމުން މިފަހަރުވެސް މާބޮޑު ތަފާތެއް ފާހަގަނުކުރެއެވެ. މާދަޑު ފޮށިން 233 ވޯޓް އެމްޑީޕީ ކެންޑިޑޭޓް ގެންގޮސްފައިވާއިރު ޕީޕީއެމް ކެންޑިޑޭޓަށް ލިބުނީ 117 ވޯޓެވެ.\nމިދާއިރާގެ މިސްކިތްމަގަކީ އެންމެ އާބާދީ ބޮޑު އަވަށްކަމުން މިއަވަށުގައި2ވޯޓް ފޮއްޓެއް ބެހެއްޓުނެވެ. އެގޮތުން، މިސްކިތްމަގު 1 ނަމްބަރު ވޯޓް ފޮށިން އެމްޑީޕީ ކެންޑިޑޭޓަށް 208 ވޯޓް ލިބުނު އިރު ޕީޕީއެމް ކެންޑިޑޭޓަށް ލިބިފައިވަނީ 179 ވޯޓެވެ. ނަމަވެސް، މިސްކިތްމަގު2ނަމްބަރު ވޯޓް ފޮށިން ޕީޕީއެމް ކެންޑިޑޭޓް ވަނީ 191 ވޯޓާއިއެކު ލީޑު ނަގާފައެވެ. މިވޯޓު ފޮށިން އެމްޑީޕީ ކެންޑިޑޭޓަށް ލިބިފައިވަނީ 141 ވޯޓެވެ.\nމާލެގަމު އަވަށުން އެމްޑީޕީ 183 ވޯޓް ހޯދިއިރު ޕީޕީއެމް ކެންޑިޑޭޓަށް ލިބިފައިވަނީ 167 ވޯޓެވެ. ފުވައްމުލަކުގެ އެހެންދާއިރާ ތަކާއި އެއްގޮތަށް މާލޭގައި ބަހައްޓާފޮށިން މިދާއިރާއިންވެސް އަބަދުވެސް ލީޑުކުރަނީ އެމްޑީޕީއެވެ. އެގޮތުން މިފަހަރު މާލޭގައި ބެހެއްޓި ފޮށިން 272 ވޯޓް އެމްޑީޕީ ކެންޑިޑޭޓަށް ލިބުނު އިރު ޕީޕިއެމް ކެންޑިޑޭޓަށް ލިބިފައިވަނީ 88 ވޯޓެވެ. މާލެއެކޭ އެއްގޮތަށް އެހެނިހެން ވޯޓްފޮށީތަކުންވެސް އެމްޑީޕީ ލީޑުވަނީ ނަގާފައެވެ. އެގޮތުން، އެމްޑީޕީ ކެންޑިޑޭޓް 144 ވޯޓް ގެންދިޔައިރު ޕީޕީއެމް ކެންޑިޑޭޓަށް ލިބުނީ 54 ވޯޓެވެ.


Nukulhedhuntherikamuge aa sifaeh COVID-19 dhakkaneetha? - vNews.mv\nކެތަރިން ހެންސަން: ވަހުގެ ޙިއްސު ގެއްލުމުގެ ކުރީން އެއީ ކަމުގެ މާހިރެއް\nކޮވިޑް-19 ޖެހުނު ބައެއްމީހުންނަށް ވަހާއި ރަހައިގެ ޙިއްސު ގެއްލޭ: ސައިންޓިސްޓުން\nނުކުޅެދުންތެރިކަމުގެ އާ ސިފައެއް ކޮވިޑް-19 ދައްކަނީތަ؟\nޖާދުﷲ ސައީދު 04 January 2021, 22:01\nނުރައްކާތެރި ކޮރޯނާ ވައިރަސް، އިންސާނުން ފަނާކުރާ މިންވަރު އިތުރުކުރަމުންދާއިރު ސައިންޓިސްޓިންގެ ފަރާތުން މިހާރު އަޑު އިވެމުންދަނީ ޒަމާނެއްގައި ވަރަށް މަދުންނޫނީ ފެނިފައިނުވާ ޢަލާމާތެއް ފެންނަމުންދާ ވާހަކައެވެ.\nސައިންޓިސްޓުންގެ ބިރު މިހާރު އެންމެ ބޮޑުވާ ކަމަކީ ދިގު ދެމިގެންވާ ގޮތެއްގައި އިންސާނާގެ ޞިއްޙަތު ރަނގަޅު ކާނާއާއި ނަފްސާނީ ދުޅަހެޔޮ ކަމަށް އެކަމުގެ އަސަރު ކޮށްފާނެތީއެވެ.\n2020 ވަނަ އަހަރުގެ މާރޗްމަހު ހުރިހާ އެއްޗެއްގައި ކަރުދާހުގެ ރަހަނޫން ރަހައެއް ނުލާ ހިސާބަށްދަންދެން ކެތަރިން ހެންސަންއަކީ އެއްޗެއްގެ ވަސް ބަލައިގެން ރެސްޓޯރެންޓެއްގައި ތައްޔާރު ކޮށްލާ އެންމެ މީރު ކާނާވެސް ތައްޔާރުކުރެވޭ ވަރުގެ އަންހެނެކެވެ. އެކަމަށްޓަކައި އޭނާއަށް ރިސިޕީއެއްވެސް ބޭނުމެއް ނުވެއެވެ. ހަމައެކަނި ވަހާއި ރަހައިން ހުރިހާކަމެއް ފުރިހަމަ ކޮށްލެވެއެވެ.\nމިހެން އޭނާ ދުވަސްތައް ގުނަމުންދަނިކޮށް މުޅި ދުނިޔެ ސިއްސުވައިލި ކޮރޯނާ ވައިރަސް އައިސް އޭނާއާއި ގައިގޯޅިވެލައިފިއެވެ. އޭނާއަށް ފުރަތަމަ ޢަލާމާތަކަށްވީ އެއްޗެތީގެ ވަސް ދުވުން ގެއްލި ދިއުމެވެ. އެއަށްފަހު އެއްޗެތީގެ ރަހައެވެ. އަދި މިއަދުވެސް އޭނާއަށް އެއްވެސް އެއްޗެއްގެ ރަހައެއް ނުލައެވެ. އަދި ކާއެއްޗެއް އަނގަޔަށްލައިގެން ހަފައިލުމަކީ ކުޅަދާނަވަރުގެ ކަމެއް ނޫންކަމަށް އޭނާ ބުނެއެވެ. އެހެންވީމާ މިހާރު އޭނާގެ މައިގަނޑު ކެއުމަކީ ސުރުވާ ފޮދަކާއި ކިރުފޮދެކެވެ.\nމިސް ހެންސަން ބުނިގޮތުގައި މިއަދު އޭނާއަކީ ފުރާވަރަށް އެޅުނު ފަހުން ލޮލުގެ ފެނުން ގެއްލިފައިވާ މީހެއްފަދަ އަންހެނެކެވެ. އެއީ ލޮލަށް ނުފެންނަ މީހަކަށްވެސް އެއްޗެއް ހުންނާނެ ސިފަ އަންދާޒާ ކޮށްލެވޭނެއެވެ. އެހެންވީމާ އޭނާއަށް އެއްޗެއްގައި ލާނެ ރަހަ އަންދާޒާ ކޮށްލެވޭނެއެވެ. ނަމަވެސް ލާ ރަހައެއް ނޭނގޭނެއެވެ.\nމަޑުމަޑުން ނޭފަތުން ވަސްކެނޑުމަކީ ކޮވިޑް-19 ގެ ޢަލާމާތެއް ކަމަށް ތުންތުންމަތިން ދެކެވެމުންދިޔައެވެ. އެހެންވިޔަސް މިހާރު އެއީ ކޮވިޑް-19 އިން ޖައްސާ ބައްޔަކަށް ވެފައިވެއެވެ. މިއީ ބައެއް މީހުނަށް ކުރިމަތިވާ ކޮވިޑް-19 ގެ ފުރަތަމަ ޢަލާމާތް ކަމަށްވެއެވެ. އަދި ބައެއް މީހުނަށް ކުރިމަތިވާ ހަމައެކަނި ޢަލާމާތަށްވެސް ވެއެވެ. އެއާއެކު ކާބޯތަކެތީގެ ރަހަ ކެނޑިގެން ދެއެވެ. އެއްފުށުން އޮތް އެއްޗެއް އަނެއްފުށުން ޖަހައިލާހެންނެވެ.\nއެހެން ޑޮކްޓަރަކު ވިދާޅުވީ މިކަމަކީ ފަރިވެ ފޮޅިފައިވާ މަލެއް މިލައި މޯޅިވެ ހިކިގެންގޮސް އޭގެ ވަސް ގެއްލޭފަދަ އިޙުސާސެއް ކުރެވޭ ކަމެއް ކަމުގައެވެ. އަދި މީހެއްގެ ހަށިގަނޑަށް ނޭފަތުން އިޙުސާސް ގެންވުވައިދޭ ވަސް ނުދުވަން ފަށައިފިނަމަ އެމީހަކު ދިރިއުޅޭ ވެށިވެސް އެމީހަކަށް ބަދަލުކޮށްލާ ކަމުގައެވެ. އަދި އެމީހަކު އެ މާޙައުލަކާމެދު ދެކޭ ގޮތްވެސް ބަދަލުކޮށްލާ ކަމުގައެވެ. އެމީހެއްގެ ހެޔޮޙާލު މަޑުމަޑުން ދަށްވަމުންދެއެވެ. ކަންކަން ކަނޑައެޅުމުގައި ވާނުވާ ނޭނގި ވަށައިގެންވާ ހުރިހާއެއްޗެއްގެ ރީތިކަންވެސް ގެއްލި ދެއެވެ.\nގިނަ ބަޔަކު ފާހަގަކުރާ ގޮތުގައި އެގޮތަށް ހިއްސެއްގެ ބާރު ކެނޑިގެން ދިއުމަކީ ނުތަނަވަސްކަން ގެނުވައިދޭ ކަމެކެވެ. އަދި އެއީ އެހެން މީހުނަށް ނުފެންނަ ކަމެއްގެ ސަބަބުން އަނެކާއަށް އިޙުސާސްވެސް ނުކުރެވޭ ކަމަކަށް ވެފައިވެއެވެ. ތިމާގެ އަމިއްލަ ވިސްނުމުން ނުވަތަ އިޙުސާސަކުން ބުނެ ނުދެވޭ ކަންތައްތަކެއް ކުރިމަތިކުރުވާ ކަމެކެވެ.\nފޭސްބުކްގެ ދަރުމަ ގުރޫޕެއްކަމަށްވާ އެބްސެންޓުގައި ބައިވެރިވި9ހާސް ކޮވިޑް-19 ގެ ބަލިމީހުންގެ ދިރާސާއެއް މިކަމުގައި އިނގިރޭސި ސައިންޓިސްޓުންވަނީ ކޮށްފައެވެ. މާރޗް މަހުގެ 24 އިން ސެޕްޓެމްބަރު މަހުގެ 30 އަށް ކުރިއަށް ގެންދިޔަ މި ދިރާސާގައި ގިނަމީހުން ހަމައެކަނި ކެއުމާ ގަޔާވުން ކުޑަވީ ނޫންކަމަށް ބުނެއެވެ. އެމީހުންގެ އިޖުތިމާޢީ ގުޅުންތަކަށްވެސް އަސަރު ކުރުވައި މީހުނާ ބައްދަލުވުންވެސް ކެނޑިގެންދިޔަ ކަމަށް ބުނެއެވެ. ޒާތީ ދިރިއުޅުމަށްވެސް އަސަރުކޮށް އެކަހެރި ކަމުގެ އިޙުސާތަކެއްވެސް ކުރެވޭ ކަމަށް ބުނެއެވެ. އަދި ޙަޤީޤަތާއި ދުރަށް މީހާ ގެންދާ ސަބަބަކަށް ވެއެވެ.\nއެކަކު ލިޔެފައިވާ ޕޯސްޓެއްގައި ބުނެފައިވަނީ އޭނާއަށް ހީވަނީ އޭނާއަކީ އަމިއްލަ ނަފްސާއި ގުޅުންކެނޑިފައިވާ އޭލިއަނެއް ކަމުގައެވެ. އަދި އެއީ ދުނިޔެއަށް އޭނާ އެކަނި ކުރުވި ކަމެއް ކަމުގައެވެ. އަދި ނޭފަތުން ވަސްކެނޑިގެން ދިއުމަކީ ހަށިގަނޑުން ބައެއް އުނިިވުންފަދަ އިޙުސާސެއް ކުރުވާ ކަމެއް ކަމުގައެވެ. ހަމައެއާއެކު ޢާންމު ދިރިއުޅުމުގެ ހުރިހާ ޖަޒުބާތުތަކެއް އެއްފަހަރާ އޭނާގެ ކުރިމަތީގައި އެނބުރޭހެން ހީވާކަމަށް ބުނެއެވެ.\nއެހެންމީހަކު ލިޔެފައިވާ ގޮތުގައި އޭނާއަށް އިޙުސާސްކުރެވެނީ ވާނުވާއެއްގައި އުޅޭ މީހެއް ފަދައިންނެވެ. އޭނާގެ ވުޖޫދު ގެއްލިފައިވާ ފަދައެވެ. ގޭތެރޭގެ އިޙުސާސްގެއްލި ގޭގައި އުޅެވޭކަންވެސް އިޙުސާސް ނުކުރެވޭ ކަމުގައެވެ. ސާފު ވައި ނުލިބެއޭ ބުނުން ނުވަތަ ބޭރަށް ނިކުމެލުމުން ދުވާ ގަސްގަހާގެހީގެ ވަސްވެސް ނުދުވާ ކަމުގައެވެ. ވާރޭގެ ތެރެއަށް ނިކުތުމުގެ އިޙުސާސްވެސް ގެއްލިފައިވާ ކަމަށް ބުނެއެވެ.\nނޭފަތުން ވަސް ކެނޑިގެން ދިއުމަކީ ފިކުރުބޮޑުވުމާއި ހިތާމައާއި ހިތްދަތިކަން ގެނުވައިދޭ އެއް ނުރައްކަލެވެ. އެހެންވީމާ ދިގު މުއްދަތަށް ނުވަތަ ފުޅާދާއިރާއެއްގައި ނޭފަތުގެ ވަސް ގެއްލި ދިއުމަކީ އެތައްކަމެއް ކުރިމަތިވެ ފުން އަސަރުތަކެއް ނަފްސާނީ ގޮތުން ކުރިމަތި ކުރުވާ ކަމެއްކަމުގައި ނަފްސާނީ ބަލިތަކާބެހޭ ތަޖުރިބާކާރުން ވިދާޅުވިއެވެ.\nޑރ. މެލަސްޕީނާ އާއި ތަހުލީލުތައް ކުރައްވާ އެހެނިހެން ބޭފުޅުން ވިދާޅުވީ ވަސްދުވުމުގެ ނިޒާމު ރޫޅުމުން ގިނަފަހަރަށް ނަފްސާނީ އޮޅުން ބޮޅުންތަކެއްގެ ތެރެއިން އިޖުތިމާޢީ ދުރުމިނަކަށް މީހާ ގެންގޮސް އެންމެ ޞިއްޙަތު ރަނގަޅު ކަމަށްފެންނަ މީހާވެސް އެހެން މީހުނާ އެކަހެރި ކުރުވާ ކަމެއް ކަމުގައެވެ.\nނިއުޔޯރކުގެ ބޭސައިޑްގައި ދިރިއުޅެމުންދިޔަ މިޝެލް މިލާ ނަމަކަށްކިޔާ އަންހެނަކަށް މާރޗްމަހު ކޮރޯނާ ވައިރަސްޖެހި އޭނާއަށް ވަސްދުވުމުގެ ޙިއްސު ކެނޑިގެން ދިޔައެވެ. އަދި ވަރަށްފަހުން ކުރިމަތިވި ޙާދިސާއަކީ ކުއްލިއަކަށް އޭނާގެ ފިރިމީހާއާއި އޭނާގެ އަންހެންދަރިފުޅު ގޮވައިގެން ގެއިން ބޭރަށް ނިކުންނަން ޖެހުމެވެ. ސަބަބަކަށްވީ މުޅި ގޭތެރޭގައި ކައްކާ ގޭހުގެ ވަސް ދުވަން ފެށުމެވެ.\nމިޝެލް މިލަރ: ކޮވިޑް ޖެހުނުފަހުން މާޙައުލުގައި ދުވާވަސްވެސް ގެއްލުނު\nމިލާ ބުނި ގޮތުގައި އޭނާގެ ޚިޔާލަށްވެސް އެފަދަ ކަމެއް ހިނގައިފިކަން ނުގެނެވުނީއެވެ. ރަހައާއި ވަސް ކެނޑިގެން ދިއުމަކީ އޭގެ އެއް ސަބަބު ކަމަށާ އެހެން ނަމަވެސް އެއީ އުނދަގުލާއި ޙާލަތުގައި ދިރިއުޅުން ކުރިއަށް ގެންދިއުން ކަމުގައެވެ.\nއިންސާނުން އަބަދުވެސް އެމީހުން ދިރިއުޅޭ ވެށި ދެނެގަންނަނީ ހަމައެކަނި ފެންނަ ފެނުމަކަށްނޫނެވެ. އެ ވެށީގެ ތެރެއިން ލިބިދާނެ ގެއްލުމެއްގެ އިތުރުން އެ ވެއްޓެއް ބަދަލުވަމުންދާގޮތް ދެނެގަންނަ އެއްކަމަކަށް އޭނާއަށް ދުވާ ވަސް އިޝާރާތް ކޮށްދެއެވެ. ނަމަވެސް އެއީ އަބަދު އޭނާ ހޭލުންތެރިކުރުވާފައި ހުންނަ ކަމެއް ނޫންކަމަށް މޮނެލް ކެމިކަލް ސެންސް ސެންޓަރުގެ ޑޮކްޓަރު ޑާލްޓަން ވިދާޅުވިއެވެ.\nއޭނާ ވިދާޅުވީ ވަހަކީ ދުނިޔަވީ ސިފަތަކުގެ ޙާލަތު ސިކުނޑިއަށް ސިފަކޮށްދޭ އެއްކަންތައް ކަމުގައެވެ. މިސާލަކަށް ހެދުންތައް ދާވެ، ނުފެނި އެހެން ނަމަވެސް ދުވާވަހަކުން އެއްޗެއްގެ އުނދަގޫ، ކާބޯތަކެތި މުޅަވެ މިފަދަކަމެއް ފާހަގަ ނުވުންފަދަ ކަންކަމެވެ. އަދި މީސްމީހުން ތަކެއްޗާއިމެދު ގައިމުކަމެއް ގެނެސްދޭ ސިފައަކަށް ވަސް ހިމެނޭ ކަމުގައެވެ.\nއަދި އެއަށްވުރެ ގޯސް ޙާލަތަކަށް ދާއިރު ކޮވިޑް-19 އިން ސަލާމަތްވާ ބައެއްމީހުންގެ ވަސްދުވުމުގެ ޙިއްސަށް އަސަރުކުރުމުން އޭނާއަށް ދުވާ ޚިޔާލީ ވަސްތަކުން މުޅި މީހާގެ ގައިން ހީބިހި ނަގުވައެވެ. ނުވަތަ އޭނާއަށް އެވަހެއްގެ ވިހައިން ބުރާންތިވެ ހޭހުސްވާގޮތްވާ ފަދަ ވަސްތައްވެސް އޭނާގެ މައްޗަށް އެއްވެސް ރަޙުމެއްނެތި އަނިޔާދެއެވެ. ޕްލާސްޓިކާއި ރަބަރު އަނދައިގެންދާއިރު ދުވާވަހާއި އެމޯނިއާފަދަ ފުރާނައަށް ނުރައްކާ ވަސްތަކާއި ފުޅަނަޖިހުގެ ވަސްވެސް އޭނާއަށް ނޭނގި އެތެރެހަށްޓަށް ދަމައިލެވިގެން ދެއެވެ. ޙަޤީގަތާއި އަޞްލުން އިންސާނާ އެކަހެރިކުރާ މި ޢަލާމާތަށް ކިޔަނީ ޕެރޮސްމިއާއެވެ.\nއެމެރިކާގެ ކެލިފޯރނިއާގެ ސެންޓަ މަރީއާގައި ސަލާމަތާއި ރައްކާތެރިކަން ބަލައި ބަލަހައްޓާ، ޢުމުރުން 51 އަހަރުގެ އެރިކް ރޭނޯލޑްސްއަށް ވަސްދުވުމުގެ އިޙުސާސް ކެނޑުނީ 2020 ވަނަ އަހަރުގެ އެޕަރީލްމަހު އޭނާއަށް ކޮވިޑް-19 ޖެހިގެންނެވެ. އޭނާ މިހާރު ބުނި ބުނާ ގޮތުގައި އެތަނެއްގައި ނުހުންނަ ވަސްތައް ވަރަށް ނުބައި ފާ ވަހުގެ ގޮތުގައި އޭނާއަށް ދުވާހެން ހީވެއެވެ. އަދި ޑަޔަޓް ބުއިންތަކުގައި ލަނީ ކިސަޑުރަހަ ކަމަށްބުނެއެވެ. އަދި ސައިބޯންޏާއި އެއްޗެހި ދޮންނަން ބޭނުންކުރާ ތަކެތީގައި ނަރުދަމާ ފެނުގެ ވަސް ނުވަތަ އެމޯނިއާގެ ވަސް ދުވާކަމަށް ބުނެއެވެ. އެހެންވީމާ ތައްޓެއް ނުވަތަ އެއްޗެއް ދޮވެލުމަކީވެސް އޭނާއަށް ކުރެވޭ ކަމެއް ނޫނެވެ. އޭނާ ބުނާގޮތުން އެފަދަ ކަމެއް ކުރާނަމަ ހީވަނީ ކަރުތެރެ ބެދިގެން އަންނަ ހެންނެވެ. އޭނާ ބުނާގޮތުން ކޯން ފްލޭކްސްއާއި ތެލުލި ފަލަމަޑިއާއި އެފަދަ ތަކެތީގެ ވަސް އޭނާއަށް މާވަރަކަށް ދުވައެވެ. އަދި ދުންދަނޑި އަތަރުވަސްވެސް އޭނާއަށް އަބަދު ދުވާކަހަލައެވެ.\nވާރޖީނިއާ ކޮމަންވެލްތު ޔުނިވަރސިޓީގެ ވަހާއި ރަހައާބެހޭ މަރުކަޒުގެ މެޑިކަލް ޑިރެކްޓަރ ޑޮކްޓަރ އީވާން އާރު ރެއިޓަރ ވިދާޅުވީ ކާބޯތަކެއްޗާއި މީހާ ދުރުހެލިކުރުވާ އެބާވަތުގެ އަސަރުތައް ރޭނޯލްޑްސް ފަދަ ކޮވިޑް-19 އިން ބައްޔެއް ޖައްސއިފައިވާ މީހަކަށްވުން އެއީ އާދަޔާ ޚިލާފުކަމެއް ނޫންކަމުގައެވެ.\nޑރ. ރެއިޓަރއަކީ ކޮވިޑް-19 ޖެހިގެން ވަސްދުވުމުގެ ޙިއްސަށް އަސަރުކޮށްފައިވާ2ހާސް މީހުންގެ ކަންކަން ބައްލަވަމުން ގެންދަވާ ބޭފުޅެކެވެ.


Ekulavaalanvee Dhivehin'ge ruhun oiy ilmuveringe list'eh!\nއެކުލަވާލަންވީ ދިވެހިންގެ ރުހުން އޮތް އިލްމްވެރިންގެ ލިސްޓެއް!\nފަނޑިޔާރުންގެ މަގާމަށް އައްޔަނުކުރަން އިލްމުވެރިންގެ ގުޅުން ޖަމިއްޔާގެ ރުހުން އޮތް ފަރާތްތަކުގެ ލިސްޓެއް ވަނީ އެކުލަވާލާފަ\nއެ ލިސްޓު ވަނީ ރައީސް އިބްރާހިމް މުހައްމަދު ސޯލިހަށް ފޮނުއްވާފަ\nކ. މާލެ | 26 ނޮވެންބަރ 2019 | އަންގާރަ 19:25 | 9,077\nރާއްޖޭގެ ބައެއް އިލްމްވެރިން ބޭއްވި ނުސްވެރިންގެ ބައްދަލުވުމެއްގެ ތެރެއިން - ރާއްޖެއެމްވީ\nއިހަކަށް ދުވަހު އަޑުއިވިގެންދިޔައީ އިލްވެރިންގެ ގުޅުން ޖަމިއްޔާގެ ނަމުގައި ޖަމިއްޔާއެއް އުފައްދައިގެން އުޅޭ ރައްޔިތުންތަކެއްގެ ސިޓީއެއް ރައީސް އިބްރާހިމް މުހައްމަދު ސޯލިހަށް އެރުވި ހަބަރު އެވެ. މިބުނާ ޖަމިއްޔާއިން އާންމުކުރި ބަޔާނުގައި ބުނެފައިވާގޮތުން އެ ސިޓީއަކީ ފަނޑިޔާރުންގެ މަގާމަށް އައްޔަނުކުރަން އެ ޖަމިއްޔާގެ ރުހުން އޮތް ފަރާތްތަކުގެ ނަންތައް ހިމެނޭ ލިސްޓެކެވެ. މިއަދާ ހަމައަށް އައިއިރުވެސް މި ލިސްޓެއްގައި ހިމެނެނީ ކޮންކޮށް ބޭފުޅުންނެއްގެ ނަންތަކެއްކަމެއް ޖަމިއްޔާއިން އާންމުކޮށްފައެއް ނުވެ އެވެ.\nފަނޑިޔާރުކަމަށް އައްޔަންކުރުމަށް އިލްމްވެރިންގެ ގުޅުން ޖަމިއްޔާގެ ރުހުން އޮތް ފަރާތްތަކެއްގެ ލިސްޓެއް ރައީސް ސޯލިހަށް އެރުވިއިރު އޮތީ ދެތިން ސުވާލެކެވެ. އެއީ ކުރީގެ ރައީސް އަބްދުﷲ ޔާމީންގެ ވެރިކަމުގައި މުޅި ޖުޑީޝަރީ ހައިޖެކްކޮށް، ނަޒާހަތްތެރިކަން ގެއްލި، ކޮރަޕްޝަންގެ ނުޒޫފާއި، ފަސާގައި ޖެހިވަޑައިގެން ފަނޑިޔާރުންތައް ހުކުމްތައް ނެރުއްވަމުންގެންދެވިއިރު، މި ދެންނެވި ދީނީ އިލްމްވެރިން ތިބީ ކޮންތާކުތޯ؟ ރާއްޖެއަށް މިވަގުތު މުހިންމީ އިލްމްވެރިންގެ ރުހުން އޮތް ފަރާތްތަކެއްގެ ސިލްޓްތޯ ނުވަތަ، ފައިސާގެ ދަހިވެތިކަމާއި، ލިބޭ މަގުބޫލުކަމެއްގައި ދީނީ ވާހަކަތަށް ދައްކަވާ އިލްމްވެރިންގެ ބަދަލުގައި، ރައްޔިތުންގެ އިހުތިރާމާއި ލޯބި ލިބިވަޑައިގެންތިއްބެވި އިލްމްވެރިންގެ ލިސްޓެއްތޯ؟\nކުރީގެ ރައީސް އަބްދުﷲ ޔާމީންގެ ވެރިކަމުގައި ރާއްޖެގޭ ފަނޑިޔާރުގެތަކީ، އެންމެ ޖާހިލިއްޔަ ޒަމާނުގައިވެސް ދުނިޔެ ދެކިފައިނުވާފަދަ، އިންސާފުން ބޭރުގައި ހުކުމްތައް ނެރުއްވުމާއި، ކޮރަޕްޝަނާއި، ފައިސާގެ ނުފޫޒުގައި ހުކުމްތައް ލިޔުއްވަމުންގެންދެވި ފަނޑިޔާރު ގެތަކެކެވެ. ދަންވަރުގައި ކޯޓުތައް ހުޅުވައި، ދަންވަރު 1:13 ގައިވެސް ހުކުމްތައް ނެރުއްވަމުންގެންދެވީ ދައުވާ ލިބޭ މީހާ ބަލި އެނދުގައި ވަނިކޮށެވެ. ހުކުމްތައް ލިޔުއްވަމުންގެންދެވީ ރައީސުލްޖުމްހޫރިއްޔާގެ އޮފީހުގައި އިންނެވި މިނިސްޓަރެކެވެ. ފަނޑިޔާރުންނަށް ހުކުމްތައް ގެންގޮސްދިނީ، ޒުވާން ކުދިންކޮޅެއް ބޭނުންކޮށްގެންނެވެ. ސަރުކާރުން ނުރުހޭ ގޮތަކަށް ހުކުމެއް ނެރުއްވާނެކަމަށް ބެލެވިއްޖެނަމަ، ނުވަތަ ހުކުމެއް ނެރިއްޖެނަމަ ކޯޓުތަކުގެ ފުރާޅުން ޓިނު ނަގައިގެން ފަނޑިޔާރުންތައް ހައްޔަރުކޮށް، މުޅި ޖުޑީޝަރީ އޮތީ ހައިޖެކްކޮށްފަ އެވެ.\nމި ވާހަކަތަކަކީ ރައްޔިތުންނަށް މިއަދު އައު ވާހަކަތަކަށް ނުވިނަމަވެސް، އިލްމްވެރިންގެ ގުޅުމުގައި ތިއްބެވި އިލްމްވެރިންނަށް އެ ދުވަހުގައި ރައީސުލްޖުމްހޫރިއްޔާއަށް ފުލުފުލުގައި ސިޓީތައް ފޮނުއްވުމަށް ކެރިވަޑައިގެންނެވި ތަނެއް ފެނިގެންގޮސްފައެއް ނުވެ އެވެ. އެއިރުގައި އިލްމްވެރިންގެ ރުހުން އޮތް ލިސްޓެއް ތައްޔާރުކޮށް، ރައީސަށް އެރުވިތަނެއްވެސް ފެނިގެންގޮސްފައެއް ނުވެ އެވެ. ބަދަލުގައި އިލްމްވެރިންގެ ތެރެއިން ގިނަ އިލްމްވެރިން ތިއްބެވީ ފަރުދާގެ ފަހަތުގައި ފިއްލަވައިގެން ސަރުކާރުން ކުރަމުންގެންދިޔަ އަނިޔާތަކަށް އަތް ޖެއްސެވުމަށެވެ. ނޫނި ތިއްބެވީ ހަނު އެވެ. އެ ސަރުކާރާއި ދެކޮޅަށް އެއްޗެއް ވިދާޅުވުމަށް ކެރިވަޑައިގެންނެވީ ދެތިން އިލްމްވެރިޔަކަށް އެކަނި އެވެ.\nދެން އޮތީ އެހެން ވާހަކައެއްކެވެ. އެއީ ރާއްޖެއަށް މިވަގުތު މުހިންމީ އިލްމްވެރިންގެ ރުހުން އޮތް ފަނޑިޔާރުންތަކެއް އައްޔަންކުރުމަށް ލިސްޓެއްތޯ ނުވަތަ ރައްޔިތުންގެ ރުހުން އޮތް އިލްމްވެރިންގެ ލިސްޓެއްތޯ؟\nއެހެނީ ދީން ސިޔާސީ އައްޑަނައެއްގެ ގޮތުގައި ހިއްޕަވާ، ދީނީ އިލްމްވެރިންނަށް ލިބިވަޑައިގަންނަވާ ކުޑަ މާއްދީ އުފަލަކަށްޓަކައި، ދީނީ ބަސް ވިދާޅުވަމުންގޮސް، ދީނީ އިލްމްވެރިންނަށް ރައްޔިތުންނަށް ކުރާ އިތުބާރު އެއްކޮށްމެ ވަނީ ނެތިގެންގޮސްފަ އެވެ. ނަން މަޝްހޫރު ގިނަ ދީނީ އިލްމްވެރިންނަށް ބެލިކަމުގައިވިނަމަވެސް، ފެންނަން އޮތީ މި ހަޤީޤަތްތަކެވެ.\nދީން ބޭނުންކުރައްވާ، ރައްޔިތުންގެ މެދުގައި އޮތް އެކުވެރިކަމާއި އެއްބަައިއްވަންތަކަށް ނަގާލުމަށް މި ދެންނެވި ދީނީ އިލްމްވެރިން ކެނޑިނޭޅިކުރާ މަސައްކަތްތަކުގެ ނަތީޖާއެކީ އެއީ އެވެ. ރައްޔިތުންނަށް ދީނުގައި އޮންނަ ރިވެތި މަގު ބުނެދިނުމުގެ ބަދަލުގައި މި ދެންނެވި ދީނީ އިލްމްވެރިން ކުރައްވާކަމެއްގެ ގޮތުގައިި އޮތީ ކޮންމެވެސް ފަރާތަކާއި މެދު ނަފްރަތު އުފެދޭ ވާހަކަތައް ދަކައި، ޤައުމު ބައިބައިކުރުމެވެ. ގަބޫލުކުރަން ބޭނުންނުވި ނަމަވެސް ކުޑަކުޑަ މިސް ފަސްގަނޑުން ފެނަން ހުރި ހަޤީޤަތްތަކަކީ މިއީ އެވެ.\nމި ހުރިހާކަމެއްގެ ތެރެއިން، މިވަގުތު ޤައުމަށް ބޭނުންވަނީ ފަނޑިޔާރުކަމަށް އައްޔަންކުރުމަށް އިލްމްވެރިންގެ ރުހުން އޮތް ލިސްޓަކަށްވުރެ ބޮޑަށް، ރައްޔިތުންގެ އިތުބާރާއި، އިހުތުރާމް އޮތް ދީނީ އިލްމްވެރިންގެ ލިސްޓެކެވެ. ސިޔާސީގޮތުން ރާއްޖެ އެވަގުތެއްގައި އޮތް ތަނަކަށް ނުބަލާ، ދީނުގައިވާ ރިވެތި ގޮތް ބުނެދީ، ޤައުމުގެ އެއްބަޔެއްވަންތަކަން ހިފަހައްޓާނެ އިލްމްވެރިންތަކެއް ލިސްޓެކެވެ. ނަފްރަތު އުފެއްދުމުގެ ބަދަލުގައި، ލޯތްބާއި، އިހުތިރާމް އުފައްދާނެ ފަދަ މުޖުތަމައުއެއް ބިނާކުރުމަށް ބާރު އަޅާ އިލްމްވެރިންގެ ލިސްޓެކެވެ.


( 24 މެއި 2022 އާ ގުޅޭ )\nއެއްލޯ މަރާލަމުން ރަޒާ ބުންޏެވެ. މައިރާ ޖަހާލީ ހިނިގަނޑެކެވެ. ފިރިމީހާގެ ބަހުރުވަ ތަރުޖަމާކުރާން އޭނާއަށް އެނގުނެވެ. ތިރީތުންފަތުގައި ދަތްއަޅާލައިގެން ހުރެ މައިރާ އައިސް ބަދިގެއަށް ވަނެވެ. އަވަން ކައިރީ ބަހައްޓާފައި ހުރި ކޭކުޓްރޭ ހުރީ އޭނާ މަތިޖެހި ގޮތަށެވެ.\n"ނޯ!..." މަތި ހިއްލާލުމާއެކު މައިރާއަށް ބުނެވުނެވެ. އޭނާއަށް ވަގުތުން ގޭތެރެއަށް ބަލާލެވުނެވެ. ރަޒާމެންގޭ އެންމެ ހަގު ކުއްޖާ ރީނާ ސޯފާގައި އިނެވެ. މަތިގަނޑު އެއްފަރާތުގައި ބާއްވާފައި ބަދިގެއިން މައިރާ ނުކުތެވެ.\n"އަވަން ކައިރީ ހުރި ކޭކުގަ އަތްލިންތަ؟" މައިރާ އަހާލިއެވެ. ރީނާ ވަގުތުން ބޯހޫރާލީއެވެ.\nމައިރާ އައިސް އިރުފާގެ ކޮޓަރީގަ ޓަކިދޭން އުޅުނެވެ. ފަސްޖެހުނީ ކޮޓަރި ތެރެއިން ޒުވާބުކުރާ އަޑު އިވިގެންނެވެ. އޭނާ ދެން ގޮސް ޓަކި ދިނީ ލިޔުޝާގެ ކޮޓަރީގައެވެ.\n"ހުޅުވާފަ." ލިޔުޝާ ގޮވާލި އަޑު އިވުނެވެ.\n"ކަމަކުތަ؟" މައިރާ ވަނުމާއެކު ލިޔުޝާ އަހާލިއެވެ.\n"ދޮންބެދައްތަ އެކަހަލަ ކަމެއް ނުކުރާނެކަން އެނގޭ. އެހެންވެ ދޮންބެދައްތަ އަތްލިންތޯ ނާހާނަން. ދުށީންތަ އަހަރެން އެޅި ކޭކު." މައިރާގެ މޫނުވަނީ އެއްކޮށް މިލާފައެވެ.\n"ކޭކަށް ކިހިނެއްވީ؟" ލިޔުޝާގެ މޫނުން ހައިރާންކަން ފާޅުވިއެވެ. ހަމައެއާއެކު ކަމެއްވެއްޖެކަމުގެ ކަންބޮޑުވުމުގެ އަސަރު އެ މޫނަށް ވެރިވެއްޖެއެވެ. ދަރިފުޅު ގޮވައިގެން އެނދުގައި އިން ލިޔުޝާ އަވަހަށް އެނދުން ފައިބައިފިއެވެ.\n"ކުރީންފަހަރު ވީގޮތަށް." މައިރާއަށް ބުނެވުނެވެ. އޭނާއަށް ރޮވެން އުޅުނެވެ. އަލުން ކޭކެއް އަޅައި ތައްޔާރުކުރާނެހާ ވަގުތެއް ނެތެވެ. އެއީ ރޭގަ ހޭލާހުރެގެން އޭނާ ކުރި މަސައްކަތެވެ. ހަލުވިފިޔަވަޅުގައި މައިރާ އެތަނުން ދިޔައީއެވެ.\n"ނިމުނީތަ؟ ހާދައަވަސްކޮށްލީ..." ކޮޓަރިއަށް ކުއްލިއަކަށް ވަން މައިރާ ފެނުމުން ރަޒާ އަޖައިބުވިއެވެ. އޭނާއަށް އަދި ރަނގަޅަށް އޮފީސް ހެދުން ވެސް ނުބޭލެއެވެ. ދޮރުލައްޕާލުމާއެކު ފާރުގައި މައިރާ ލައްވެލިގޮތް ފެނި ރަޒާގެ ހިތް ނުބައިގޮތަކަށް ތެޅިލިއެވެ.\n"ކިހިނެއްވީ؟." މައިރާގެ ގާތުގައި އައިސް ހުއްޓިލުމާއެކު ރަޒާ އެހީ ނިކަން ސީރިއަސްކޮށެވެ.\n"ކޭ..ކު...." ކަރުނަތައް ދިރުވާލަން މައިރާ މަސައްކަތް ކުރިއެވެ. އެކަމަކު އެއްޗެކޭ ބުނެވޭވަރަށްވުރެ އޭނާ މިވަގުތު ހުރީ މާބޮޑަށް ދެރަވެފައެވެ. އިސްއޮބާލުމާއެކު އޭނާ ފުންނޭވާއެއް ދޫކޮށްލިއެވެ. ނަފްސު ހަމައަކަށް އެޅޭތޯ ބެލިއެވެ. ރޯކަށް ބޭނުމެއްނޫނެވެ.\n"ކޭކަށް ކިހިނެއްވީ؟." ރަޒާ އަހާލިއެވެ. ނަމަވެސް މައިރާއަށް އެއްޗެކޭ ނުބުނެވުނެވެ. އެއްޗެކޭ ބުނަންވާއިރަށް ރޮވިދާނޭތީ އޭނާ ހިމޭނުން ހުރީއެވެ. ރަޒާ ކޮޓަރިން ނުކުންނަން އުޅުނު ހިނދު އޭނާގެ އަތުގައި މައިރާ ހިފެހެއްޓިއެވެ.\n"ހިނގާބަލަ." ރަޒާ ބުންޏެވެ.\n"އެ ދެން ބޭނުމެއްނުކުރެވޭނެ." މައިރާ މަޑުމަޑުން ބުނެލިއެވެ.\n"ކީއްވެ." ކޭކު ބޭނުންނުކުރެވެންވީ ސަބަބެއް ރަޒާއަކަށް ނުވިސްނުނެވެ.\nމައިރާ ހިފަހައްޓަނިކޮށް ވެސް ރަޒާ ކޮޓަރިން ނުކުމެއްޖެއެވެ. ހަލުވިކޮށް އައިސް ސިޓިންރޫމާ ގުޅިފައި ހުންނަ ބަދިގެއަށް އޭނާ ވަނެވެ. ކޭކު ޓްރޭ ލޮލުގައި އަޅައިގަތުމާއެކު އޭނާއަށް ދެ ލޯ ބޮޑުކޮށްލެވުނެވެ. ހިތްހަމަނުޖެހިގެން އޭނާއަށް ދަތްކުނޑިވިކާލެވުނެވެ.\n"މަންމާ!... ދޮންބެދައްތާ! ތިއްތާ!... އެންމެން ނުކުމޭ." ރަޒާ ހަޅޭލަވައިގަތެވެ.\n"ރަޒާ." މައިރާ ފިރިމީހާއަށް ގޮވާލީ އެހެން ނުހަދާށޭ ބުނާފަދައިންނެވެ.\nސޯފާގައި އިން ރީނާ ވެސް ވަގުތުން ކޮޅަށް ތެދުވިއެވެ. ކުޑަބެގެ ހަޅޭކުން އޭނާ ވެސް ޖެހިލުންވީއެވެ. ރަޒާގެ އަތުގައި މައިރާ ހިފައި ދަމާލިއެވެ. ކޮޓަރިއަށް ހިނގާށޭ ބުނާ ފަދައިންނެވެ.\n"ކޮންހަޅޭކެއް." ކޮޓަރިން ނުކުތް އިރުފާ ބުންޏެވެ. ރަޒާ ދައްކާ ވަގުތުން ކަނާއަތް ހިއްލާލުމާއެކު ދައްކާލީ ކޭކެވެ. އޭރު އެތަނަށް ލިޔުޝާ ވެސް އަތުވެއްޖެއެވެ.\n"މައި ތަނަކަށް ގެންދަންވެގެން އަޅާފަ ހުރި ކޭކެއްކަން ނޭނގޭތަ." ހަރުކަށިކަމާއެކު ރަޒާ ބުންޏެވެ.\n"އަހަންނެއް އަތެއްނުލަން. ތި ތިތާ ހުރިކަން ވެސް މިއެނގުނީ އަދިކިރިޔާ." ރީނާ ބުންޏެވެ.\n"ކޮބާ މަންމަ." ރަޒާ އެއްސެވެ.\n"ޑްރައިވިން ކުލާހަށޭ ބުނީ." އިރުފާ ބުންޏެވެ. ރަޒާއަށް ދަތްކުނޑިވިކާލެވުނެވެ.\n"މަންމަ ނޫނީ މިގޭ އަހާލުމެއްނެތި އެއްޗެހީގެ ބޭނުންކުރާ މީހަކު ނޫޅޭނެ. ތިވެސް ވާނީ މަންމަ ކުރި ކަމަކަށް." އެންމެންގެ ފަހަތުން އިރުފާގެ ފިރިމީހާ ނަދީމުގެ އަޑު އިވުނެވެ. އޭނާ ވެސް ކަމަކާ ހިތްހަމަނުޖެހިފައި ހުރި ކަހަލައެވެ.\n"ކަމެއްވާއިރަށް މަގޭ މަންމަގެ ބޮލުގަ އަޅުވަންޖެހޭތަ." އިރުފާއަށް ހަޅޭލަވައިގަނެވުނެވެ. ރަޒާ އެންމެންނަށް ނުކުންނާށޭ ގޮވާލުމުގެ ކުރީން އިރުފާއާއި ނަދީމުގެ ދެމެދުގައި ވެސް ޒުވާބު ކުރެވެމުންދިޔައީ އިނާޔާއާ ގުޅިގެންނެވެ. މަންމަގެ ގޮތް އިރުފާއަށް ވެސް އެނގެއެވެ. އެހެންވިޔަސް މަންމަ ދިފާއުކުރެވެނީ އިޚްތިޔާރަކާނުލައެވެ.\n"ރަޒާ...ޕްލީޒް..." ފިރިމީހާގެ އަތަށް އަނެއްކާވެސް މައިރާ ދަމާލިއެވެ.\nރަޒާގެ ނަޒަރު އަނެއްކާވެސް ކޭކަށް ހުއްޓުނެވެ. ކޭކު ފަޅައިގެން އެއިން ބޮޑުބައެއް ހުރީ ނަގާފައެވެ. އަދި އެންމެ ދިމާއަކުން އެތިކޮޅެއް ނަގާފައެއް ނޫނެވެ. ދެ ފަރާތުން އެއްވެސް ތަރުތީބެއް ނެތް ގޮތަކަށް ނަގާފައެވެ. ދަތްތަކަށް ބާރުކޮށްލެވުނީ މައިރާ ދެރަވާނޭވަރު އެނގޭތީއެވެ. މީ އެފަދަ ކަމެއް މެދުވެރިވި ފުރަތަމަ ފަހަރެއްނޫނެވެ. ކުރީން ވެސް މައިރާ އޯޑަރަށް ތައްޔާރުކޮށްފައި ހުރި ކޭކެއް ވަނީ ފަޅައިފައެވެ. އެފަހަރު ވެސް އެކަން ކުރީ ހުރިހާ ކުދީންގެ މަންމައެވެ.\n"އެ ދެން އެހެރީ ވާނެއެއްޗެއް ވެފައެއްނު. ދެން އެންމެން ކައި." ރަޒާއަށް ބުނެވުނެވެ. އަދި ހަލުވިކޮށް އޭނާ އައިސް ވަނީ ކޮޓަރިއަށެވެ. މައިރާ ވެސް އަވަސްއަވަހަށް އައިސް ރަޒާގެ ފަހަތުން ކޮޓަރިއަށް ވަނީއެވެ.\n"ކޮންތާކުން އެންމެ އަވަހަށް ކޭކެއް ލިބޭނީ. އަހަންނަށްވުރެ ބޮޑަށް މިކަހަލަ ކަންކަން މައިއަށް އެނގޭނީ." ފޯނު ނެގި ގޮތަށް ރަޒާ ބުނެލިއެވެ. އޭނާ އިންސްޓަގްރާމް ހޯދަން ފެށިއެވެ. ކޭކު އަޅައިދޭ މީހެއް އަތުން ކޭކެއް ލިބިދާނޭކަމުގެ އުންމީދުގައެވެ. ފިރިމީހާގެ ހަރަކާތްތަކަށް ބަލަން ހުރެފައި މައިރާ އައިސް ރަޒާގެ ގައިގާ ބައްދާލައިފިއެވެ.\n"އައި އޭމް ސޮރީ." މައިރާގެ ގައިގާ ހިފަހައްޓާލަމުން ރަޒާ މަޑުމަޑުން ބުނެލިއެވެ. ފިނި ނޭވާއެއް ދޫކޮށްލިއެވެ. އައިސްފަ ހުރި ރުޅި ފިލައިގެން ދިޔައިރު އޭނާ މިހާރު ހުރީ ދެރަވެފައެވެ. އަނބިމީހާ ގޮވައިގެން އައިސް އެނދުގެ ފައިލާކޮޅުގައި އިށީނެވެ.\nޝަހާ ދާން ބޭނުންނުވިޔަސް އެނބުރި ގެއަށްދާން މަޖުބޫރުވީއެވެ. އައިރިކް ހީވީ އޭނާ އެ ގެއަށް އައީތީ ވެސް އުނދަގޫވެގެން އުޅުނުހެންނެވެ. ދެ މީހުން ބައްދަލު އެވީ އެކަކުއަނެކަކާ ދިމާނުވާތާ ހަ މަސް ފަހުންނެވެ. ޝަހާ ދެރަވީ އައިރިކް އޭނާ އައީތީ ހޫނު މަރުޙަބާއެއް ނުކީމައެވެ. ލޯބިވެގެން ހަނދާންވާތީ އުޅުނީ ހަމައެކަނި ޝަހާއެވެ. އައިރިކް އެއްފަހަރު ވެސް ޝަހާ މަތިން ހަނދާންކުރިކަމެއް ނޭނގެއެވެ. ޔަގީނުން ވެސް ހަނދާންކުރިނަމަ އަސަރެއްނެތް ފިނި ބައްދަލުވުމަކަށް އެ ދެމީހުންގެ ބައްދަލުވުން ނުވީހޭ ޝަހާގެ ހިތާއި ޟަމީރު ބުނެއެވެ. ލޯބިން ދެތިން ބަސް ބުނެލީ ނަމަވެސް ޝަހާގެ ހިތަށް ފުދުނީހެވެ. އެކަމަކު އެފަދަ ލޯބިވެތިކަމެއް އައިރިކްގެ ފުށުން ފާޅެއްނުވިއެވެ. ނުވިތާކަށް މިހާރު އޭނާ އެ ވިސްނީ ކައިވެނި ކުރާން ވެވިފައި އޮތް އެއްބަސްވުން ވެސް އުވާލާށެވެ. ގެއަށް ވަދެގެން އައިގޮތަށް ޝަހާވަނީ ކޮޓަރިއަށެވެ.\n"ހީވަނީތަ!... އަހަންނާ ހަމަ އިންނަން ޖެހޭނީ... އެކަކުވެސް ނާންނާނެ ތި ރީތިކަން ފެނިގެން. އަހަރެން ލޯބިވާތީ ޝުކުރެއްނު ކުރަންވީ. ކާކުތަ އުޅެނީ ލޮލަށް ނުފެންނަ މީހަކާ އިންނަ ހިތުން. ފަހަރެއްގަ ތި މުއްސަނދިކަން ބޭނުންވެގެން ކަލެއާ މީހަކު އިނދެދާނެ. އެކަމަކު ލޯބި... ދުވަހަކުވެސް ނުލިބޭނެ." އެނދުމައްޗަށް ވެއްޓިގަތުމާއެކު ޝަހާ ވާހަކަދައްކަން ފެށިއެވެ.\nސައުވީސް އަހަރުގެ ޝަހާއަކީ ޔޫނުސްއާއި ޒޭބާއަށް ލިބުނު ހަމައެކަނި ދަރިފުޅެވެ. ޝަހާގެ އުމުރުން ފަނަރަ އަހަރުގައި ޒޭބާ ދުނިޔެއާ ވަކިވެގެން ދިޔައީ ކެންސަރާއި ހަނގުރާމަކުރަމުން ދާތާ ހަތަރު އަހަރު ފަހުންނެވެ. ޒޭބާ ވަކިވެ ދިއުމުން ހުރި ހަމައެކަނި ދަރިފުޅުދެކެ ޔޫނުސް ވާ ލޯބި އިތުރުވިއެވެ. އެ ދަރިފުޅަށް ދުނިޔޭން ހުރިހާ އުފަލެއް ހާޞިލުވާން އެދޭ ބައްޕައަކަށް އޭނާ ވިއެވެ. ފައިސާއެއް އުފާވެރިކަން ގަނެދެވޭނަމަ ޔޫނުސް އެކަން މިހާރު ވެސް ކުރެއެވެ.\nއިސާކްއާއި ޔޫނުސްއާ ދެމެދު އޮތް ވިޔަފާރީގެ ގާތްކަން ރަޙުމަތްތެރިކަމަށް ބަދަލުވީއެވެ. އިސާކްއާއި ޝަބްނަމްގެ ދޮށީ ފިރިހެން ދަރިފުޅަށް ޝަހާގެ ހިތް ދޫވެއްޖެކަން އެނގުނު ހިސާބުން ޔޫނުސްއަށް ހުރިހާކަމަކަށްވުރެ އެކުދީންގެ ކައިވެނި އޮތީ މުހިންމުވެފައެވެ. ކައިވެނީގެ ޚިޔާލު ހިފައިގެން އިސާކްއާއި ޝަބްނަމްގެ ގާތަށް އައީ ވެސް ޔޫނުސްއެވެ. ޝަހާގެ ކިޔެވުން ނިމުމުން ކައިވެނި ކުރާނެ ތާރީޚެއް ކަނޑައަޅާނީ ކަމުގައި ދެ ޢާއިލާއިން ވެސް ވަނީ އެއްބަސްވެފައެވެ.\nނިތްކުރީގައި އައިތަންއަށް ކަނާއަތް ބާއްވާލެވުނެވެ. އޭނާގެ ދަމާލެވިފައި އޮތް ވައަތް މަތީ ބޯއަޅާލައިގެން ރިއާ އޮތެވެ. ދެމެދުގައި ހިނގައިދިޔަ ގުޅުމާމެދު އައިތަން ވިސްނާލިއެވެ. އެގޮތް އައިތަންއަށް ކަމުނުދިޔައީއެވެ. ރިއާގެ ބޯދަށުން އަތް ނެގުމާއެކު އައިތަން ތެދުވެ ހެޑްބޯޑުގައި ލެނގިލިއެވެ. ހިސާބަކަށް ހޫނުވެ ދާހިތްލާފައި ހުރުމުން ނިތްކުރިމަތި ފުހެލައި މަތިމަހާއި ތުނބުޅީގައި އަތް ހާކާލިއެވެ.\n"ކީއްވެ ތެދުވީ؟." މެޔާ ދިމާލުން ރަޖާގަނޑުގައި ހިފަހައްޓާލައިގެން އޮވެ ކުރުއަތް މައްޗަށް ރިއާ ތެދުވެލިއެވެ.\n"މީތަ ރިއާ ހުރިހާކަމެއް ހައްލުކުރަން ބޭނުންވާ ގޮތަކީ." އައިތަން ބުނެލިއެވެ.\n"ބަޓް ޔޫ ލައިކް އިޓް. ދެން އިތުރަށް ފައިޓްކުރާކަށް ބޭނުމެއްނޫން. އައި ލަވް ޔޫ." ރިއާ ބުންޏެވެ.\n"އައި ނީޑް ސްޕޭސް." އައިތަން ބުނެލިއެވެ. ވަގުތުން ރިއާގެ މޫނު މިލައިގެން ދިޔައެވެ.\n"އަހަންނާއެކު ގެއަކަށް ނުދާނަންތަ؟" ރިއާ އަހާލިއެވެ.\n"އަދި ދާކަށް ބޭނުމެއްނޫން." އައިތަން ބުންޏެވެ.\n"އެހެންވީރު އަހަރެން ވެސް ނުދާނަން. މިގޭގަ ހުންނާނީ." ރިއާ ތެދުވެ އިށީނެވެ.\nއައިތަން ވަގުތުން އެނދުން ފޭބީއެވެ. ތަޅުންމަތިން އޭނާގެ ހެދުންތައް ނަގައިގެން ގޮސް "ވޯކިންވާޑްރޮބް" ތެރެއިން ވަދެވެން ހުރި ފާޚާނާއަށް އޭނާ ވަނެވެ. ރިއާ ތުންފިއްތާލިއެވެ. އޭނާ ހީކުރީ ލޯބިކުރުމަށްފަހު އައިތަން ހަމަޖެހިދާނެކަމުގައެވެ. އެނބުރި އޭނާއާއެކު ގެއަށްދާން އައިތަން އެއްބަސްވާނޭ ކަމަށެވެ.\n"އައިތަން..." އެނދުން ފައިބައިގެން އައިސް ފާޚާނާގެ ދޮރުގައި ރިއާ ޓަކިދެމުން ގޮވަންފެށިއެވެ. ނަމަވެސް އައިތަން ދޮރު ނުހުޅުވިތާ އަނގަޔަކުން ވެސް ނުބުނެއެވެ. އައިތަން ނުކުންނަން ދެން އޭނާ މަޑުކޮށްގެން ހުއްޓެވެ.\nފާޚާނާ ހުޅުވާލުމާއެކު ފިރިހެން ޝަވާޖެލް ވަސް މުޅިތަނުގައި ހިފާލިއެވެ. އުނަގަނޑުގައި ހުދު ތުވާއްޔެއް އަނދެލައިގެން ކޮނޑުމަތިން އެފަދަ ކުޑަ ތުވާއްޖެއް އަޅުވާލައިގެން ހުރެ އައިތަން ނުކުތެވެ.\n"އައިތަން..." ރިއާ ގޮވާލިއެވެ.\n"ފެންވަރަންޏާ ފެންވަރައިގެން ރެޑީވޭ ދާން." އަސަރެއްނެތި އައިތަން ބުންޏަސް ރިއާގެ ތުންފަތަށް ހިނިތުންވުމެއް ވެރިވިއެވެ. ބޭނުންވީގޮތް ވީއޭ ހީވީއެވެ. އޭނާއާއެކު އައިތަން އެނބުރި ގެއަށްދާން ގަބޫލުވީމައެވެ.\n"ހެދުން ގެނެސްދީބަލަ." ހުޅުވާފައި ހުރި ފާޚާނާއަށް ވަންނަން އުޅެފައި ރިއާ ބުންޏެވެ. ކޮނޑުމަތީ އޮތް ކުޑަތުވާލިކޮޅުން އިސްތަށިގަނޑު ހިއްކަން ހުރި އައިތަން ކޮޓަރިތެރެއަށް ހިނގައިގަތެވެ. އެނދު ކައިރީ ހުރި ރިއާގެ އެއްޗެހި ބަލައެވެ.\n"އިސާކް." ކޮޓަރިއަށް ފިރިމީހާ ވަންތަން ފެނުމުން ޝަބްނަމްގެ ތުންފަތް ދެމިލިއެވެ.\n"ހީނލިޔަސް ޝައްބޫގެ މޫނުން އުފާވެރިކަމެއް ނުފެނޭ. އަހަރެމެންގެ ދަރީންގެ ސަބަބުންކަން އެނގޭ. ކިޔާދީބަލަ." އިސާކަށް ނަގައިގަންނާކަށް އުނދަގުލެއްނުވިއެވެ.\n"ރިއާ އައިސް އެބައުޅޭ. އަހަރެން ވާހަކަދައްކާކަށް ގަބޫލެއްނުވި. މެންދުރުފަހު އައިގޮތަށް... އަދިވެސް އެބައުޅޭ. މިއަދު ޝަހާ ވެސް އަތުވެއްޖެ. ޔޫނުސް ބުނިތަ އެމަންޖެ އައިސްގެން އުޅޭ ވާހަކަ. ކިޔެވުން ނިމިއްޖެއޭ ބުނީ. އެހެންވީމަ ތާރީޚެއް ކަނޑައަޅަން އެބަޖެހޭ. ޝަހާ އައީމަ އައިރިކްގެ ޠަބީޢަތް ތަންކޮޅެއް ރަނގަޅުވެލިހެން ހީވޭ. އަހަރެން ހީކުރީ އެކުއްޖާއަށް ވެސް ވަރުގަނޑު ބާލާލާނޭ ކަމަށް. ނަސީބަކުން ރީތިކޮށް ވާހަކަދެއްކީ." ސިކުނޑިއަށް ބަރުކުރަމުން ދިޔަ އުދާސްގަނޑު ފިރިމީހާއާ ޝަބްނަމް ޚިއްޞާކުރިއެވެ.\n"ދެމަފިރިންގެ އަމިއްލައަށް ހައްލުކުރާން އިހަށް ދޫކޮށްލާ. ޝައްބޫ އެއްޗެއް ބުނާކަށް މަށަކަށް ވެސް ނުފެނޭ. ދެން އައިރިކް... ކީކޭ އެކުއްޖާއާ މެދު އަހަރެން ބުނާނީ. އޭނާގެ ހާލު އެދަނީ ގޯސްވަމުން. ޔޫނުސް އަހަންނާ ބައްދަލުކުރި. މިއަދު އޮފީހަށް އޭނާ އައީ. ޝަހާ ގްރެޖުއޭޝަން ނިމި އިއްޔެ މާލެ އަތުވެއްޖެކަން އަހަރެން ކައިރީ ބުނި. ޝައްބޫ... ރިކްއަށް ކައުންސެލިން ސެޝަންތަކެއް ހަމަޖައްސަންވީއޭ ހިތަށް އަރަނީ. ދިރިއުޅުމަށް އައި ބޮޑު ބަދަލު އޭނާއަށް ހޭންޑްލް ކުރާން ދަތިވެގެން އެއުޅެނީ. މިކަހަލަ ވަގުތެއްގައި ޑިޕްރެޝަންއަށް ދިއުމުގެ ޗާންސް ބޮޑު. ޗޭންޖާއެކު އެންޒައިޓީއާ ކުރިމަތިވާނެ. އެ ރުޅިއާއި ހަރުކަށިކަމުގެ ފަހަތުގައިވަނީ ޖެހިލުންވުން."\nއިސާކުގެ ކޯޓު ބާލައި އެއްފަރާތުގައި ހުރި ގޮނޑިމަތީ ބާއްވާލިއެވެ. އޭނާ އައިސް ޝަބްނަމްގެ ގާތުގައި އެނދުގެ އަރިމަތީ އިށީނެވެ. ދެން އަނބިމީހާގެ ވައަތްތިލައިގަ ހިފާލުމާއެކު ގެނެސް ތުންފަތުގައި ޖައްސާލައި ބޮސްދީފިއެވެ. އެއަށްފަހު ޝަބްނަމްގެ ބޮލުގައި އޭނާ ފިރުމާލިއެވެ.\n"އިރާދަކުރެއްވިއްޔާ ލަސްތަކެއްނުވެ މި އުދާސްކަން ޢާއިލާއިން ފިލައިގެން ހިނގައިދާނެ. ކެތްތެރިވޭ ޝައްބޫ. އުސްގަނޑަކަށްފަހު އަޑިގަނޑެއް އައުމަކީ ނާއުންމީދު ވާންޖެހޭ ކަމެއްނޫން. ތިހެން ދެރަވެފަ ނީނދޭ." އިސާކް ބުންޏެވެ.\n"އައިތަންއަށްވުރެ ބޮޑަށް ހަގީގަތުގަ އެންމެ ކަންބޮޑުވަނީ ރިކްއާމެދު. އަހަރެމެންނަށް ކަންކަން ފަހިކޮށްދެއްވިދާނެ. އެކަމަކު... އެކުއްޖާ ގަބޫލުވިއްޔާތާ ކަމެއްވާނީ. ތި ކައުންސެލިންއަކަށް ދާނޭ ހީވޭތަ." އައިރިކްގެ ކަންތައް ހުންނާނޭ ގޮތް ލަފާކުރާން އެނގޭތީ ޝަބްނަމްއަށް ބުނެވުނެވެ.\n"އެހެންވިޔަސް މަސައްކަތް ކުރެވިދާނެއެއްނު. ދެން ތިހެން ނީނދޭ. މިއަދު އަހަރެން ބަނޑުހައިތޯ ވެސް ޝައްބޫ ނާހަމެންނު. ކޮންއިރަކުން ސައިފޮދެއް ލިބޭނީ." ފިކުރުތަކުން އެއްފަރާތް ވުމުގެ ގަސްދުގައި އިސާކް ވާހަކަ ބަދަލުކޮށްލިއެވެ. ޝަބްނަމްގެ މޫނުން ހާސްކަމާއި މާޔޫސްކަން ދުށުން އިސާކަށް ފަސޭހަކަމަކަށް ނުވަނީއެވެ.\nކުރިމައްޗަށް ނުވެއްޓޭނެހެން މާޔަލްގެ ކޮނޑުމަތިން އިސްތަށިގަނޑު ފަހަތަށް ގެންގޮސް ރީތިކޮށްލަ ދިނީ އިވާންއެވެ. ހަވީރުގެ ސައިގަ އިވާންގެ ޢާއިލާގެ ހުރިހާ މެންބަރުން މިއަދު ހަމަވީ ދުވަހެކެވެ. ގެއަށް އަންނަން އުޅޭ ފަހަރިއަށް އެންމެ ހޫނު މަރުޙަބާއެއްކީ އައިމީއެވެ. މާޔަލްއާއި އައިމީ އުމުރުން އެއްވަރެވެ. ސްކޫލު ދައުރު ނިންމީ އެކީގައެވެ. ގާތް ރަޙުމަތްތެރީންގެ ގޮތުގައެވެ. ނަމަވެސް މާޔަލްއަށްވުރެ ކުރީން އައިމީ ކައިވެނިކޮށްފިއެވެ. އައިމީގެ ކައިވެނި ޙަފުލާއަށް މާޔަލްއަށް ދަޢުވަތު ދިންކަން އޭނާ ހަނދާން ވެއެވެ. ކައިވެނި ކާޑު ރީތިވެގެން އެ ވާހަކަ އައިމީއާ ދެއްކި ހަނދާނެއް ވެސް މާޔަލް ވެއެވެ. ނަމަވެސް އެ ކައިވެނި ޙަފުލާގައި މާޔަލް ބައިވެރިވީކަމުގެ ހަނދާނެއް ނުވެއެވެ. އައިމީއާއި އޭނާގެ ފިރިމީހާ އެކުގައި ފެނުމުން މާޔަލްގެ ހިތް އެ ސުވާލު އުފެއްދީއެވެ. ގާތް އެކުވެރިޔެއްގެ އިތުރުން އިވާންގެ ކޮއްކޮއަށް ވާއިރު އައިމީގެ ކައިވެނި ޙަފުލާގެ މަތިން އޭނާ ހަނދާންނެތުނީ ކީއްވެބާއެވެ.\n"ދޮންތިގެ ވެޑިންއަށްފަހު އައިމީ މެރީ ކުރީ... ދޮންތިގެ ވެޑިންއަށް އަހަރެން ދިޔައިން. އެ ވެޑިންގަ..." އިނދެވުނު މާޙައުލުގެ މަތިން ހަނދާންނެތި ކުއްލިއަކަށް ގިނަ ސުވާލުތަކެއް މާޔަލްގެ ހިތުގައި އުފެދެން ފެށިއެވެ. ބޮލުގައި ރިހުމެއް އުފެދޭން ފެށުމުން މާޔަލް އަވަހަށް ޚިޔާލުތަކުން ބޭރުވެލިއެވެ. ސިކުނޑިއަށް ބާރުލެވިއްޖެނަމަ ވާގޮތް އެނގޭތީއެވެ. ހިތުގައި އުފެދުނު ސުވާލުތައް އޭނާ ޖަވާބު ހޯދީ އިހްސާސް ކުރުވެންފެށި ބޮލުގެ ރިހުމުންނެވެ. އައިމީ ކައިވެނި އެ ކުރީ އޭނާ ހޮސްޕިޓަލުގައި އޮއްވާކަމުގައި ނިންމިއެވެ.\n"ދަރިފުޅާ!..." އަސްމާއަށް ގޮނޑިން ތެދުވެވުނު ގޮސް ނޭނގުނެވެ. އެންމެންގެ މޫނުން ހާސްކަން ފާޅުވިއެވެ.\n"ސޮރީ... ސޮރީ..." އިވާންގެ ޖައްސާލި ޓިޝޫގައި ހިފަހައްޓަމުން މާޔަލް ނިކަން އަވަހަށް ބުނެލިއެވެ. (ނުނިމޭ)


ޤުރްއާނުގެ ޢިލްމު - ވިކިޕީޑިއާ\nކީރިތި ޤުރުއާނުގެ ޢިލްމު ނުވަތަ ޢުލޫމުލް ޤުރުއާނަކީ ޢުލޫމާއި ޤުރުއާން އެކުވެގެން އުފެދިފައިވާ ނަމެކެވެ. ޢުލޫމަކީ ޢިލްމުގެ ގިނަ ގޮތެވެ. ޤުރުއާނަކީ " ކީރިތި ރަސޫލާ(ޞ) މައްޗަށް ޖިބުރީލުގެފާނު މެދުވެރި ކުރައްވައި މީސްތަކުންނަށް ތެދުމަގު ދެއްކެވުމަށްޓަކައި ﷲ ބާވައިލެއްވި، ކިޔެވުން އަޅުކަމެއްކަމުގައި ލައްވާފައިވާ އެކަލާނގެ ކަލާމްފުޅެވެ. އެފޮތް އަހަރެމެންނާއި ހަމައަށް އައިސްފައިވަނީ ތަވާތުރުގެ މަގުންނެވެ." (އިސްލާމީ ތަރުބިއްޔަތު ދަރިވަރުންގެ ފޮތް ގުރޭޑު8) އެހެންކަމުން "ޢުލޫމުލް ޤުރުއާނަކީ" ކީރިތި ޤުރުއާނުގެ ޢިލްމު ނުވަތަ ޢިލްމުތަކެވެ.\nޢުލޫމުލް ޤުރުއާނަކީ ކީރިތި ޤުރުއާނާއި ގުޅޭ ކަންކަން ދިރާސާ ކުރާ ޢިލްމެވެ. އޭގެތެރޭގައި މައްކީ މަދަނީ ( ސޫރަތް ނުވަތަ އާޔަތްތައް ބާވައިލައްވާފައިވާ ޒަމާނާއި ގުޅޭ) އާއި ނާސިޚު މަންސޫޚާއި ތަފުސީރު ޢިލްމާއި ޤިރާއަތް( ޤުރުއާން ކިޔަވާ ގޮތް)ތަކާއި ސަބަބު ނުޒޫލުތަކާއި ( ސޫރަތްތަކާއި އާޔަތްތައް ބާވައިލައްވާފައިވާ ސަބަބުތައް) ކީރިތި ޤުރުއާން ޖަމްޢުކުރުން (އެއްކުރުން) ފަދަ ކަންތައްތައް ދިރާސާކުރުން ހިމެނެއެވެ.\nމިޢިލްމައް "އުޞޫލުއް ތަފުޞީރު" މިގޮތަށް ވެސް ނަންދެވިފައިވެއެވެ. އެއީ ކީރިތި ޤުރުއާން ތަފުސީރުކުރައްވާ މުފައްސިރުންނަށް ކޮންމެހެން އެނގެން ލާޒިމުކުރާ ޢިލްމުތަކެއް މިޢިލްމުގައި އެކުލެވިގެންވާތީއެވެ.\nޢުލޫމުލް ޤުރުއާނުގެ ތާރީޚު\nމިޢިލްމުގެ ފެށުން ގުޅިފައިވަނީ ކީރިތި ޤުރުއާން ބާވައިލައްވަން ފެއްޓެވުމާއި އެވެ. އަދި މިޢިލްމުގެ ހުރިހާޢިލްމެއް އެންމެފުރިހަމައަށް ލިބިފައިވާ ބައަކީ ކީރިތި ރަސޫލާ(ޞ) ގެ މަތިވެރި ޞަޙާބީންނެވެ. އެހެނީ ކީރިތި ޤުރުއާން ބާވައިލެއްވި ދުވަސްވަރުގައި އުޅުއްވި އަދި އިތުރު އެކަލޭގެފާނުގެ އަރިހުން އެކަމުގެ ޢިލްމުތައް އުނގެނިވަޑައިގެން ތިއްބެވި ބައަކީ އެބޭކަލުން ކަމައްވާތީއެވެ.\nޢުލޫމުލް ޤުރުއާން އެންމެފުރަތަމަ ލިއެވެންފެށީ އިސްލާމީޚިލާފަތުގެ ތިންވަނަ ޚަލީފާ ޢުޘްމާނު ބުނު ޢައްފާނުގެ ޚިލާފަތުގައެވެ. މިގޮތުން އެންމެފުރަތަމަ އެކުލަވާލެވުނު ޢިލްމަކީ "ޢިލްމު ރަސްމުލް ޤުރުއާން" ނުވަތަ "ޢިލްމު އައްރަސްމުލް ޢުޘްމާނީ" އެވެ. ނަމަވެސް ރަސްމީ ގޮތެއްގައި މިޢިލްމު ފުރަތަމަ ލިއެވެންފެށުނީ ހިޖުރައިން ދެވަނަ ޤަރުނުގައެވެ. އޭގެފަހުން ޢުލޫމުލް ޤުރުއާނުގެ ތަފާތު މައުޟޫޢުތަކަށް އަންނަނީ ފޮތްތައް ލިއެވެމުންނެވެ.\n"ޢުލޫމުލް ޤޫރުއާން" މިމުޞްޠަލަޙު އުފެދުން\nޢުލޫމުލް ޤުރުއާން މި މުޞްޠަލަޙު އެންމެފުރަތަމަ ބޭނުން ކޮއްފައިވާ ތަން ފެންނަނީ ހިޖުރައިން ހަތަރުވަނަ ޤަރުނުގައެވެ.ޢިލްމުވެރިން މިހެން ވިދާޅުވަނީ "އަލްޙޫފީ" ގެ ނަމުން މަޝްހޫރުވެފައިވާ ޢަލީ ބުނު އިބުރާހީމު ބުނު ސަޢީދު ލިއުއްވި "އަލްބުރުހާނު ފީ ޢުލޫމުލް ޤުރުއާން" މިފޮތަށް ނިސްބަތްކޮށެވެ.އޭނާ އަވަހާރަވެފައިވަނީ ހިޖުރައިން 330 ވަނައަހަރުއެވެ.


Clio: 1438 ge Event package\nކްލިއޯ: 1438 ގެ އިވެންޓް ޕެކޭޖް\nކްލިއޯގެ މެންބަރުން. -- އަހްމަދު ޝުރާއު | އަވަސް\nސީލިއޯ އެއް ނޫނެވެ. ކްލިއޯ އެވެ. މި ބޭންޑަށް ދިމާވާ އެންމެ ބޮޑު ގޮންޖެހުމަކީ އެއީ އެވެ. އެ ބޭންޑުގެ ނަން ނުބައިކޮށް މީހުން ކިއުމެވެ. އެ ވާހަކަ ބާއްވާފަ އެ ބޭންޑުގެ ވާހަކަ ދައްކަން ހިނގާށެވެ. މިއީ އުމުރުން 18،19 އަހަރުގެ ޒުވާނުންތަކެއް އުފައްދައިގެން އުޅޭ ކުޑަކުޑަ ބޭންޑެކެވެ. ސްކޫލްގައި އެކީ އުޅުނު ހަ ޒުވާނުން އެކުވެލައިގެން އުފައްދާފައިވާ ނިކަން ޅަ ބޭންޑެކެވެ. ބޭންޑުގެ އުމުުރުން އަދު ތިން މަހެވެ.\nބޭންޑު އުފައްދާ މަދު ދުވަސްކޮޅެއްގެ ތެރޭގައި މަގުބޫލުކަން ލިބި މިހާރު މަޝްހޫރު ބޮޑުބެރު ގްރޫޕް 1438ގެ އާއިލާގެ ތެރެއަށް ވަދެފައިވާ އެ އާއިލާގެ މެންބަރެކެވެ. ސާދަތިރީސްއަށެއްގެ ލޮލުގައި މި ބޭންޑު އަޅައިގަތީ ޝޯއެއްގެ ޕްރެކްޓިސް އަކަށް އެ ގްރޫޕްގެ ސްޓޫޑިއޯއަށް ކްލިއޯ ދިޔަ ހިސާބުންނެވެ. އެހާ ހިސާބުން ކްލިއޯގެ އަތުގައި ހިފައިގެން ސާދަތިރީސް އަށެއް ހިނގައިގަތީ އެވެ.\n"އެންމެންނަކީވެސް ސްކޫލްގައި އުޅުނު އިރު މިއުޒިކްގަ ނޫނީ ބޮޑުބެރުގަ އުޅުނު ކުދިން، ދެން ސްކޫލް ނިންމާފައި (އޭ ލެވެލް) ނިންމާފަ ބޭނުންވީ ބޭންޑެއް ހަދަން، ދެން އެކުގައި އުޅުނު ކުދިންކޮޅެއް އެއްކޮށްލައިގެން ބޭންޑު ހެދީ،" ބޭންޑު އުފެއްދުމުގައި އިސްކޮށް އުޅުނު އަހްމަދު ނާޝިއު ބުންޏެވެ.\n"މީހުންނަށް ހީވަނީ މިއުޒިކްގެ ދާއިރާގައި އުޅޭ މީހުންނަކީ ވަރަށް ވިޔާނުދާ ބައެކޭ، އަހަރުމެން ބޭނުންވަނީ އެއީ ދޮގެއްކަން ސާބިތުކޮށްދޭން، ބޭންޑު ހެދުމުގެ އެއް ބޭނުމަކީވެސް އެއީ،"\nކްލިއޯގެ މެންބަރުންނަކީ އަހްމަދު އައިމަން އާރިފް (ޔާއްކޮ)، އަހްމަދު ނާޝިއު، އަލީ އައިމަން (ތޮއްތޮ)، މާއިޒް މޫސާ، އަހްމަދު ޒިފާފް (ޒިއްޕެ) އަދި ޒަލީޝާން ސަމީރު (ޒަލީ) އެވެ.\n"ސާދަތިރީސް އަށަކާ ގުޅެން ނިންމީ އަސްލު އެމީހުން އޮފާ ކުރީމަ އާ ދެން އެނގިއްޖެ އެމީހުންނާ ގުޅިގެން މިކަން ކުރެވޭނެކަން ވަރަށް ރަނގަޅަށް، ކުރިން ޕްރެކްޓިސްވެސް ކުރަން ޖެހެނީ ގޭގައި އިންނަ ކުޑަ ތަންކޮޅެއްގައި، މިހާރު އެ މީހުންގެ ސްޓޫޑިއޯގަ ޕްރެކްޓިސް ކުރެވޭ، އިކުއިޕްމަންޓްސް އާ ސައުންޑާ ހުރިހާ އެއްޗެއް ލިބޭތީ ވަރަށް ސަޅި،" ނާޝިއު ބުންޏެވެ.\nބޭންޑުގައި ހިމެނޭ ޒުވާނުންނަށް ވަކިވަކިން ބަލާއިރު ކިތަންމެ ޅަ ނަމަވެސް މިއީ ހުނަރުވެރިންތަކެކެވެ. ބޮޑުބެރު ޖެހުމުގެ އިތުރުން މި ގިޓަރިސްޓުންނާއި ލަވަ ކިޔުންތެރިން އަދި ބޭސިސްޓު އަދި ޑްރަމް ޖެހުމުގައި މިއީ ހުނަރުވެރިންތަކެކެވެ.\nއެ ބޭންޑުގެ މެންބަރުންނަށް ބަލާއިރު ޔާއްކޮ މިއީ ބޭންޑުގެ ލީޑް ގިޓަރިސްޓެވެ. ގިޓާ ކުޅެން ފެށިތާ އަދި ގާތްގަނޑަކަށް ދެ އަހަރެވެ. ގިޓާއަށް އުފެދުނު ޝަައުގުވެރިކަމުގައި އެކި މީހުންގެ ކައިރީގައި އަހައިގެން އަދި އަމިއްލައަށް ޔޫޓިއުބް ބަލައިގެން ދަސްކުރީ އެވެ. ގިޓާ ކުޅެން ހުރި ޝައުގުވެރިކަމުގައި މީހުންގެ ގިޓާ ހުއްދަ ހޯދުމެއްނެތި ނަގައިގެންވެސް ކުޅެ ދަސްކުރީ އެވެ. އަދިވެސް ދަސްކުރަނީ އެވެ.\nނާޝިއު މިއީ ކްލިއޯގެ ލީޑް ވޯކަލިސްޓެވެ. މިދިޔަ އަހަރު ބޮޑުބެރުގެ ތެރެއަށް ވަދެވި މާބޮޑަށް މިއުޒިކަށް ޝައުގުވެރިވެވުނީ އެވެ. ކުރިންވެސް ލަވަ ކިޔާ ހިތްވި ނަމަވެސް ލަދުން ލަވަ ކިޔަން ނުކެރުނީ އެވެ. އެހެން ނަމަވެސް ސްކޫލްގައި އުޅުނު އިރު ކޮންމެވެސް ވަރަކަށް މަދަހަ ކިޔާ އުޅުނެވެ.\nތޮއްތޮ މިއީ ބޮޑުބެރު އާއިލާއަކުން އައިސްފައިވާ ޒުވާނެކެވެ. ތޮއްތޮގެ ބައްޕަ އަކީ ދޮހޮއްކޮބޭ އާ އެކު ބުންބެރު ޖަހަން އުޅުނު ފަންނާނެކެވެ. އެހެން ކަމުން ތޮއްޔޮގެ ޝައުގުވެރިކަންވެސް ދަމައިގަތީ ޑްރަމާ ދިމާލަށެވެ. ހުސް ދަޅާއ ސީޑީ އިން ޑްރަމްސެޓު ހަދައިގެން ޑްރަމް ޖަހަން ފެށީ އެވެ. އެއަށްފަހު ދަގަނޑު ކުލަފޮށިންވެސް ޖެހި އެވެ. ބޮޑުބެރާ ހިސާބަށް ދެވުނީ އޭގެ ފަހުންނެވެ. އޭގެ ފަހުން ގިޓާ ކުޅެން ދަސްކޮށް މިއީ ކްލިއޯގެ ގިޓަރިސްޓެކެވެ.\nމާއިޒް އަކީ ކްލިއޯގެ ބޭސިސްޓެވެ. މިއުޒިކް އާއިލާއަކުން ނަައިނަމަވެސް މިއީވެސް ހުނަރުވެރި އެކެވެ. އެކި މީސް މީހުން ކައިރިން ދަސްކޮށްގެން މިހާރު އެއީ ދާއިރާގައި ކުޅަދާނަ ފަންނާނެކެވެ. ޗެރިޓީއަށް ހަތަރު އަހަރު ޝޯ ދިނެވެ.\nޒިފާފް މިއީ ޑްރަމަރެވެ. ކުރިން އެހެން ބޭންޑެއްގައި ޒިފާފް އުޅުނެވެ. އެހެން ބޭންޑެއްގައި އުޅެ ތަޖުރިބާ ލިބިފަ ހުރި ހަމައެކަނި ފަންނާނަކީ ޒިފާފް އެވެ. އެންމެ ފުރަތަމަ މީގެ ތިން އަހަރު ކުރިން ޖަހަން ކިޓު ޖަހަން ފެށީ ރަށު ބޭންޑެއްގައި އުޅުނުއިރު އެވެ. އެފަހުން ބޮޑުބެރުވެސް ޖެހި އެވެ. މިހާރު ކަހޯން އަދި ޑަބްރޫކާވެސް ކުޅެ އެވެ.\nޒަލީޝާން މިއީ އިންޓަސްކޫލް ލަވަ މުބާރާތްތަކުގައި ލަވަ ކިޔާފައިވާ ފަންނާނެކެވެ. ޒަލީ އަކީވެސް ބޭންޑުގެ ލީޑް ވޯކަލިސްޓެކެވެ. އެހެން ނަމަވެސް ޒަލީ ބޮޑަށް ޝައުގުވެރިވަނީ އިނގިރޭސި ލަވަ އަދި ފަންކް ލަވަތަކަށެވެ.\nކްލިއޯ އުފެދުނުތާ މާ ގިނަ ދުވަސް ނުވި ނަމަވެސް ޝޯތައް ދަނީ ލިބެމުންނެވެ. ވެޑިން އަދި ރިސޯޓުތަކަށް ދިއުމުގެ ޝައުގުވެރިކަންވެސް އެ ބޭންޑުގައި އެބަހުއްޓެވެ. އެހެންނަމަވެސް އަދި ކުޅެނީ ހަމައެކަނި އިވެންޓުތަކުގަ އެވެ. އާންމުކޮށް ކުޅެނީ 1900ގެ އަހަރުތައް އަދި ދެހާހުގެ ކުރީކޮޅުގެ ލަވަތައް މޮޑިފައި ކޮށްގެނެވެ.\nކްލިއޯ އިން މިހާރު އަންނަނީ ލޯބިވެރިންގެ ދުވަހަށް ހާއްސަކޮށް އަމިއްލަ ރާގުގެ ރީތި ވީޑިއޯ ލަވައެއްގެ މަސައްކަތް ކުރަމުންނެވެ. އޭގެ އިތުރުންވެސް އިތުރު ލަވައެއްގެ މަސައްކަތް އަންނަނީ ކުރަމުންނެވެ.\nއެ ބޭންޑޫގެ ހުރިހާ ޝުކުރެއް އަދާކުރަނީ 1438 ބޮޑުބެރު ގްރޫޕަށެވެ. ހާއްސަކޮށް އެ ގްރޫޕްގެ މެނޭޖަރު މުހައްމަދު ސައިފް ޒާހިރަށެވެ.\nޖަނާޒާއެއްގައި ޑީޖޭ ޖައްސައި ނަށައިފި


SunOnline: Court thah islaahu vamun anna kan gina rayyithun gaboolu kurey: Nasheed\nކޯޓުތައް އިސްލާހުވަމުން އަންނަ ކަން ގިނަ ރައްޔިތުން ގަބޫލުކުރޭ: ނަޝީދު\nއައިޝަތު ނުޒުހާ 30 Nov 2021, 21:37\nރައީސް މުހައްމަދު ނަޝީދު އާސްކް ސްޕީކާ ޕްރޮގްރާމްގައި --- ފޮޓޯ/ މަޖިލިސް\nރާއްޖޭގެ ޝަރުއީ ދާއިރާ އާއި ކޯޓުތައް އިސްލާހުވަމުން އަންނަ ކަމަށް، މިއަދު ގިނަ އަދަދެއްގެ ދިވެހި ރައްޔިތުން ގަބޫލުކުރާ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިފަދައިން ވިދާޅުވެފައިވަނީ ރައްޔިތުންގެ މަޖިލީހުން އިންތިޒާމުކޮށްގެން ބާއްވާ "އާސްކް ސްޕީކާ"ގެ ހަތަރު ވަނަ ޕްރޮގްރާމްގައި، ޝަރުއީ ދާއިރާ އިސްލާހުކުރަންވީ ވައުދު ފުއްދަނީ ކޮންއިރަކުތޯ މީހަކު ކުރި ސުވާލަކަށް ޖަވާބު ދެއްވަމުންނެވެ.\nއެ ސުވާލަށް ޖަވާބު ދެއްވަމުން ނަޝީދު ވިދާޅުވީ ޝަރުއީ ދާއިރާ އިސްލާހުކުރުމަކީ އަބަދު ވެސް ވަކާލާތުކުރަމުން އައި ކަމެއް ކަމަށެވެ. އެގޮތުން ފަނޑިޔާރުގެތައް ރަނގަޅަށް ހިންގާނެ ގޮތަކާއި އެތަންތަނަކީ މިނިވަން ތަނެއްގެ ގޮތުގައި ހެދުމަކީ އެންމެ ބޮޑު އެދުން ކަމަށް ވިދާޅުވިއެވެ.\nނަޝީދު ވިދާޅުވީ އާންމު ހާލަތު ރަނގަޅުވެ، އަސާސީ ކަންކަން އެންމެ ފުރިހަމަވުމަށް އިންސާފުވެރި ޝަރުއީ ނިޒާމެއް ބޭނުންވާ ކަމަށެވެ.\n"ޝަރީއަތް އިސްލާހުކުރުން އެއީ އަޅުގަނޑުމެންގެ ވައުދެއް، އެ މަސައްކަތް އަޅުގަނޑުމެން މި އަންނަނީ ކުރަމުން،" ނަޝީދު ވިދާޅުވިއެވެ.\nމިއަދު ސުޕްރީމު ކޯޓުގައި ކުރިއަށް ދިޔަ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ޝަރީއަތަށް އަލި އަޅުވައިލައްވަމުން، ނަޝީދު ވިދާޅުވީ ޝަރުއީ ނިޒާމް އިސްލާހުވެފައިވާ މިންވަރުގެ ވާހަކަ މިހާރު އިދިކޮޅު ވާދަވެރީންނާއި ރައްޔިތުން ވެސް ދައްކަމުން އަންނަ ކަމަށެވެ.\n"ސުޕްރީމް ކޯޓުން ހާއްސަކޮށް، މިއަދު އެ ނިންމުނު ގަޒިއްޔާއާ ގުޅިގެން، ރައީސް ޔާމީން އާ ގުޅޭ ގަޒިއްޔާ އާ ގުޅިގެން ވަރަށް ގިނަ ބަޔަކު އެބަ ދެކޭ ރާއްޖޭގެ ކޯޓުތައް އިސްލާހުވަމުން އަންނަކަމަށް. އަދި ޖުޑީޝަލް ސާވިސަސް ކޮމިޝަނުން ވެސް ހަރުދަނާ މަސައްކަތްތަކެއް ކުރަމުން އަންނަ ކަމަށް،" ނަޝީދު ވިދާޅުވިއެވެ.\n"ޖޭއެސްސީ އެކުލެވޭ ގޮތް ބަދަލުކުރުމަށް ވެސް އެތައް ބަޔަކު އެދޭ. އެއީ އަޅުގަނޑުމެން އިންތިހާބަށް ނުކުތް އިރުގަ އަޅުގަނޑުމެންގެ ވައުދެއް ފަސް އަހަރުތެރޭގައި އަޅުގަނޑު ކުރާން ބުނެފައި އޮތް ކަމެއް،" ނަޝީދު ވިދާޅުވިއެވެ.\nޖޭއެސްސީގެ އިތުރުން ލާމަރުކަޒީ ނިޒާމު ހަރުދަނާކުރުމަށާއި ރާއްޖޭގެ ވެރިކަން ކުރާ ނިޒާމު ބަދަލުކުރަން ވެސް ގާނޫނު އަސާސީއަށް އިސްލާހު ގެނައުމަށް ވެސް ގިނަ ބަޔަކު ހިޔާލު ދޭ ކަމަށް ނަޝީދު ވިދާޅުވިއެވެ.\nމި ހުރިހާ ބަދަލެއް އެއްފަހަރާ ގާނޫނު އަސާސީއަށް ގެނައުމަކީ ބޭނުންތެރިކަމެއްގެ ގޮތުގައި ނަޝީދު ވަނީ ސިފަކުރައްވައިފައެވެ.\n"އެވަގުތުގަ ޖޭއެސްސީ އެކުލެވިގެންވާ ގޮތް ބަދަލުކުރުމަކީ އަޅުގަނޑަށް ވެސް ފެންނަ ގޮތުގަ ބޭނުންތެރި ކަމެއް،" ޖޭއެސްސީ އެކުލެވިގެންވާ ގޮތް ބަދަލުކުރާނެ ދުވަހަކާ ގުޅޭ ގޮތުން ކުރި ސުވާލަށް ޖަވާބު ދެއްވަމުން ނަޝީދު ވިދާޅުވިއެވެ.


Covid-19: Ecuador Gethakaai Maguthakugai Kunivefaivaa Meehun Ginavanee - Vaguthu\nކޮވިޑް-19: އިކުއެޑޯ ގެތަކާއި މަގުތަކުގައި ކުނިވެފައިވާ މީހުން ގިނަވަނީ\nދުނިޔޭގެ ގިނަ ގައުމުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19ގެ ސަބަބުން އިކުއާޑޯއަށް ނާމާން ދުވަސްވަރެއް މިހާރު ވަނީ އައިސްފައެވެ. އެގޮތުން އެގައުމުގެ ސިޓީއެއް ކަމަށްވާ ގުއަޔަޖިލްގައި ބަލި ޖެހިގެން މަރުވެފައިވާ މީހުންގެ މަސްގަނޑު އެކި ދިމަ ދިމާލުން ފެންނަން ފަށައިފިއެވެ.\nގުއަޔަޖިލް އަކީ އެގައުމުގެ ވެރިރަށް ކީޓޯގެ 200 މޭލު ދެކުނުން އޮންނަ،3މިލިއަން މީހުންގެ އާބާދީއަކާއި ކައިރިކުރާ ވަރަށް މީހުން ދިރިއުޅެމުން އަންނަ ސިޓީއެކެވެ.\nކޮވިޑް-19 ގެ އަސަރު އެންމެ ގަދަޔަށް އެ ސިޓީއަށް ކޮށްގެން ހޮސްޕިޓަލްތަކާއި މޯޗަރީތައް ވަނީ މަރުވެފައިވާ މީހުންގެ ހަށިގަނޑުން ފުރިފައެވެ. ފަރުވާ ދިނުމަށް ހޮސްޕިޓަލަށް ގިނަ މީހުން ގެންދެވޭއިރު، އެންމެ އެދެވޭ ފަރުވާއެއް ނުލިބި ގިނަ ބަޔަކު ވަނީ އެގައުމުން މަރުވެގެން ގޮސްފައެވެ.\nއެގައުމުގެ މަގުތަކާއި ގޭގޭގައި ގިނަ އަދަދެއްގެ މީހުން މަރުވެ ކުނިވެފައިވާތީ، ބޭން އިކުއާޑޯގެ ޗެއާމަން ޖޯޖް ވޭޓެޑް ވަނީ މީހުން މަރުވެފައިވާ ގެތަކުގެ މީހުން ބޭރަށް ނުދިއުމަށާއި އެމީހުންނަށް އެހީތެރިވުމަށް ގޮވާލާފައެވެ. އަދި އޭނާ ވަނީ ފުލުހުންނާއި ސިފައިންނަށް އެގައުމުގެ މަގުމަތީގައި އެ ބަލީގެ ޝިކާރައަކަށް ވެގެން މަރުވެ ކުނިވެފައިވާ މީހުންގެ ހަށީގަނޑުތައް ނެގުމަށް ގޮވާލާފައެވެ.\nކޮވިޑް-19 ޖެހިގެން އެގައުމުގެ އާއިލާތަކުގެ މީހުން މަގުމައްޗަށާއި ގޭގެއަށް މަރުވަމުން އަންނައިރު އެގައުމުގެ ކަމާއިބެހޭ އިދާރާތަކުގެ މީހުން ތިބީ ކުރާނެ ކަމެއް ނެތި ގޮތް ހުސްވެފައެވެ. އެގައުމުގެ ބައެއް މީހުން ވަނީ ޓްވިޓާ މެދުވެރިކޮށް އެމީހުންގެ އިހުސާސްތައް ކިޔައިދީފައެވެ.\nއެގޮތުން މީހަކު ޓްވިޓާގައި ޖޯޖްގެ ނަން ހާމަކޮށް ބުނެފައިވަނީ މީގެ3ދުވަސް ކުރިން އެގެއަށް މަރުވީ މީހާ އަދިވެސް އެގޭގައި އެބަ އޮތް ކަމަށާއި އޭނާ ނަގަން އަދި މީހަކު ނާންނަ ކަމަށެވެ.\n"އެ ހަށިގަނޑު މިހާރު ކުނިވާން ފަށައިފި. އަދިވެސް އަޅާލާނެ މީހަކު މިގެޔާއި ހަމައަށް ނާދޭ" އޭނާ ބުނެފައިވެއެވެ.\nކޮވިޑް-19 ޖެހިގެން އެގައުމުން މިހާތަނަށް 3،368 މީހަކު ރިޕޯޓް ކޮށްފައިވާއިރު، އެގައުމުން މި ބަލި ޖެހިގެން 145 މީހަކު ވަނީ މަރުވެފައެވެ. އަދި 100 މީހުންނަށް ދަނީ އައިސީޔޫގައި ފަރުވާ ދެމުންނެވެ.\nއޭޕްރީލް 4, 2020 21:29\n،ސުބުހްނަﷲ. ޔާ ﷲއަޅަމެން މިވަބާއިން ސަލާމަތް ކުރައްވާށި... އާމީން..\nރޯދަމަސް ފެށުމުގެ ކުރިން މި ވައިރަސް ކޮންޓްރޯލް ކޮއްދެއްވާފަންދޭވެ..... އާމީން...


Alhugandu dhogu hedhi kamah vidhaalhuvaan jehenee governor: Muaz | Mihaaru\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގަވަރުނަރުގެ މަގާމުގެ ލިޔުން އަހުމަދު ނަސީރާ، ރައީސް ޔާމީން ހަވާލުކޮށްދެއްވަނީ.---ފޮޓޯ: ރައީސް އޮފީސް\nއަޅުގަނޑު ދޮގު ހެދި ކަމަށް ވިދާޅުވާން ޖެހޭނީ ގަވަރުނަރު: މުއާޒް\n03 އޮކްޓޯބަރ 2018 - 13:28 30 comments\nރައީސް އަބްދުﷲ ޔާމީނަށް ތުހުމަތުތަކެއް ކޮށް، އެމްއެމްއޭގެ ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) އިން ފުލުހުންނަށް ހުށަހެޅި މައްސަލަ އަނބުރާ ނެގި ކަމަށް ވިދާޅުވެ އޭނާ ހެއްދެވީ ދޮގެއް ނަމަ، އެހެން ވިދާޅުވާން އެންމެ ސައްހަކަން ބޮޑީ، ގަވަރުނަރު އަހްމަދު ނަސީރު ކަމަށް، ރައީސް އޮފީހުގެ ތަރުޖަމާން އިބްރާހިމް މުއާޒް އަލީ މިއަދު ވިދާޅުވެއްޖެ އެވެ.\nއެފްއައިޔޫ އިން ފުލުހުންނަށް ފޮނުވީ ރައީސް ޔާމީންގެ ނަންފުޅުގައި މޯލްޑިވްސް އިސްލާމިކް ބޭންކްގައި އޮންނަ އެކައުންޓަކަށް ދެ ދުވަހެއްގެ މަތިން 22.5 މިލިއަން ރުފިޔާ ޖަމާކުރި މައްސަލަ އެކެވެ. އެ ސިޓީގައި ބުނެފައި ވަނީ، ރައީސް ޔާމީންގެ އެކައުންޓަކަށް ސެޕްޓެމްބަރު5ގައި 10 މިލިއަން ރުފިޔާ އާއި ސެޕްޓެމްބަރު 10 ގައި 12.5 މިލިއަން ރުފިޔާ ޖަމާކޮށްފައިވާ ކަމަށެވެ. އެއީ ރިޔާސީ ކެމްޕެއިނަށް ލިބުނު ފައިސާ ކަމަށް ބުނެފައި ވާތީ، ފުލުހުންގެ ކިބައިން އެދިފައި ވަނީ އެކަން ތަހުގީގުކޮށްދޭށެވެ.\nRaees ah thuhumathu kuri massala MMA in negee gaanoonaa hilaafu kameh nethumun: Muaz\nއެމްއެމްއޭގެ ގަވަރުނަރާ އެކު ފޯނުން ދެކެވުނު ވާހަކަތަކަކަށް ފަހު، މައްސަލަ އަނބުރާ އެމްއެމްއޭ އިން ނެގި ކަމުގެ ޔަގީންކަން ގަވަރުނަރު، ރައީސް ޔާމީނަށް ދެއްވި ކަމަށް މުއާޒް އިއްޔެ ވިދާޅުވި އެވެ. ފުލުހުންނަށް އެ މައްސަލަ ހުށަހެޅީ އޭނާ އަށް އެނގިވަޑައިގެން ނޫން ކަމަށް ވެސް ގަވަރުނަރު ރައީސް ޔާމީނަށް ދެންނެވި ކަމަށް ވެސް މުއާޒް ވިދާޅުވި އެވެ.\nއެކަމަކު، ތަހުގީގީ އެކި އިދާރާތަކަށް ފޮނުވި އެއްވެސް ސިޓީއެއް، ރިޕޯޓެއް އަނބުރާ ގެނެސްފައި ނުވާނެ ކަމަށް އެފްއައިޔޫ އިން ރޭ ވަނީ ބުނެފަ އެވެ.\nEvves sitee eh anburaa nugennan: FIU\nމިއާއެކު، ރައީސް ޔާމީން ދިފާއުކުރައްވަން އެމްއެމްއޭގެ ނަމުގައި މުއާޒް ދޮގު ހަދައި ރައްޔިތުންނަށް އޮޅުވާލަން މަސައްކަތް ކުރެއްވީ ކަމަށް ދަނީ ތުހުމަތު ކުރަމުންނެވެ. އަދި އޭނާ އަށް ސޯޝަލް މީޑިއާގައި ވަނީ ފާޑުކިއުން އަމާޒުވެފަ އެވެ.\n"އަޅުގަނޑު ރައްޔިތުންނަށް ހާމަކުރެއްވީ، ރައީސުލްޖުމްހޫރިއްޔާ އާއި އެމްއެމްއޭގެ ގަވަރުނަރާ ދެމެދު ދެކެވުނު ވާހަކަތަކެއް. އެހެންވީމަ، އަޅުގަނޑު ހެދީ ދޮގެއް ކަމަށް ވިދާޅުވާން، އެންމެ ސައްހަކަން ބޮޑީ ގަވަރުނަރު،" މުއާޒް "މިހާރު" އަށް ވިދާޅުވި އެވެ.\nޕީޕީއެމުން ބޭއްވި ނޫސްވެރިންގެ ބައްދަލުވުމެއްގެ މުއާޒް ވާހަކަ ދައްކަވަނީ: -- މިހާރު ފައިލް ފޮޓޯ\nއޭނާ ވިދާޅުވި ގޮތުގައި އެފްއައިޔޫގެ ތަރުޖަމާނަކު މީޑިއާ އަށް އަރުއްވައި ބަޔާނެއް އިއްވުމަކުން ހައިރާންވެވަޑައި ނުގަންނަވަ އެވެ. އެއީ، ކިހިނެއް ހިނގައިދިޔަ ކަމެއް ކަން އެނގިވަޑައިގަންނަވާ ކަމަށް ދޭހަވާ ގޮތަށް ވާހަކަ ދައްކަވައި، އެއީ ނުފޫޒުން އިއްވި ބަޔާނެއް ކަމަށް މުއާޒް ތުހުމަތު ކުރެއްވި އެވެ.\n"މިހާތަނަށް، އެމްއެމްއޭގެ ގަވަރުނަރު އަޅުގަނޑު ދެއްކި ވާހަކަތައް ދޮގުކޮށްފައެއް ނުވޭ،" މުއާޒް ވިދާޅުވި އެވެ.\nއެފްއައިޔޫގެ ބަޔާނުގައި ބުނެފައިވާ ގޮތުގައި މަނީ ލޯންޑަރިން އާއި ޓެރަރިޒަމަށް މާލީ ގޮތުން ވާ އެހީތަކާއި ކުށް ކޮށްގެން ހޯދާ މުދަލާ ބެހޭ މައުލޫމާތު ރާއްޖޭގެ ތަހުގީގީ އިދާރާތަކަށް ހިއްސާކުރުމުން، އެ މައުލޫމާތު ބޭނުންކުރުމަކީ، ގާނޫނުން އެ ފަރާތްތަކަށް ލާޒިމް ކަމެކެވެ. އެ ގޮތަށް އެ ބުނީ، ބެލެވޭ ގޮތުގައި، ފުލުހުންނަށް އެ ޔުނިޓުން ފޮނުވާ މައުލޫމާތުތައް ވެސް ތަހުގީގުކުރަން ޖެހޭނެކަން، ހަނދާންކޮށްދިނުމަށެވެ.\nމުއާޒް ވިދާޅުވެފައި ވަނީ، ރައީސް ޔާމީނަށް ތުހުމަތު ކުރެއްވި މައްސަލައިގައި، އެމަނިކުފާނުގެ އަބުރުފުޅާ ގުޅުން ހުރި ގޮތަށް ވާހަކަތަކެއް ދެކެވޭތީ، އެކަން ބައްލަވައިދެއްވަން ރައީސް ޔާމީން ގަވަރުނަރުގެ ކިބައިން އެދިވަޑައިގަތް ކަމަށެވެ.\n"ރައީސް އެދިވަޑައިގަތުމުން އެމްއެމްއޭގެ ގަވަރުނަރު ޔަގީންކަން ދެއްވާފައި ވަނީ އެފަދަ ސިޓީއެއް ދިޔަ ކަމަށާއި އެހެން ނަމަވެސް އޭގައި ތުހުމަތުކޮށްފައި ހުރި އެއްވެސް ބާވަތެއްގެ ވާހަކަތަކަކީ ރައީސުލްޖުމްހޫރިއްޔާ ގާނޫނާ ޚިލާފަށް އެއްވެސް ކަމެއް ކޮށްފައި ހުރި ކަމުގެ މައުލޫމާތެއް ނޫން ކަމަށް. އެހެންވެ އެ މައްސަލަ އަނބުރާ [ޕޮލިހުން] ގެންދަވާފައިވާ ކަމަށް ވިދާޅުވި،" ގަވަރުނަރަށް ނިސްބަތްކުރައްވާ މުއާޒް ވިދާޅުވި އެވެ.\nމިކަމާ ގުޅިގެން "މިހާރު"ން ނަސީރާ ގުޅުމުން އޭނާ އިއްޔެ ވިދާޅުވީ އެފްއައިޔޫ އިން ބަލާ އެއްވެސް މައްސަލައެއްގެ މައުލޫމާތު ހާމަނުކުރާތީ ވަކި އެއްޗެއް ވިދާޅުވެވެން ނެތް ކަމަށެވެ. އެކަމަކު އެމްއެމްއޭ އިން މި މައްސަލައިގައި ނެރުނު ބަޔާނުގައި ބުނީ، މަނީ ލޯންޑަރިންއާ ބެހޭ ގާނޫނާ ހަވާލާދީ، ބުނީ އެފްއައިޔޫގެ މަސްއޫލިއްޔަތުތަކުގެ ތެރޭގައި ހިމެނޭ ކަންކަން ނިންމާނީ ސީދާ އެ ޔުނިޓުން ކަމަށެވެ.\nރައީސް ޔާމީންގެ އެކައުންޓަށް 22 މިލިއަން ރުފިޔާ ޖަމާކުރީ، ޕީޕީއެމުން މިހާރު ބުނާ ގޮތުގައި، ރިޔާސީ އިންތިހާބަށް ހޭދަ ކުރުމަށެވެ. ރިޔާސީ އިންތިޚާބުގެ ކެމްޕޭނަށް ފައިސާ ޚަރަދު ކުރެއްވުމުގައި، ރައީސް ޔާމީން ގާނޫނާ ޚިލާފު އެއްވެސް އަމަލެއް ނުހިންގަވާ ކަމަށް ވެސް އެ ޕާޓީން ވަނީ ބުނެފަ އެވެ.\nއިންތިހާބުތަކާ ބެހޭ ގާނޫނު ބުނާ ގޮތުން ރިޔާސީ ކެންޑިޑޭޓުން، ކެމްޕޭނަށް ހޭދަކުރާ ފައިސާ އެ ކެންޑިޑޭޓެއްގެ ނަމުގައި ވަކި އެކައުންޓެއް ހުޅުވާ އެ އަށް ޖަމާކުރަން ޖެހެ އެވެ.\nއިތުރު ލިޔުންތައް ފުލުހުން އެމްއެމްއޭ ކުރީގެ ގަވަރުނަރު އަހުމަދު ނަސީރު ރައީސް އަބްދުﷲ ޔާމީން އިބްރާހިމް މުއާޒް އަލީ (މުއާ)